
Ticho v súdnej sieni, narušené predsedom poroty, keď vynášal rozsudok, sa ešte prehĺbilo, keď sudca hodil rýchly pohľad na vysokého väzňa a začal ukladať svoje papiere s precíznosťou, s akou to v podobných napätých chvíľach vedia robiť starí ľudia. Pozhŕňal ich, biele aj belasé, nakládol z nich úhľadnú kôpku a položil ju na stoličku na ľavej strane stola. Napokon vytiahol pero a napísal zopár slov na tlačivo pred sebou.

Nasledovala ďalšia pauza so zatajeným dychom, keď sudca strčil ruku pod stôl a vytiahol štvorček čierneho hodvábu a pomaly si ho založil na bielu parochňu. Napokon začal:

„James Meredith, po dlhom a trpezlivom súde ste boli usvedčený z hrozného zločinu - úmyselnej vraždy. S výrokom poroty celkom súhlasím. Po svedectve nešťastnej dámy, s ktorou ste boli zasnúbený a ktorej svedectvo ste sa usilovali vyvrátiť nezvyčajne grobiansky, je málo pochybností, že vedený žiarlivosťou ste zastrelili Ferdinanda Bulforda. Výpoveď slečny Briggerlandovej, že ste sa chudákovi mladému mužovi vyhrážali a že ste od nej odišli v hneve, sa nedá vyvrátiť. Hroznou náhodou bol pán Bulford práve pred domom, v ktorom býva slečna Briggerlandová, keď ste od nej odišli, a šialený nenormálnou žiarlivosťou ste ho zastrelili.

Pripomínať, ako pripomínal váš obhajca, že ste v ten večer prišli k slečne Briggerlandovej zrušiť zasnúbenie a že váš rozhovor bol mierny a bez výčitiek, znamená naznačovať, že mladá dáma úmyselne krivo prisahala, aby vás pripravila o život. A keď ste okrem potupného obvinenia vyrukovali s motívom - že by totiž slečna Briggerlandová, ako vaša sesternica, vaším uväznením či smrťou hodne získala, svoju hanbu ste iba zväčšili. Nikto, kto videl mladú dámu na súde, skormútenú, povedal by som krásnu, ani na chvíľu neuverí vášmu fantastickému vysvetleniu.

Kto zavraždil Ferdinanda Bulforda? Človeka, ktorý nemal na svete jediného nepriateľa. Táto tragédia sa nedá zatušovať. Ostáva mi už iba vyniesť rozsudok, ktorý si vyžaduje zákon. Odporúčanie poroty, aby bola odsúdenému udelená milosť, sa postúpi na príslušné miesta…“

A potom sudca vyniesol rozsudok smrti a vysoký muž na lavici obžalovaných si ho vypočul s tvárou, na ktorej sa nezachvel jediný sval.

Tak sa skončil veľký prípad vraždy na Berkeley Street. Keď sa o niekoľko dní oznámilo, že rozsudok smrti zmenili na doživotie, podaktoré noviny aj ľudia naznačovali, že zmiernený rozsudok je pomýlený a že by Jamesa Meredith boli obesili, keby bol chudákom, a nie boháčom.

„Teda tak,“ precedil pomedzi zuby Jack Glover, keď odchádzal zo súdu s významným advokátom, ktorý obhajoval svojho priateľa a klienta, „dámička vyhrala“. Spoločník naňho zaškúlil zboku a uškrnul sa.

„Naozaj si myslíte, Glover, že by to dievča zbabelo“ nacigánilo na muža, ktorého ľúbi?“

„Ľúbi?“ zopakoval Jack Glover pohŕdavo.

„Ste zaujatý,“ podotkol advokát a pokrútil hlavou. „Osobne si myslím, že Meredith je blázon. Som presvedčený, že všetko, čo nám narozprával o rozhovore s ňou, splodila jeho chorobná fantázia. Jean Briggerlandová na súde zapôsobila na mňa úžasne. Doparoma, to je žena!“

Došli k východu na ulicu. Pri chodníku stálo veľké auto a jeden zo zriadencov práve otváral dvierka dáme v čiernom. Ešte stačili zazrieť bledú, smutnú tváričku nezvyčajnej krásy a dáma zmizla za stiahnutou záclonkou. Obhajca sa zhlboka nadýchol.

„Blázon!“ zachripel. „Určite blázon! Ak som niekedy videl rýdzu dušu v ženskej tvári, tak v jej!“

„Boli ste na slnku, sir John - dostali ste úpal,“ skočil mu bezohľadne do reči Jack Glover a významný advokát nahnevane zalapal po dychu.

Jack Glover vravieval bezočivú pravdu aj priateľom do očí, dokonca aj vtedy, ak šlo o priateľov o dvadsať rokov starších a podľa všetkých pravidiel stavovskej etikety takých oprávnených, aby sa voči nim správal úctivo.

„No dovoľte!“ urazil sa najedovaný sir John. „Dakedy sa s vami nedá vydržať!“

Lenže Jack Glover už kráčal po Old Bailey s rukami vo vreckách a s hodvábnym klobúkom potisnutým na temeno.

Sivovlasý vedúci firmy Rennett, Glover a Simpson - Simpsona nebolo vo firme už desať rokov - sa práve zberal domov.

Keď zazrel svojho zástupcu, pán Rennett si sadol.

„Už viem,“ prehovoril prvý, „telefonoval mi Ellbery - vraj na odvolanie niet podkladov. No hádam odporúčanie poroty o milosť mu zachráni život - okrem toho ide o crime passionelle, a pre vraždu zo žiarlivosti predsa nevešajú. Teda sa to zvrtlo na výpovedi tej mladej dámy?“

Jack prikývol.

„A vyzerala ako anjel práve vytiahnutý z chladničky,“ zvolal zúfalo. „Chudák Ellbery robil, čo mohol, aby v nej vzbudil ľútosť, ale blázon starý sám je do nej zamilovaný - pred chvíľou sa nadchýnal jej rýdzou dušou a ostatnými nebeskými vlastnosťami.“

Pán Rennett si pohladil sivú bradu.

„Teda vyhrala,“ podotkol, no jeho spoločník sa zvrtol a zavrčal.

„Ešte nie!“ povedal takmer príkro. „Nevyhrala, kým Jimmy Meredith nie je mŕtvy, alebo…

„Alebo…?“ zopakoval starší spoločník významne. „To ,,alebo“ nebude, Jack. Dostane doživotie, akože mám šedivú bradu. Dal by som neviem čo, aby som Jimmymu pomohol. Riskoval by som klientov, aj meno.“

Jack Glover sa prekvapene zadíval na spoločníka.

„Starý športovec!“ preriekol s obdivom. „Nevedel som, že máš Jimmyho tak rád!“

Pán Rennett vstal a naťahoval si rukavice. Cit, ktorý vyvolal, mu bol trochu nepríjemný.

„Jeho otec bol prvým mojím klientom,“ ospravedlňoval sa. „Patril k najlepším chlapíkom, akí kedy žili. Oženil sa neskoro pre tie jeho čudné názory na manželstvo. Dalo by sa povedať, že našu firmu založil starý Meredith. Tvoj otec, Simpson a ja sme boli už na dne, keď sa na nás obrátil Meredith. Tvojmu otcovi - nech mu dá pánboh slávu večnú - sa nikdy nezunovalo rozprávať o ňom. Prekvapuje ma, že tebe nepovedal nič.“

„Ale povedal,“ odvetil Jack zamyslene. „Naozaj by si urobil veľa, Rennett - kvôli Jimmymu Meredithovi?“

„Všetko,“ odvetil starý Rennett stručne.

Jack Glover zapískal trúchlu melódiu.

„Zajtra zájdem za starým,“ preriekol napokon. „Mimochodom, vieš, že nedávno prepustili z väzenia istého chlapíka do sanatória na akúsi operácičku? Akýsi poslanec sa na to pýtal v parlamente. Je to bežné?“

,Dá sa to zariadiť, len aby zostal nažive,“ odpovedal Bennett. „Prečo?“

Myslíš, že o niekoľko mesiacov by sme dostali Jima Meredith do dajakého súkromného sanatória na… dajme tomu operáciu slepého čreva?“

„Má zápal slepého čreva?“ vyhŕkol starší spoločník prekvapene.

„Môže sa tváriť, že má,“ odvetil Jack pokojne. „Nič ľahšie na svete, ako predstierať, že máš zápal slepého čreva.“

Rennett sa zahľadel spopod ťažkého obočia na mladšieho kolegu.

„Máš na mysli, alebo?“ vyzvedal sa a Jack prikývol.

„Dá sa to zariadiť, len aby zostal nažive,“ doložil Rennett po chvíli.

„Zostane nažive,“ zaprorokoval Jack, „ibaže kde nájsť také dievča?“

Lýdia Bealová pozhŕňala papiere porozhadzované po stole, zhúžvala ich do guče a hodila do pece.

Zaklopali na dvere. Lýdia sa obrátila na stoličke a úsmevom privítala statnú domácu s podnosom, na ktorom stála veľká šálka čaju, dva hrubé krajce chleba a lekvár.

„Už ste skončili, slečna Bealová?“ spýtala sa domáca úzkostlivo.

„Nadnes áno,“ prikývlo dievča, vstalo a povystieralo si stuhnuté telo.

Bola štíhla a o hlavu vyššia ako zavalitá pani Morganová. Tmavé oči, nežná zduchovnená tvár, za čo vďačila svojim keltským predkom, graciózne pohyby a jemné ruky, spočívajúce na rysovacej doske, výrečne hovorili o ušľachtilom pôvode.

„Rada by som sa pozrieť, ak dovolíte,“ poprosila pani Morganová a nedočkavo si poutierala ruky do zásterky.

Lýdia vytiahla zo zásuvky v stole výkres s dokončenou skicou. Pani Morganová uznanlivo vyvalila oči. Výkres znázorňoval zamaskovaného muža, ktorý pištoľou drží v šachu krvilačný zástup.

„Utešené, slečna,“ vydýchla pani Morganová v zbožnej úcte. „Hádam sa také aj stáva?“

Dievča sa zasmialo a odložilo výkres.

„Stáva, ale iba v knižkách, ktoré ilustrujem, pani Morganová,“ odvetila sucho. „Ozajstní banditi prichádzajú v podobe advokátskych úradníkov, ktorí doručujú súdne výnosy a predvolania. Aspoň mám zmenu - nevidím sa iba s bláznivými módnymi obrázkami zlodejov, ktorých ilustrujem. Či viete, pani Morganová, že mi je priam zle, keď pozriem na krajčírsky výklad?“

Pani Morganová zúčastnene pokrútila hlavou a Lýdia zmenila tému rozhovoru.

„Popoludní bol niekto?“ spýtala sa.

„Iba ten mladík zo Spadd & Newton,“ odvetila statná dáma a vzdychla si. „Povedala som mu, že nie ste doma, ale poznáte ma, klamať neviem ktovieako.“

Dievča zastonalo.

„Rada by som vedieť, či sa vôbec vymotám z tých dlhov,“ prehovorila zúfalo. „Súdnymi výnosmi, čo mám v zásuvke, by som mohla oblepiť celý dom, pani Morganová.“

Pred tromi rokmi zomrel Lýdii Bealovej otec - najlepší priateľ a spoločník, akého kedy poznala. Že je zadĺžený, vedela, no netušila, že až natoľko. Na druhý deň po pohrebe prišiel k nej jeden z veriteľov a medzi rečou neokrôchane podotkol, ako pohodlne je umrieť a pekne - rúče oklamať veriteľov. Lýdii nebolo viac treba, aby spravila krok síce bláznivý, ale aj šľachetný: napísala všetkým otcovým veriteľom, že preberá plnú zodpovednosť za otcove dlhy - a to boli stovky libier.

Bola to keltská krv v nej, čo ju nahnala naložiť si na plecia bremeno, na aké nebola prispôsobená. No nerozmyslený čin Lýdia nikdy neoľutovala.

Zopár veriteľov si uvedomovalo, čo sa stalo, a dali jej pokoj, ale podaktorí…

Pracovala v Daily Megaphone, módnom časopise, a zarábala slušne, no musela by dostávať ministerský plat, ak by bola chcela vyhovieť požiadavkám, ktorými ju za mesiac, keď prevzala otcove záväzky, zahrnuli veritelia.

„Večer pôjdete von?“ spýtala sa domáca.

Lýdia sa strhla z nepríjemných myšlienok.

„Hej. Robím zopár návrhov do Curfewovej novej hry. Vrátim sa okolo dvanástej.“

Pani Morganová bola už takmer pri dverách, keď sa obrátila.

„Čoskoro sa z tých trampôt vymotáte, slečna, uvidíte! Stavím sa, že sa vydáte za bohatého mládenca.“

Lýdia, usadená za stolom, sa zasmiala.

„Prehrali by ste, pani Morganová, bohatí páni si berú pracujúce dievčatá iba v románoch, aké ilustrujem. Ak sa vydám, tak pravdepodobne za chudáka, z ktorého časom bude nevyliečiteľný invalid, odkázaný na moju opateru. Šťastná s ním nebudem, lebo ho budem nenávidieť, a odísť od neho neodídem, lebo ho budem ľutovať.“

Pani Morganová nesúhlasne zasmrkala.

„Kadečo sa stáva…“ začala.

„Nie mne - a nie zázraky. Veru tak,“ odvetila Lýdií s úsmevom. „A ani neviem, či sa vôbec mienim vydať. Najskôr treba poplatiť všetky dlžoby, a dovtedy bude zo mňa sivovlasá stará dáma v čepci.

Lýdia dopila čaj a už stála skromne oblečená prostred izby prichystaná na schôdzku v divadle, keď sa pani Morganová znova ukázala.

„Zabudla som vám povedať, že vás hľadal akýsi pán a pani.“

„Pán a pani? Kto to bol?“

„Neviem, slečna Bealová. Ja som vtedy ležala a slúžke som prikázala, aby im povedala, že nie ste doma.“

„Nenechali navštívenku?“

„Nie, slečna. Iba sa spýtali, či tú býva slečna Bealová a či by sa mohli s ňou pozhovárať.“

„Hm!“ zahmkala Lýdia a zamračila sa. „Rada by som vedela, koľko som im dlžná.“

Vyhodila návštevu z hlavy a na neznámeho pána a paniu si už nespomenula, kým cestou do redakcie nezatelefonovala do redakcie, koľko výkresov treba urobiť.

Prvý zástupca hlavného redaktora jej povedal koľko, a napokon doložil:

„Aby som nezabudol, dnes vás tu hľadali - večer som našiel na stole odkaz pre vás. Prišli vás pozrieť starí priatelia. Brand im povedal, že večer budete v divadle Erving, takže sa s nimi pravdepodobne stretnete.“

„Kto to bol?“ spýtala sa zarazená.

Nemala veľa priateľov, ani starých, ani nových.

„Nemám tušenia,“ znela odpoveď.

V divadle nevidela nikoho známeho, hoci sa pozorne obzerala, a ani cez prestávky k nej nikto neprišiel.

V prvom rade sedela dvojica, ktorá si ju, keď vchádzala, zvedavo obzerala. Muž asi päťdesiatnik, počerný a plešivý, no s plešinou medenej farby, hoci bol podľa všetkého beloch, veď oči, svietiace cez hrubé okuliare, mal belasé, ale také belasé, že na mahagónovej vyholenej tvári vyzerali ako biele.

Dievča, čo sedelo pri ňom, bolo krásne, ba v umeleckých očiach Lýdie priam nezvyčajne krásne. Hlavu jej zdobili kučery ako z rýdzeho zlata - prirodzene sfarbené, ako si skúsená Lýdia hneď uvedomila. Črty tváre mala pravidelné a dokonalé. Mladej maliarke sa zazdalo, že dokonalejšie „amorské“ ústa ešte nikdy nevidela. V dievčati bolo toľko sviežosti, voňavej nevinnosti, že podmanená Lýdia nie a nie sa sústrediť na hru. Podľa všetkého aj neznáma sa zaujímala o Lýdiu, lebo sa dvakrát obrátila a zvedavo si ju obzerala. Lýdia by sa bola veľmi rada dozvedela, kto je neznáma kráska. Oblečená bola utešene a na hrdle jej visela platinová retiazka, pravdepodobne až po pás, na každých desať centimetrov ozdobená veľkým smaragdom.

Vyžadovalo dosť námahy sústrediť sa na javisko a na prácu. Do bloku na kolenách kreslila bizarné kostýmy, ktoré medzi obecenstvom vyvolávali mierny záujem, a na chvíľu zabudla na čarovné dievča.

Po predstavení prešla vestibulom, stiahnuc si plecia ešte tesnejšie do obnoseného kabáta. Noc bola sychravá a juhozápadný vietor zaháňal mokré snehové chumáče popod sklenú striešku nad vchodom až do vestibulu. Bohatí návštevníci divadla afektovane prechádzali čľapkanicou k čakajúcim autám, za ktorými sa do radu zaraďovali taxíky. Dvierka búchali, rozkazy pobiehajúcim zriadencom lietali a napokon sa chaos zmenil na akýsi poriadok. ,,Taxík, slečna?“ Lýdia pokrútila hlavou. Na Fleet Street pôjde autobusom. Ibaže keď odišli už dva natrieskané, pochytila ju zúfalosť. Vtom ku chodníku zabočil nezvyčajne elegantný taxík.

Taxikár sa vyklonil ponad lesknúcu sa nepremokavú látku, čo ho chránila pred nečasom, a zvolal:

„Je tu slečna Bealová?“

Dievča sa strhlo prekvapením a vykročilo k taxíku.

„Ja som Bealová.“

„Poslal ma po vás váš redaktor,“ oznámil chlapík stroho.

Redaktor Megaphonu postváral už kadečo. Keď si spomenula, ako sa vyslovil o jej skicách, zakaždým jej prebehli zimomriavky po chrbte. Raz ju zobudil o polnoci, aby šla obkresľovať na ples maškarné úbory, no na podobný humánny skutok sa doteraz nezmohol. Dosť na tom, darovaný taxík si dlho neprezerala a hneď vstúpila do teplého vnútrajška.

Okná halil mokrý sneh, ktorý padal celý čas, čo bola v divadle. Rozmazané svetlá sa rozleteli dozadu a Lýdia si uvedomila, že uháňajú slušnou rýchlosťou. Poutierala okno a snažila sa zistiť, kadiaľ idú. Potom sa usilovala okno otvoriť, ale bez úspechu. Napokon vyskočila a zúrivo zabúchala na sklenú priečku, aby upútala šoférovu pozornosť. Nemýlila sa: uháňali po moste, a do Fleet Street nebolo treba ísť po moste.

Možno šofér ju počul, no všimnúť si ju nevšimol, iba pridal plyn. Znova zúrivo zabúchala. Nebála sa, len sa zlostila. O chvíľu ju však pochytil strach. Pochytil ju, keď chcela otvoriť dvierka a zistila, že sa otvoriť nedajú. Zažala zápalku, okná boli pevne pritiahnuté novými, ligotavými skrutkami.

Dáždnik nemala - do divadla ho nenosievala - a jedinou zbraňou jej bolo plniace pero. Možno by rozbila okno nohou. Oprela sa o sedadlo a pokúsila sa, ale ani to nebolo také ľahké, ako sa nazdávala. Váhala, či sa vôbec má pokúsiť. A potom ju panika prešla a znovu sa upokojila. Veď ju neunášajú. Únosy sa nerobia v dvadsiatom storočí, iba ak v dobrodružných románoch. Zamračila sa. Dnes to už komusi povedala - pani Morganovej, keď spomenula romantickú svadbu. Pravdaže, nič zlého sa nestalo. Veď šofér ju zavolal po mene. Akiste ju vezie redaktorovi do bytu - býva dakde v južnom Londýne, rozpamätala sa Lýdia. Tak by sa vysvetlilo všetko. No inštinkt je šepkal, že sa robí čosi nezvyčajné - že jej bezprostredne hrozí čosi nepríjemné.

Snažila sa myšlienku vypudiť z hlavy, ale myšlienka bola priveľmi živá, priveľmi nástojčivá.

Znova sa pokúsila otvoriť dvierka a potom na taxík dopadlo zozadu slabé svetlo. Obrátila sa a pozrela zadným okienkom. Niekoľko metrov za taxíkom zočila dva veľké automobilové reflektory. Za nimi šlo auto - rozoznala mu obrysy, keď prefrngli popri pouličnej lampe.

Uháňali už po uliciach vonkajšej periférie. Pozrela oknom šoférovi ponad plece. Na ľavej strane ulice boli stromy a dlhý sivý plot. Vtom ich auto predbehlo a Lýdia sa dívala za ním s bolestivým pocitom beznádeje. A potom - nestačila si ani uvedomiť, čo sa stalo - veľké auto spomalilo, zabočilo doprava a zablokovalo cestu. Taxík prudko zabrzdil a Lýdiu hodilo o okno. V tlmenom svetle predných reflektorov uvidela dve postavy a počula, že čosi vravia. A potom sa dvierka prudko otvorili.

„Ráčte vystúpiť, slečna Bealová,“ ozval sa príjemný hlas.

Hoci jej nohy akosi čudne zoslabli, poslúchla. Druhý muž stál pri šoférovi. Bol v dlhom nepremokavom kabáte s vyhrnutým golierom až po nos.

„Vy už môžete ísť k svojim kamarátom. Povedzte im, že slečna Bealová je v dobrých rukách,“ obrátil sa k šoférovi. „A môžete pred svojím obľúbeným svätým zapáliť sviečku, aj dve, že ste vyviazli so zdravou kožou.“

„Neviem, o čom to rozprávate,“ odvrkol taxikár zachmúrene. „Mladú dámu som viezol do redakcie.“

„Odkedy je Daily Megaphone v takýchto príšerných štvrtiach?“ spýtal sa druhý zdvorilo.

Uvidel dievča a zdvihol klobúk.

„Poďte, slečna Bealová. Sľubujem vám príjemnejšiu cestu, hoci nemôžem zaručiť, že koniec bude menej ohromujúci.“

Človek, čo otvoril dvierka, bol nízky, zavalitý, v stredných rokoch. Chytil dievča jemne za lakeť a ona sa bez slova pobrala za ním k autu. Muž v nepremokavom plášti ich nasledoval. Šli mlčky a ohromená Lýdia nepreriekla ani slova, dokiaľ sa auto nepohlo a mladší spoločník sa nezasmial.

„Šikovné, Rennett!“ obrátil sa k staršiemu. „Vravím ti, že tí ľudia sú nadľudsky skvelí!“

„Nie som obdivovateľom podlosti,“ Zahundral starší a mladší - sedel oproti dievčaťu - sa zasmial.

„Asi ťa to neveľmi zaujíma, drahý priateľ. Ja ich obdivujem. Priznávam, že mi nahnali strachu, keď som sa dozvedel, že taxík nezavolala slečna Bealová, ale že jej ho oni starostlivo naplánovali, no aj tak ich obdivujem.“

„Čo to má znamenať?“ spýtalo sa popletené dievča „Nič nechápem. Kam ideme? Do redakcie?“

„Obávam sa, že sa dnes do redakcie už nedostanete,“ odpovedal pokojne mladý muž, „a vysvetliť vám, prečo vás uniesli, sa tiež nedá len tak.“

„Uniesli?“ spýtalo sa dievča nedôverčivo. „Chcete povedať, že ten človek…“

„Vás viezol na vidiek,“ odvetil mladý muž pokojne. „Pravdepodobne by vás bol odviezol veľmi ďaleko a nechal vás bez pomoci dakde na neprístupnom mieste. Nevravím, že vám chcel ublížiť - keď nemusia, nikdy neriskujú - no túto noc vás nechceli mať v Londýne. Len nechápem, ako sa dozvedeli, že sme si vybrali vás. Nevedel by si mi to objasniť, Rennet?“

„Vybrali mňa?“ zopakovalo preľaknuté dievča. „Nemyslíte, že by ste mi mali všetko vysvetliť a láskavo ma zaviezť do redakcie? Nechcem prísť o zamestnanie,“ doložila zachmúrene.

„O šesť libier a desať šilingov na týždeň a zopár libier navyše za ilustrácie,“ podotkol muž v nepremokavom kabáte. „Verte mi, slečna Bealová, z platu sa tých dlžôb nezbavíte, ani keby ste sa dožili sto rokov.“

Iba otvorila ústa.

„O mojom súkromnom živote viete dosť veľa,“ prehovorila, keď sa spamätala.

„Oveľa viac, ako sa nazdávate.“

Vycítila, že sa v tme usmieva, no povedal to tak nežne a akoby sa ospravedlňoval, aby sa neurazila.

„Za posledných dvanásť mesiacov vám prišlo tridsaťdeväť súdnych výmerov a vlani dvadsaťsedem. Žijete presne z tridsiatich šilingov na týždeň. Ostatné všetko z vášho platu ide otcovým veriteľom.“

„Ste veľmi bezočivý!“ skočila mu do reči prudko a ako pocítila, hlúpo.

„Vôbec nie. Mimochodom, som Glover - John Glover. A pán, čo sedí pri vás, je Charles Rennett, môj spoločník. Máme právnu poradňu, no dokedy ju budeme mať,“ doložil dôrazne, „závisí do značnej miery od vás.“

„Odo mňa?“ začudovalo sa dievča úprimne. „Milovať advokátov, to ktovieako nemilujem…“

„Čo chápem,“ zamrmlal Glover.

„Ale o poradňu by som vás nechcela pripraviť,“ dodala.

„Ide o trochu viac,“ zamiešal sa do rozhovoru pán Rennett. „Totiž, slečna Bealová, konáme dokonale ilegálne a podrobnosti o pláne, ktorý zamýšľame uskutočniť a vám ho prezradiť, nás ako advokátov, ak ich oznámite na polícii, načisto znivočia. Takže, ako vidíte, dobrodružstvo ohrozuje oveľa väčšmi nás ako vás. Sme na mieste!“ prerušil Lýdiinu otázku.

Auto zabočilo na úzku cestičku vrúbenú stromami a o chvíľu zastalo pred krytým, stĺpikmi zdobeným vchodom do veľkého domu.

Rennett jej pomohol vystúpiť a zaviedol ju dverami - otvorili sa, len čo zastali - do veľkej haly.

„Tadeto, ak dovolíte,“ prevravel mladý muž.

Otvoril dvere a Lýdia vošla do veľkého salónu, elegantne zariadeného a osvetleného dvoma striebornými lustrami, čo viseli z vyrezávanej povaly.

Uľavilo sa jej, keď uvidela staršiu paniu, ktorá vstala, aby ju privítala.

„To je moja manželka, slečna Bealová,“ predstavil ju Rennett. „Hádam vám nemusím vysvetľovať, že ste v mojom dome.“

„Tak ste mladú dámu našli,“ prehovorila staršia pani a usmiala sa na privítanie. „A čo vraví slečna Bealová na váš návrh?“

Vtom vošiel Glover. Bez dlhého nepremokavého kabáta a klobúka vyzeral ako mladík, akých univerzity chrlia na stovky. Je pekný, všimla si Lýdia žensky nelogicky, a v očiach má čosi, čo vzbudzuje dôveru. S úsmevom kývol hlavou pani Rennettovej na pozdrav a potom sa obrátil k dievčaťu.

„Tak neviem, slečna Bealová, kto sa ujme vysvetlenia - či ja, a či ma nepríjemnosti ušetrí môj učený a význačný priateľ.“

„Ja nie,“ vyhŕkol starší spoločník. „Moja drahá,“ obrátil sa k manželke, „hádam s mladou dámou necháme Jacka Glovera samého.“

„Ešte nevie?“ začudovala sa a Lýdia sa zasmiala, hoci jej nebolo do smiechu.

Možnosť, že stratí zamestnanie, znepokojivé dobrodružstvo a ešte aj toto tajnostkárstvo jej naťahovali nervy ako na škripci.

Glover počkal, kým sa za pánom Rennettom a jeho manželkou zatvorili dvere, ba aj potom ešte chvíľu mlčal, stojac chrbtom ku kozubu. Hrýzol si pery a zamyslene sa díval na koberec.

„Pravdu povediac, neviem, ako začať, slečna Bealová,“ preriekol napokon. „A keďže vás už poznám, svedomie ma hryzie ešte väčšmi. Hádam začnem od začiatku. Počuli ste o zavraždení Bulforda?“

Dievča vytreštilo oči.

„O zavraždení Bulforda?“ zopakovalo neveriacky a prikývlo. „Akože by nie, každý o tom počul.“

„Tak potom vám netreba vysvetľovať všetky podrobnosti,“ doložil Jack Glover a nasilu sa uškrnul.

„Viem len toľko,“ skočilo mu do reči dievča, „že Bulforda zavraždil istý Meredith, lebo naňho žiarlil, a že sa Meredith na lavici obžalovaných správal k svojej snúbenke nehanebne.“

„Presne tak,“ prikývol Glover a v očiach sa mu zaiskrilo. „Inými slovami, poprel, že žiarlil, a odprisahal, že slečne Briggerlandovej povedal už predtým, že si ju nevezme, a ani nevedel, že Bulford sa o ňu zaujíma.“

„Ale iba preto, aby si zachránil život,“ podotkla Lýdia pokojne. „Slečna Briggerlandová odprisahala na súde, že predtým o tom vôbec nebola reč.“

Glover prikývol.

„Neviete však, slečna Bealová,“ povedal vážne, „že Jean Briggerlandová je Meredithova sesternica a že ak sa niečo nestane, zdedí z Meredithovho majetku okolo šesťstotisíc libier. Meredith, aby som vám vysvetlil, patrí k mojim najlepším priateľom a na tej skutočnosti nemení nič ani to, že si odpykáva doživotne. Som si istý, ako že tu sedíte, že je na Bulfordovej smrti vinný toľko ako ja. Celú vraždu narafičili naňho, aby ho dostali na šibenicu alebo do väzenia. Môj spoločník je toho istého názoru. Je pravda, že sa Meredith s Briggerlandovou zasnúbili, no dozvedel sa čosi o nej a jej otcovi, čo ich neveľmi ctí. Ozaj zamilovaný do nej však nebol nikdy, hoci je krásna, iba ho zlákali do pasce. Keď však zistil, o čo im ide, a dopočul sa kadečo čudné o Briggerlandovej a jej otcovi, rozhodol sa zrušiť zasnúbenie a oznámil jej to.“

Lýdia počúvala v rozpakoch.

„Nechápem, čo to má do činenia so mnou“, poznamenala.

„Prirodzene,“ prikývol Jack Glover. „No poviem vám ešte čosi, o čom verejnosť nevie. Meredithov otec bol čudák a schvaľoval včasné manželstvá. Jednou z podmienok v jeho závete bolo, že ak sa mu syn neožení do tridsiatich rokov, majetok zdedí jeho sestra, jej dedičia a nasledovníci. Jeho sestra bola pani Briggerlandová, aj tá už umrela. Dediť teda bude jej manžel a Jean Briggerlandová.“

Zavládlo ticho. Dievča zamyslene hľadelo do ohňa v kozube.

„Koľkoročný je pán Meredith?“

„V pondelok bude mať tridsať,“ odvetil Glover pokojne, „takže by sa mal oženiť do pondelka.“

„Vo väznici?“ spýtalo sa dievča.

Pokrútil hlavou.

„Keby sa také niečo smelo, boli by sme to zariadili, no prečo áno, prečo nie, minister vnútra rezolútne odmietol povoliť sobáš vo väznici. Vraj čo by na to povedala verejnosť. A z jeho hľadiska má pravdu. Meredith bude vo väzení dvadsať rokov.“

„Tak teda ako…?“ začala Lýdia.

„Pousilujem sa vám to vysvetliť,“ odpovedal Glover so svojím nepatrným úsmevom. „Verte mi, slečna Bealová, už nemám toľko chuti, ako som mal. Ak náhodou,“ pokračoval rozvážne, „sa nám zajtra ráno podarí dopraviť sem Jamesa Mereditha, vydali by ste sa zaňho?“

„Ja?“ vyjachtala. „Vydať sa za niekoho, koho ani nepoznám - za vraha?“

„Nie vraha,“ namietol jemne.

„Veď je to absurdné, nemožné,“ zaprotestovala. „Prečo ja?“

Zamĺkol.

„Keď sme plán prediskutovali, hľadali sme dievča, ktoré by malo z manželstva osoh,“ prevravel napokon ticho. „Rennett navrhol, aby sme prezreli záznamy na súde, že tam objavíme dievča, ktoré súrne potrebuje peniaze. Niet inakšej cesty, ako zistiť finančnú situáciu - treba si poprezerať záznamy na súde. Našli sme štyri, no iba jeden bol prijateľný - váš. Neprerušujte ma ešte chvíľu, prosím,“ varovne zdvihol ruku, keď otvorila ústa. „Dôkladne sme sa o vás poinformovali, pravdu povediac, pridôkladne, lebo Briggerlandovci čosi vyňuchali a už týždeň sú nám na stope. Vieme, že nie ste zasnúbená, vieme, že vás ťaží ťažké bremeno dlhov, a vieme aj to, že nemáte príbuzných ani priateľov. Ponúkame vám, slečna Bealová - a verte mi, že sa cítim chrapúňom, keď vám to ponúkam - päťtisíc libier ročne, kým budete žiť, dvadsaťtisíc libier v hotovosti a ubezpečenie, že od chvíle, čo sa vydáte, vás manžel nebude obťažovať.“

Lýdia počúvala ako vo sne. Všetko bolo také neskutočné. Hneď sa zobudí a uvidí pani Morganovú so šálkou čaju v ruke a s nestráviteľnými koláčikmi na tanieriku. Také niečo sa nestáva, vravela si Lýdia, a predsa tu pred ňou stojí mladý muž a tým najobyčajnejším tónom jej vysvetľuje ponuku, aká rozhodne patrí do oblasti dobrodružných románov, dokonca nie veľmi presvedčivých dobrodružných románov.

„Trochu ste ma vyviedli z rovnováhy,“ ozvala sa po chvíli. „O tom by bolo treba porozmýšľať, a ak je pán Meredith vo väznici…“

„Pán Meredith nie je vo väznici,“ namietol Glover pokojne. „Pred dvoma dňami ho prepustili do súkromného sanatória na menšiu operáciu. Včera večer zo sanatória ušiel a teraz je v tomto dome.“

Hľadela naňho s otvorenými ústami.

„Briggerlandovci vedia, že ušiel,“ pokračoval Glover, „a akiste predpokladali, že sa skrýva tu, pretože dnes popoludní prišli sem z polície a prehľadali dom a záhradu. Prirodzene, na polícii vedia, že Meredithovi legálni poradcovia sú pán Ŕennett a ja, a my sme ich aj očakávali. Prečo Mereditha nenašli, to sem nepatrí. Tak čo poviete, slečna Bealová?“

„Neviem, čo povedať,“ odvetila a bezmocne pokrútila hlavou. „Viem, že sa mi to sníva, a nech mám dosť morálnej odvahy, poriadne by som sa uštipla a prebudila. Ibaže sa nechcem zobudiť, lebo všetko je také fantasticky neskutočné.“

Usmial sa. Môžem vidieť pána Mereditha?“

“Až zajtra. Urobili sme všetko, aby ste sa vydali. Vybavili sme povolenie a zajtra o ôsmej ráno - manželstvá uzavreté v Anglicku pred ôsmou alebo po tretej nie sú totiž platné - príde farár a zosobáši vás.“

Zavládlo ticho.

Lýdia sedela na stoličke s lakťami na kolenách a rukami na tvári.

Glover hľadel na ňu vážne, ľútostivo a preklínal sám seba, že sa podujal uskutočniť taký groteskný plán. Vtom naňho pozrela.

„Teda dobre,“ preriekla unaveným hlasom. „A čo sa týka tých súdnych výmerov, nemali ste pravdu - za dva roky som ich dostala sedemdesiatpäť. A advokáti sa mi už načisto sprotivili.“

„Ďakujem vám,“ odpovedal Jack Glover zdvorilo.

V spálničke, kam ju zaviedla, pani Rennettová, celú noc prebdela a len rozmýšľala, rozmýšľala a rozmýšľala. Zaspať nemohla, hoci sa veľmi snažila, a tak zväčša chodila po spálničke hore-dolu, od okna k dverám, a hútala o úžasnom položení, v ktorom sa ocitla. O manželstve nikdy nerozmýšľala vážne. Vlastne manželstvo, v ktorom by nebolo hrôzy a moci, by prijala s úľavou, keby predohra nebola taká vzrušujúca. Pomyslenie, že by bola manželkou iba po mene, ba ani pomyslenie, že jej manžel bude dvadsať rokov za múrmi väznice, ju ani nestiesňovalo, ani nedesilo. Akosi bez výhrad uverila Gloverovi, že Meredith je nevinný.

Rada by bola vedela, čo povie pani Morganová a ako vysvetlí šéfovi, že nebola v redakcii. Svoju prácu nemala bohvieako rada. Zriecť sa jej a oddať sa serióznemu štúdiu umenia by vedela bez bolesti. Päťtisíc libier ročne! Mohla by žiť v Taliansku, študovať pod vedením najlepších majstrov, mať vlastné auto! Možnosti sa zdali neohraničené - ale aké nevýhody?

Pokrčila plecami hádam už dvadsiaty raz, keď odpovedala na túto otázku. Aké by boli nevýhody? Nemohla by sa vydať - ale veď sa ani nechcela! Nie je z tých, čo sa zamilúvajú, vravela si, je priveľmi nezávislá, priveľmi múdra a pridobre pozná mužov a ich slabostí.

„Boh ma určil za starú dievku,“ povedala si.

O siedmej ráno - a ráno sa videlo Lýdii, keď vyzrela oknom, sivé - vošla do spálničky pani Rennettová s čajom.

„Tuším ste nespali, milá moja,“ povedala, keď pozrela na posteľ. „Je vám veľmi ťažko.“

Chytila dievča za lakeť a nežne jej ho stisla.

„Všetkým nám je veľmi ťažko,“ doložila a čudne sa usmiala. „Zrejme nás čakajú strašné nepríjemnosti.“

To zišlo na um aj Lýdii, spomenula si na pochmúrny obraz, čo jej ešte v aute vykreslil Glover.

„Nebudete mať veľké nepríjemnosti, keď sa zistí, že ste väzňovi pomáhali pri úteku?“

„Pri úteku, moja milá?“ Tvár pani Rennettovej sa zmenila na masku. „O úteku som nepočula nič. Vieme len toľko, že chudák pán Meredith v očakávaní, že mu minister vnútra dovolí oženiť sa, zariadil si sobáš u nás. No ako sa pán Meredith dostal sem, nemáme tušenia,“ odvetila dáma diplomaticky a Lýdia sa voľky-nevoľky usmiala.

Pol hodiny sa chystala na nastávajúcu skúšku.

Len čo vežové hodiny odbili ôsmu, zaklopali na dvere. Bola to pani Rennettová.

„Už čakajú,“ oznámila Lýdii poblednutá. Pery sa jej chveli.

No Lýdia, vchádzajúc do salónu pred pani Rennettovou, bola stelesnený pokoj.

V salóne boli štyria. Glovera a Rennetta už poznala. Tretí, vo farárskom golieri, bol iste farár, a tak všetku svoju pozornosť sústredila na štvrtého. Bol chudý, neoholený, nakrátko ostrihaný, vychudnutej tváre, takže šaty na ňom priam viseli. Najskôr ju pojal odpor a hneď nato ľútosť. James Meredith, ako uhádla, bol uštvaný a chorý. Zvrtol sa, keď vošla, pozrel na ňu uprene, potom jej rýchlo vyšiel v ústrety a vystrel tenkú ruku.

„Slečna Bealová? Mrzí ma, že sa zoznamujeme za takýchto nepríjemných okolností. Glover vám všetko vysvetlil?“

Prikývla.

Jeho vpadnuté oči ju priťahovali ako magnet, priam ju fascinovali.

„Viete podmienky? Glover vám porozprával, prečo sa žením?“ spytoval sa tichým hlasom. „Verte mi, som vám veľmi vďačný, že ste mi vyšli v ústrety.“

Bez ďalších slov podišiel k farárovi.

„Začneme,“ preriekol jednoducho.

Obrad sa Lýdii videl neskutočný, že si ani neuvedomovala, čo zlého veštil, ani keď jej Meredith nastokol na prst prsteň - velikánsky, lebo Jack Glover mal o veľkosti prsteňov divoké predstavy. Kľakla si, aby prijala slávnostné požehnanie, a potom pomaly vstala a cudzo pozrela na svojho manžela.

„Tuším zamdliem,“ zašepkala.

Zachytil ju Jack Glover a odniesol na diván. Prebrala sa s čudným pocitom, že sa ju ktosi usiluje zhypnotizovať. Otvorila oči a uvidela pochmúrnu tvár Jamesa Mereditha.

„Už vám je lepšie?“ spýtal sa úzkostlivo. „Obávam sa, že ste prežili ťažké chvíle, a pani Rennettová vraví, že ste vôbec nespali.“

Pani Rennettová pokrútila hlavou.

„Dnes budete spať lepšie ako ja,“ usmial sa a potom sa obrátil k Rennettovi, vážnemu a ustarostenému - nervózne si hladkal bradu a pozeral na nevestu. „Pán Rennett,“ pokračoval, „musím sa vám priznať pred svedkami, že som ušiel zo sanatória, kam mi láskavo povolil ísť na operáciu minister vnútra. Teda som nevravel pravdu, keď som vám dnes ráno oznámil, že som dostal povolenie oženiť sa.“

„To ma mrzí,“ odvetil Rennett zdvorilo. „Prirodzene, je mojou povinnosťou odovzdať vás polícii, pán Meredith.“

Všetko to bolo časťou hry. Dievča vedelo, že scéna bola starostlivo pripravená, aby nikto nemohol obviniť Rennetta a jeho spoločníka zo spoluúčasti na úteku.

Rennett nestačil ani poriadne dopovedať, keď na vchodové dvere mocne zabúchali. Jack Glover sa ponáhľal do haly otvoriť. Ibaže nebúchal policajt, ako očakával, ale dievča v tmavom kabáte, zababušené po uši. Prešlo popri Jackovi cez halu a vošlo rovno do salóna.

Rozochvená Lýdia stála pri pani Rennettovej, keď návštevníčka vošla do salóna, a iba otvorila ústa, keď si dáma rozopla kabát. Bola to prekrásna dáma, ktorú videla večer v divadle!

„Čím vám poslúžime?“ spýtal sa Glover ironicky.

„Chcem Mereditha,“ odvetilo dievča stručne a Glover sa zachichotal.

Chcete ho už dlho, slečna Briggerlandová,“ podotkol Glover, „a nečudujem sa. No prišli ste trošičku neskoro.“

Dievča pozrelo na farára. Neskoro,“ prevravela pomaly. „Už je teda ženatý?“

Zahryzla si do červených perí a pokývala hlavou. Potom sa zadívala na Lýdiu modrými bezvýraznými očami.

Meredith zmizol. Lýdia sa zúfalo poobzerala, no nebolo ho nikde. Odišiel na políciu vzdať sa? Vtom sa ozval výstrel, ale nie v dome.

Glover zaraz vybehol zo salóna, prebehol halou a vyrazil pred dom. Ešte snežilo a nikde ani živej duše. Rozbehol sa po chodníku paralelne s domom, zvrtol sa za rohom a vbehol medzi krovie. Tam snehu nebolo. Chodník sa krútil hustým vavrínovým krovím a skončil sa pred drevenou búdou na náradie. Glover zastal.

Na zemi ležal človek s vystretou rukou a hlavou v kaluži krvi. Ruka zvierala revolver.

Jack zhrozene vykríkol a pobehol k mužovi na zemi.

Bol to Meredith - mŕtvy.

Jack Glover začul kroky a zvrtol sa. Po chodníku prichádzal muž, v ktorom Jack na prvý pohľad spoznal detektíva. Keď muž podišiel celkom blízko, Jack Glover sa znova sklonil nad mŕtvolou.

„Kto je to?“ spýtal sa detektív ostro.

„James Meredith,“ odvetil Jack.

„Mŕtvy?“ strhol sa detektív. „Spáchal samovraždu!“

Jack neodpovedal. Inšpektor narýchlo prezrel mŕtve telo. Guľka vnikla do hlavy hneď pod ľavou sluchou a na tvári zostali stopy po pušnom prachu.

„Veľmi nepríjemná záležitosť, pán Glover,“ poznamenal inšpektor vážne. „Vedeli by ste mi vysvetliť, ako sa sem dostal?“

„Prišiel sa oženiť,“ odpovedal Jack apaticky. „Akosi vás to prekvapuje, ale je to pravda. Oženil sa ani nie pred desiatimi minútami. Poďte do domu.“

Detektív váhal, no keď sa mu objavil kolega, pobral sa za Jackom a zadnými dverami vošli do Rennettovej pracovne.

Advokát ich už čakal. Bol sám.

„Ak sa nemýlim, ste inšpektor Colhead zo Scotland Yardu,“ ozval sa Glover.

„Áno, tak sa volám,“ prikývol inšpektor. „Medzi nami, pán Glover, hádam nepoviem nič také, čo by ste si nevedeli overiť verejne.“

Jack zaznamenal významné upozornenie nepatrným úsmevom a porozprával detektívovi o sobáši.

„Viem len to,“ odpovedal na ďalšiu otázku, „že pán Meredith prišiel sem dnes ráno o tri štvrte na osem a odovzdal sa do rúk môjmu spoločníkovi. Presne o ôsmej, ako viete, pán Rennett zatelefonoval do Scotland Yardu, že Meredith je uňho. A za tú štvrťhodinu sa Meredith oženil.“

„Farár sa tu práve vtedy ocitol náhodou?“ spýtal sa inšpektor sarkasticky.

„Farár sa tu ocitol preto,“ odvetil Jack pokojne, „lebo som to zariadil. Vedel som totiž, že ak je to v ľudských silách, pán Meredith príde, lebo sa chcel oženiť - z dôvodov, ktoré vám vysvetlí môj kolega.“

„Pomohli ste mu ujsť? To je najdôležitejšia otázka,“ usmial sa detektív.

Jack zavrtel hlavou.

Môžem vám odpovedať celkom pravdivo, že nie, ako mu nepomohol ani minister vnútra, keď mu povolil odísť do sanatória.“ Inšpektor sa vrátil k domcu a Jack a jeho spoločník zostali sami.

Tak čo?“ spýtal sa Rennett roztraseným hlasom, „čo sa stalo?“

Je mŕtvy,“ odpovedal Jack ticho.

„Samovražda?“

Jack sa naňho zadíval zvláštnym pohľadom.

„Bulford spáchal samovraždu?“ pripomenul Jack kolegovi. „Kde je ,anjel'?“

„V salóne s manželkou a slečnou Bealovou.“

„S pani Meredithovou,“ opravil ho Jack pokojne.

„Všetko sa nám skomplikovalo,“ podotkol Rennett, „ale hádam sa dajako vysekáme, hoci vyhliadky nemáme dvakrát ružové.“

Všetky tri ženy boli v salóne. Lýdia, veľmi bledá, im podišla v ústrety.

„Čo sa stalo?“ vyhŕkla a potom mu vyčítala pravdu z tváre. „Mŕtvy?“ vytreštila oči.

Jack prikývol, no nespúšťal oči z Jean Briggerlandovej. Utešené pery jej trochu ovisli. V jej očiach bolo toľko žiaľu a zármutku, že sa mu zatajil dych.

„Zastrelil sa?“ spýtala sa tichučko.

Jack hľadel na ňu chladne.

„Len v jednom som si istý,“ odpovedal a Lýdia zažmurkala, keď počula jeho krutý hlas, „že ste ho nezastrelili vy, slečna Briggerlandová.“

„Ako sa opovažujete!“ vzbĺkla Jean Briggerlandová. Aj rumenec, čo jej vystúpil na líca, prezradil čo cítila. „Opovážim sa ešte viac,“ povedal Jack stroho. „Spýtali ste sa, či sa zastrelil, a ja vám vravím, že nie - nezastrelil sa. Mŕtvy James Meredith zvieral revolver v pravej ruke a guľka vnikla do hlavy pod ľavou sluchou. Ak mi vysvetlíte, ako sa dá vyviesť taký kúsok, ak sa revolver drží v ruke normálne, rád prijmem vašu teóriu, že sa zastrelil.“

Zavládlo ticho ako v hrobe.

„A okrem toho,“ doložil Jack a trochu pokrčil plecami, „chudák Jimmy vôbec nemal revolver.“

Jean Briggerlandová sklopila oči. Stála so sklonenou hlavou a stisnutými perami. O chvíľu zdvihla hlavu.

„Viem, čo cítite, pán Glover,“ preriekla ticho. „Chápem, že ma nenávidíte, keď veríte o mne toľko hrozného.“

Ústa sa jej rozochveli a hlas schrapľavel žiaľom.

„Ľúbila som Jamesa Mereditha a on ľúbil mňa.“

„Toľko vás ľúbil, že si vzal inú,“ poznamenal Jack Glover a Lýdia sa zhrozila.

„Pán Glover,“ prehovorila vyčítavo, „pán Meredith leží vonku mŕtvy a vy rozprávate takéto niečo. Nemyslíte, že by ste to nemali?“

Pomaly sa otočil a Lýdia si všimla v jeho veselých očiach tvrdosť, akú ešte nikdy nevidela.

„Slečna Briggerlandová nám povedala, že ju nenávidím,“ preriekol pokojným hlasom, „a vyslovila iba rýdzu pravdu. Nenávidím ju možno nepochopiteľne, pani Meredithová,“ zdôraznil jej nové meno a Lýdiou myklo. „A jedného dňa, ak ma okolnosti ušetria…“

„Okolnosti?“ zopakovala Jean Briggerlandová pomaly. „Nie celkom vám rozumiem.“

Jack Glover sa zasmial, no nie príjemným smiechom.

„Možno porozumiete,“ odpovedal stručne. „Čo sa týka vášho zamilovaného Jima - nuž, vy viete najlepšie. Usilujem sa správať k vám zdvorilo, slečna Briggerlandová, a neplesať, že ste prišli neskoro a nezabránili sobášu! A viete, prečo ste prišli neskoro?“ Oči sa mu znova smiali. „Pretože som sa s vikárom z chrámu sv. Petra dohodol, že príde sem o deviatej - vedel som totiž, že vaša armádička špicľov vysliedi, kedy sa bude konať sobáš - no tajne som poslal po istého farára, jedného z mojich starých priateľov z Oxfordu - bol tu včera večer - aby ich zosobášil o ôsmej.“

No Jean Briggerlandová iba stála a hľadela naňho bez viditeľného znaku hnevu, ktorý, ako sa nazdávala Lýdia, by bol oprávnený.

„Nechcela som prekaziť svadbu,“ odpovedala tichým, mäkkým hlasom. „Ak si Jim vybral za manželku inú, ktorú nepoznal, neprichodí mi nič iné, len sa zmieriť.“ Obrátila sa k Lýdii a vystrela ruku. „Veľmi mi je ľúto, že vás postihla taká tragédia, pani Meredithová. Dovolíte mi zaželať vám viac šťastia, ako ste mali doteraz?“

Lýdie sa dotkla jej úprimnosť a trochu zabolela Gloverova drsnosť. Vrelo chytila vystretú rúčku.

„Aj mne je ľúto,“ odvetila trochu nesvoja. „Vás väčšmi ako … všetkého ostatného.“

Dievča znovu sklopilo oči a znova sa jej roztriasli pery. Napokon si tesnejšie pritiahla čierny šál na hrdle a bez slova vyšla zo salónu.

Už bolo poludnie, keď Lýdia vystúpila z Rennettovho auta pred svojím bytom.

Tučná ženička, pani Morganová, bola už veľmi prestrašená a priam sa rozplakala radosťou, keď ju zočila.

„Ach, slečna, nemáte tušenia, ako som sa trápila,“ bľabotala. „A boli tu aj z redakcie, vraj kde ste. Nazdala som sa, že vás prešlo auto a z Daily Megaphonu vás šli hľadať po všetkých nemocniciach…“

„Prešlo ma,“ odpovedala Lýdia unavene. „Moju úbohú hlavu zvalcovalo desať autobusov a duša mi prežila desať havárií.“

Pani Morganová vytreštila oči. Nemala zmysel pre metafory.

„Nie naozaj, pani Morganová,“ zasmiala sa Lýdia ponad plece, keď už išla hore po schodoch. „Veď viete, že ma neprešlo, iba som sa trápila. A potom, volám sa Meredithová.“

Pani Morganová dopadla na stoličku.

„Meredithová, slečna?“ preriekla nedôverčivo. „Predsa som vám poznala otca…“

„Vydala som sa totiž,“ odvetila Lýdia neúprosne. „Včera ste mi povedali, že sa vydám romanticky, no ani najbujnejšia fantázia by vám, pani Morganová, nebola našepla, že sa vydám tak búrlivo a úžasne. Idem spať.“ Zastala na schodoch a pozrela dolu na ohromenú ženu. „Ak by ma niekto hľadal, nie som doma. Vlastne, ak by prišli z Megaphonu, povedzte im, že som prišla domov neskoro a šla som si ľahnúť a že im zajtra všetko vysvetlím.“

„Ale slečna,“ vyjachtala domáca, „váš manžel…“

„Môj manžel je mŕtvy,“ odpovedalo dievča pokojne. Pocítila, že sa správa surovo, no akosi to nemohla vysloviť s ľútosťou v hlase. „A ak príde ten fiškál, povedzte mu láskavo, že ráno budem mať dvadsaťtisíc libier,“ doložila a pobrala sa do svojej izby. Užasnutá domáca sa už nezmohla ani na slovíčko.

V Dulwich Grange, v sídle pána Rennetta, prehľadávala polícia dom a záhradu celé dopoludnie. Ani Rennett, ani Jack sa neponúkli im pomôcť a ani polícia ich o to nepožiadala.

Pred obedom vošiel do pracovne inšpektor Colhead.

„Dobre sme si tu všetko poobzerali, pán Rennett,“ oznámil inšpektor advokátovi, „a myslím, že už vieme, kde sa nebohý skrýval.“

„Nevravte!“ začudoval sa pán Rennett.

„V tom domčeku v záhrade mávate tuším náradie. Teraz ho tam niet a jeden z mojich chlapcov zistil, že celá podlaha sa dá zdvihnúť. Je na pántoch, vyvážená protiváhou.“

Pán Rennett prikývol.

„Predchádzajúci nájomník tam mával sudy s vínom,“ odvetil pokojne. „Pod domom nemáme pivnicu. Ja víno nepijem, a tak som priestor pod podlahou nepoužíval.

„Tam sa skryl. Našli sme deku, hlavnicu a ako vravíte, bývali tam sudy s vínom, lebo z pivničky viedol medzi kríky ventilačný otvor. Neboli by sme to miesto našli, nech sa jednému z mojich mužov nepoddá trochu pod nohou podlaha.“

Rennett a Jack mlčali.

„Ešte jedno,“ pokračoval detektív pomaly. „Podľa všetkého Meredith nespáchal samovraždu. Za búdou sme našli celkom čerstvé stupaje.“

„Po veľkej nohe, či malej?“ skočil mu do reči Jack.

„Skôr po väčšej,“ odvetil detektív, „s gumeným opätkom. Šli sme po stope až sem za dom. Bránku otvorili nedávno - pravdepodobne ju otvoril Meredith, keď šiel do domu. Čudný prípad, pán Rennett.“

„Aký je revolver?“

„Tiež nový,“ odpovedal Colhead, „belgická výroba a nedá sa zistiť, odkiaľ. Belgické zbrane nevystopujete, môžete si ich kúpiť v hociktorom meste od Ostendu do Bruselu a obchodníci si nezapisujú, komu ich predajú.“

„Tak či onak,“ povedal Jack pokojne, „z takejto istej pištole zastrelili Bulforda.“

Colhead zdvihol obočie.

„To je pravda, ibaže sa zistilo, že to bola Meredithova vlastná zbraň.“

Jack pokrútil hlavou.

„Zistilo sa len to, že uvidel mŕtvolu a zdvihol revolver, čo ležal pri mŕtvole. Výstrel sa ozval, keď otváral dvere do Briggerlandovho domu. Uvidel postavu na trotoári a zdvihol revolver. Práve vtedy vyšla z domu slečna Briggerlandová, uvidela ho a svedčila proti nemu.“

Detektív prikývol.

„Ja som prípad nevyšetroval, no revolver som videl. Naozaj sú rovnaké. Pozhováram sa so šéfom a oznámim vám, čo si myslí o celej záležitosti. Prirodzene, pri vyšetrovaní budete svedčiť.“

Keď odišiel, Jack a Rennett pozreli na seba.

„Tak čo, Rennett, spadneme do horúcej kaše, či sa vymotáme krivou prísahou?“

„Krivej prísahy nebude treba, vážnej krivej prísahy,“ odpovedal starší spoločník opatrne. „Vlastne, kde bol Briggerland, keď zavraždili Bulforda?“

„Keď sa slečna Briggerlandová spamätala z hrôzy, vyšla hore zobudiť otca - už spal v posteli. Keď došla polícia, vlastne detektív, ktorý mal potom prípad na starosti - a istotne mu to trvalo chvíľu, veď najskôr sa uňho objavil službukonajúci strážnik - pán Briggerland bol v malebnom župane a nie menej malebnej pyžame.“

„A podľa všetkého tiež zhrozený,“ poznamenal Rennett.

Jack zmĺkol.

„Rennett,“ ozval sa po chvíli, „vieš väčšmi ma trápi to dievča ako trampoty, ktoré môžeme mať my.“

„O akom to dievčati rozprávaš?“

„O pani Meredithovej. Kým chudák Meredith žil, nehrozilo jej veľké nebezpečenstvo. Uvedomuješ si, že výhody z nášho hľadiska, totiž, že nemá na svete jediného príbuzného, sú teraz mladej dáme zdrojom značného nebezpečenstva?“

„Na to som zabudol,“ odpovedal Rennett zamyslene. „A všetko ešte trochu skomplikoval závet, ktorý dnes pred sobášom napísal Meredith.“

Jack zapískol.

„Napísal závet?“ zopakoval prekvapene.

Starší spoločník prikývol.

„Pamätáš sa, že bol u mňa asi pol hodiny. Trval na tom. že napíše závet. Moja manželka a Bolton, náš sluha, boli svedkovia.“

„A peniaze odkázal…?“

„Všetky svojej manželke,“ odvetil Rennett. „Tak sa chudák usiloval nedopustiť, aby sa jeho peniaze dostali do Briggerlandovej pokladnice, že bol ochotný zveriť všetky svoje peniaze celkom neznámemu dievčaťu.“

Jack zvážnel.

„A Briggerlandovci sú jej dediči? Vieš si predstaviť, Rennett, aké to bude peklo!“

Pán Rennett prikývol.

„I ja som už na to myslel,“ odpovedal pokojne.

Jack klesol do kresla a tvár sa mu skrivila v ošklivých vráskach. Starší advokát ho nevytrhal z dúm. Vtom sa Jackovi vyjasnila tvár v úsmeve.

„Jaggs!“ preriekol nežne.

„Jaggs?“ zopakoval popletený partner.

„Jaggs,“ prikývol Jack, „Jaggs je ten pravý. Proti stratégii treba postaviť stratégiu, milý Rennett, a Jaggs je ten pravý.“

Pán Rennett pozrel naňho bezmocne.

„Môže nás Jaggs zbaviť aj toho trápenia?“ spýtal sa sarkasticky.

„Zvládne aj toto,“ odpovedal Jack.

„Tak ho priveď, lebo sa mi vidí, že to bude vrcholné číslo jeho života.“

Slečna Briggerlandová došla domov na Berkeley Street hneď po deviatej. Nezacengala, ale si otvorila dvere kľúčom a pobrala sa rovno do jedálne, kde jej otec sedel pri raňajkách s novinami rozprestretými pred sebou.

Bol to počerný muž, ktorého Lýdia videla v divadle. Keď dievča vošlo do salóna, pozrel na ňu ponad okuliare v zlatom rámiku.

„Vyšla si si veľmi zavčasu,“ poznamenal.

Neodpovedala. Pomaly si vyzliekla čierny zvrchník, pohodila ho na stoličku, zložila si klobúk, čo jej zdobil úhľadnú hlávku, a šmarila ho za zvrchníkom. Potom si pritiahla stoličku, sadla si za stôl a s hlavou podopretou dlaňami, uprene sa zadívala belasými očami na otca.

Príroda ju tak štedro obdarovala, že jej nebolo treba umelého prikrášľovania. Pleť mala čistú a jemnú a studené ráno jej sfarbilo utešenú tvár iba slabo do červena.

„Tak, drahá moja,“ pán Briggerland zdvihol hlavu a zažiaril spoza okuliarov, „chudák Meredith spáchal samovraždu?“

Neodpovedala, len sa ďalej uprene dívala naňho.

„Veľmi smutné, veľmi smutné,“ pokrútil pán Briggerland hlavou.

„Ako sa to stalo?“ spýtala sa pokojne.

Pán Briggerland pokrčil plecami.

„Pravdepodobne keď ťa zočil, dal sa na útek k búde, kde ho na noc ukryli za… zainteresované osoby, a keď pred skrýšou zazrel mňa, dopustil sa neuváženého a osudného činu. Akosi som očakával, že pobeží nazad do skrýše.“

„A prichystal si sa.“

Usmial sa.

„Vyslovená samovražda, moja drahá,“ odpovedal.

„Strelil si do ľavej sluchy s revolverom v pravej ruke,“ podotklo dievča.

Briggerlandom myklo.

„Doparoma! Kto si to všimol?“

„Ten krásavec, mladý advokát Glover.“

„A polícia?“

„Aj polícia, keď ich Glover na to upozornil,“ odpovedala Jean.

Pán Briggerland si zložil okuliare a dal sa ich čistiť.

„Všetko bolo veľmi naponáhlo - vrátiť som sa musel záhradnou bráničkou, ak som sa chcel vyhnúť policajtom. Keď som sa dostal von, zistil som, že výstrel začuli a vošli do domu. Koniec koncov, nikto nevie, že som bol v záhrade, a tak či onak sa moje meno v spojitosti s väzňom, ktorý ušiel z väznice, do novín nedostane.“

„Ale samovražda hej,“ odpovedalo dievča, „hoci nepredpokladám, že polícia prezradí toho, kto ju informoval, že James Meredith bude v Dulwich Grange.“

Pán Briggerland si znova sadol na stoličku a našpúlil ústa. Nevyzeral priam utešene.

„Človek nemôže myslieť na všetko,“ zamrmlal.

Vstal, podišiel k dverám a zamkol ich. Potom pristúpil k písaciemu stolíku, vytiahol zásuvku a vybral z nej malý revolver. Vyhodil zásobník, pozrel do hlavne a komôr, či nie je nabitý, potom zásobník vsunul na miesto, zastal si pred zrkadlo a usiloval sa s revolverom v pravej ruke priložiť si hlaveň k ľavej sluche. Nepodarilo sa. Zlostne zašomral. Skúsil to ešte raz s palcom na kohútiku a ostatnými prstami zachytenými o zadnú časť pažby. To sa mu pošťastilo.

„To je ono,“ povedal spokojne. „Spravil to takto.“

Nestriaslo ju, keď sa dívala na strašnú scénu. Pozorovala ho s nesmiernym záujmom, hoc aj vzrušená, podopierajúc si bradu dlaňou. Akoby vysvetľoval nový spôsob podania v tenise.

Pán Briggerland sa vrátil k stolu, pohral sa s hriankou a pomaly si na ňu natrel maslo.

„Toho roku všetci idú do Cannes,“ povedal, „no ja sa budem držať Monte Carla. V Monte Carlu je pokoj. tam si človek veľmi oddýchne, najmä ak sa nám podarí prenajať si vilu na kopci, čo najďalej od trate. Včera som povedal Mordenovi, aby vzal to nové auto do Francúzska a čakal nás v Boulogne. Je v ňom mikrofón na príkazy šoférovi a elektrické kúrenie je skvelé…“

„Meredith sa oženil.“

Bomba, čo by bola naňho hodila, by ho nebola väčšmi ohromila. Otvoril ústa a ustúpil k stolu.

„Oženil?“ zabľabotal.

Prikývla.

„Klameš!“ zareval. Všetka prívetivosť sa z neho stratila, tvár sa mu znetvorila hnevom a väčšmi stmavela. „Oženil! Klameš, beštia! Nemohol sa oženiť! Bolo iba zopár minút po ôsmej a farár prišiel až o deviatej. Vykrútim ti krk, ak ma budeš strašiť! Už som ti to povedal…“

Zúril a ona pokojne počúvala.

„Oženil sa o ôsmej, farár bol z Oxfordu a nocoval u Rennetta,“ zopakovala veľmi pokojne. „Načo by som ťa bičovala a privádzala do zúrivosti? Videla som nevestu a zhovárala som sa s farárom.“

Z tyranského, rozzúreného šialenca sa stal ufňukaný, poľutovaniahodný človiečik. Brada sa mu rozochvela a ruky na obruse sa triasli rozrušením.

„Čo si počneme?“ nariekal. „Panebože, Jean, čo si počneme?“

Vstala a podišla k príborníku. Naliala z karafy tuhej brandy a bez slova mu ju priniesla. Na scény s takýmto koncom si už zvykla. Výstup sa jej nedotkol, ani ju neprekvapil, ani neznechutil. V domácnosti vládla bledá, éterická bytosť. Nemala nervy a strach nepoznala. Nadobudla zmysel veľkých chirurgov, v ktorých je ľútosť izolovaným pocitom, neschopným preniknúť do operačnej siene. Nebola fenomenálnejšia ako oni, ibaže sa necítila viazaná konvenciami a zákonmi, ktorým oni podliehali ako členovia usporiadanej spoločnosti. Na vraždu netreba pevnejšie nervy ako na operáciu. Túto otázku si už vyriešila a bola spokojná.

„Výlet do Monte Carla budeš musieť odložiť,“ podotkla, keď si dychtivo priložil kalištek k ústam.

„Prišli sme o všetko,“ vykoktal, „o všetko.“

„Dievča nemá príbuzných,“ preriekla dcéra pevne. „Jej dedičmi sme podľa zákona my.“

Zložil kalištek, pozrel na ňu a takmer v okamihu sa celkom spamätal.

„Drahá moja,“ povedal s obdivom v hlase, „si naozaj báječná. Prirodzene, správal som sa detsky. Tak čo navrhuješ?“

„Odomkni dvere,“ odvetila ticho, „zavolám slúžku.“

Keď sa pobral ku dverám, stlačila nohou cengáč a o chvíľu vošla do jedálne staršia žena.

„Hartová,“ rozkázalo dievča, „nájdite mi smaragdový prsteň, ten malý perlový náhrdelník a diamantovú ihlicu. Pekne ich zabaľte a položte do kazety, do vaty.“

„Prosím, milostivá slečna,“ odvetila žena a vyšla z jedálne.

„Čo urobíš, Jean?“ spýtal sa otec.

„Vrátim ich pani Meredithovej,“ odvetilo dievča pokojne. „Dostala som ich ako dar od jej manžela a po tragickom konci mojich snov sa už nemôžem na ne dívať.“

„Veď ti ich nedaroval. Dal ti retiazku. A okrem toho vyhadzuješ slušný peniaz.

„Viem, že mi ich nedaroval a nevyhadzujem slušný peniaz,“ odpovedala trpezlivo. „Pani Meredithová mi ich vráti a umožní mi porozprávať jej čo-to o Jamesovi Meredithovi, po čom veľmi túžim.“

Neskoršie odišla do svojej utešenej izbičky na prvom poschodí, kde napísala nasledujúci list:

„Drahá pani Meredithová, 

posielam Vám tých niekoľko drobností, ktoré mi James dal, keď som bola šťastnejšou ako dnes. Sú všetkým, čo mi po ňom zostalo, a Vy ako žena istotne pochopíte, že vzbudzujú vo mne hlboké nešťastné spomienky, hoci ma utešovali. Škoda, že sa spomienok neviem zbaviť tak ľahko, ako Vám poslať darčeky od neho (patria vlastne Vám), no ešte väčšia škoda, že nemôžem odstrániť príčinu, ktorá mi tak veľmi znepriatelila pána Glovera.

Keď rozmýšľam o minulosti, vidím, že som spravila chybu, no viem, že ma pochopíte, keď vám odhalím pravdu. Keďže som bola mladé dievča, nezvyknuté na spôsoby mužov, hádam som dvoreniu pána Glovera pripisovala priveľký význam, a preto som ho aj odmietla pridrsne. Vtedy som sa nazdávala, že nemožno odpustiť človeku, ktorý sa vydával za Jamesovho najlepšieho priateľa, aby dvoril jeho snúbenke, hoci viem, že také niečo sa stáva a moderné dievča to aj strpí. Muž ťažko odpúšťa žene, ktorá si z neho robí blázna - to je najneodpustitelnejšia urážka, akú dievča môže spáchať. A preto a jeho nepriateľstvom necítim natoľko dotknutá, ako sa možno nazdávate. Verte mi, veľmi s Vami cítim v tejto ťažkej chvíli. Dovoľte, aby som Vám do budúcnosti zaželala všetko najlepšie.“

Osušila list pijakom, vložila ho do obálky, napísala adresu, vybrala si knihu z natrieskaných políc, pritiahla stoličku ku kozubu a pustila sa do čítania.

Pán Briggerland vošiel o hodinu. Pozrel jej ponad plece na knihu a nespokojne zavrčal.

„Nechápem, ako sa ti môže páčiť taká knižka.“

Bol to prvý diel z dvojzväzkového diela Kronika zločinu.

Zdvihla hlavu a usmiala sa.

„Nechápeš? Hneď ti to vysvetlím. V mojej knižnici je to najpovzbudivejšie dielo. Sadni si na chvíľu.“

„Záznamy o obyčajných zločinoch,“ zavrčal. „Ich ohavné posledné slová pred smrťou, ich posledná cesta na popravisko - fuj!“

Znova sa usmiala a pozrela na knihu. Na širokých okrajoch boli poznámky, ktoré napísala ceruzkou vlastnoručne.

„Skvelé duchovné cvičenia,“ podotkla. „Pri každom zločine som si poznamenala, ako ho nemuseli zatknúť, no všetci boli takí vulgárni a takí chumaji… Vtedajšia polícia si naozaj nezaslúži pochvalu, že ich pochytala. A rovnakí sú aj terajší zločinci…“

Podišla k polici a vytiahla dva veľké výstrižkové albumy. Priniesla ich ku kozubu a otvorila na kolenách.

„Do jedného vulgárni a chumaji,“ zopakovala a rýchlo prevracala strany.

„Dakedy chytia aj múdrych,“ preriekol Briggerland zachmúrene.

„Nikdy,“ odpovedala a zavrela album. „V Amerike, vo Francúzsku, v Anglicku, takmer vo všetkých civilizovaných štátoch sú zločinci, ktorí si chodia po slobode ako vážení spoluobčania. Zločinci, o ktorých zločinoch nevie polícia nič. Pozri na týchto.“ Znova otvorila album. „Prípad Rella. Otrávi dotieravého veriteľa otravou na burinu - všetci vedia, že mu dlhuje. Akú šancu má na únik? Tu je Jewelville - zavraždí manželku, zahrabe ju v pivnici a potom ujde, čím len upozorní na seba. Tu je Mordon. Otrávi švagrinú pre peniaze z poisťovne. Otravu kúpi za bieleho dňa a chytia ho s fľašou vo vrecku. Takíto si zaslúžia povraz.“

„Zmiluj sa a nerozprávaj o povraze,“ modlikal Briggerland trasľavým hlasom. „Si neľudská, Jean, namojdušu…“

„Som anjel,“ usmiala sa, „a dokážem ti to výstrižkami z novín! Daily Recorder mi venuje pol stĺpca, ako svedčím na Jamesovom procese.“

Pozrel na písací stôl a zazrel list. Zdvihol ho.

„Dáme si teda napísala. Posielaš jej šperky?“

Prikývla.

Hodil na ňu rýchly pohľad.

„Hádam si nevyviedla dajakú hlúposť?“ spýtal sa podozrievavo a dcéra sa usmiala.

„Milý otecko,“ zatiahla Jean Briggerlandová. „Vieš si predstaviť, že po prednáške o hlúposti priemerného zločinca by som vedela vyviesť hlúposť?“

„A teraz, pani Meredithová,“ povedal Jack Glover, „čo budete robiť?“

Takmer celé popoludnie strávil s novou dedičkou a Lýdia iba nemo počúvala, keď jej čítal dlhý a bezvýznamný zoznam cenných papierov, majetkov, pozemkových rent, sáld, ktoré zdedila.

„Čo budem robiť?“ spýtala sa a beznádejne pokrútila hlavou. „Neviem. Nemám tušenia, pán Glover. Som ohromená. Teda to všetko je moje?“

„Ešte nie,“ usmial sa Jack, „ale na základe závetu vám budeme môcť dávať peniaze, koľko sa vám zažiada. Treba ešte preveriť závet a urobiť overený odpis, no po týchto úradných formalitách a keď zaplatíme veľkú dedičskú daň, budete môcť disponovať celým majetkom, ako sa vám zachce. Vlastne,“ doložil, „mohli by ste to urobiť už teraz, no tak či onak, nemôžete bývať na Brinksome Street. Už som si dovolil prenajať vám zariadený byt. Jeden z našich klientov je na druhej strane Kanálu a dal nám ho k dispozícii. Nájomné je veľmi nízke, asi dvadsať libier na týždeň.“

„Dvadsať libier na týždeň!“ vyvalilo oči zhrozené dievča. „To si predsa nemôžem…“

A potom si uvedomila, že si môže…

Dvadsať libier jej bolo ako nič. Len teraz pochopila, aká je boháčka.

„Tak sa radšej presťahujem,“ povedala pochybovačne. „Pani Morganová aj tak predáva dom a spýtala sa ma. čo zamýšľam. Myslím, že mi ochotne pôjde za domácu.“

„Výborne,“ prikývol Jack. „Potrebujete aj slúžku a, prirodzene, nocúvať bude u vás Jaggs.“

„Jaggs?“ zopakovala prekvapená.

„Jaggs,“ odvetil Jack slávnostne. „Viete, slečna - prepáčte - pani Meredithová, bojím sa o vás a bolo by dobre, keby ste mali dakoho poruke, na koho sa dá spoľahnúť. Nocúval by u vás v byte. Možno sa nazdávate, že som stará baba,“ vysvetľoval, keď sa usmiala, „a že sa nemám čo báť, ale si hádam priznáte, že vaše vlastné skúsenosti z minulého týždňa potvrdzujú teóriu, že v Londýne sa môže pritrafiť hocičo.“

„Predsa si, pán Glover, nemyslíte vážne, že mi hrozí nebezpečenstvo? Od koho?“

„Od hocikoho,“ odvetil diplomaticky.

„Od slečny Briggerlandovej?“ spýtala sa vyzývavo a oči sa jej zúžili.

„Chuderka slečna Briggerlandová,“ odpovedal mäkko. „Určite väčšia chuderka, ako sa nazdávala, že bude.“

„Nezmysel,“ skočila mu do reči Lýdia výsmešne. Zlostila sa, čo sa jej zriedka stávalo. „Milý pán Glover, načo tá krvná pomsta proti nej? Je to fair play, je to čestné? Nejde skôr o vašu urazenú márnomyseľnosť?“

Vytreštil oči prekvapený.

„Urazenú márnomyseľnosť? Myslíte samoľúbosť?“

Prikývla.

„A prečo by mala byť urazená?“ spýtal sa pomaly.

„Vy viete najlepšie,“ odvetila Lýdia a až potom mu svitlo.

„Nedvoril som náhodou slečne Briggerlandovej?“ spýtal sa.

„Vy viete najlepšie,“ zopakovala.

„Panebože!“ zvolal a rozosmial sa. Videlo sa jej, že sa do smrti neprestane smiať.

„Asi som jej dvoril a ona sa nahnevala, lebo som sa opovážil zachovať zradne voči jej snúbencovi! Hej, tak to bolo. Dvoril som slečne Briggerlandovej chudákovi Jimovi za chrbtom a ona ma odmietla, a preto ju nemôžem vystáť?“

„Máte znamenitú pamäť,“ poznamenala Lýdia a usmiala sa pohŕdavo.

„Fantázia slečny Briggerlandovej je lepšia ako moja pamäť,“ namietol Jack. „Nezdá sa vám, pani Meredithová, že by som dnes nebol tu, keby som bol dvoril tej mladej dáme?“

„Čo tým chcete povedať?“ spýtala sa Lýdia.

„Len to,“ odvetil Jack Glover rozvážne, „že by z klubu neboli zavolali telefonicky Bulforda, aby čakal pred domom na Berkeley Street, ale mňa. Mňa by bol otec slečny Briggerlandovej zastrelil z okna na salóne.“

Dievča pozrelo naňho ohúrené.

„Aké absurdné obvinenie!“ preriekla napokon nahnevane. „Chcete povedať, že to dievča prižmúrilo oko nad vraždou?“

„Nielenže zažmúrilo oko nad vraždou, ale stavím sa o vlastný život, že ju naplánovalo,“ spresnil Jack.

„Lenže revolver bol pri mŕtvole,“ namietla Lýdia takmer víťazoslávne, keď jej prišiel na um nevyvrátiteľný argument.

Jack prikývol.

„Od okna na salóne k mŕtvole bolo presne tri metre. Z takej vzdialenosti ho mohli hodiť, aby spadol k nešťastníkovi. Bulford čakal, ako mu nakázala slečna Briggerlandová. Zistili sme, odkiaľ telefonovali do klubu - od Briggerlandovcov na Berkeley Street - a vedúci klubu si je istý, že v telefóne počul ženský hlas. No zistili sme to až po rozsudku. Keď sa ozval výstrel, chudák Meredith bol v predsieni. Signál prišiel, keď stlačil kľučku. Počul výstrel, zbehol dolu schodmi a zazrel telo. Či revolver zdvihol, či nie, nevedno, Jean Briggerlandová však odprisahala, že ho mal v ruke. Bohužiaľ, Jean Briggerlandová je beznádejná luhárka!“

„Neviete, čo vravíte,“ namietla Lýdia ticho. „Je to hrozné obvinenie - proti dáme, ktorej už tvár odmieta také obvinenie.“

„Tvár je jej šťastím,“ skočil je Jack do reči drsne. „Prepáčte,“ ospravedlnil sa hneď kajúcne, „stačí spomenúť jej meno, a už sa vo mne prebúdza všetko najhoršie. Tak prijmete toho Jaggsa?“

„Kto je to?“ spýtala sa.

„Starý vojak vo výslužbe. Čudák, prefíkaný ako čert a silák, hoci je už v rokoch.“

„Teda starý,“ Odľahlo Lýdii.

„Hej, starý a do istej miery aj invalid. Nemá pravú ruku a v burskej vojne mu nepriateľská guľka pošramotila členok, nuž kríva.“

Nevdojak sa zasmiala.

„Teda strážca neveľmi príťažlivý. Chlapík je to čistotný, hoci, priznávam, čistotný nevyzerá, no nebude otravovať ani vás, ani slúžky. Dáte mu izbičku, kde si bude môcť sadnúť, štipku chleba a syra, pohár piva a budete mať pokoj.“

Celkom ju pozabával. Absurdné, že sa Jack Glover nazdáva, že potrebuje strážcu, no keď už na tom tak trvá, bude lepšie mať v byte niekoho takého neškodného, ako je nepríťažlivý Jaggs.

„Kedy príde?“

„Asi o desiatej, každý večer, a ráno odíde asi o siedmej. Ak nechcete, nemusíte ho ani vidieť,“ doložil Jack.

„Ako ste sa s ním zoznámili?“ spýtala sa zvedavo.

„Poznám kdekoho,“ pochvastal sa mladý advokát. „Nezabúdajte, že som právnik a stretávam sa so všelijakými ľuďmi.“

Pozhŕňal papiere a vložil ich do aktovky.

„Tak aké plány máte nadnes?“ chcel vedieť napokon. Hnevalo ju, že jej nanútil strážcu, aj keď nezabúdala, čo pre ňu vykonal. Ako áno, ako nie, nakoniec sa mu podarilo, že ju nepredvolali svedčiť pri vyšetrovaní Meredithovho prípadu. Podobne záhadne sa mu podarilo vytiahnuť z kaše spoločníka i seba, a hoci ich Spoločnosť advokátov vyšetrovala - Lýdia však o tom nevedela - zrejme uniknú následkom krikľavého porušenia zákona.

„Idem k pani Cole-Mortimerovej na čaj,“ odpovedala.

„K pani Cole-Mortimerovej?“ vyhŕkol. „S tou dámou ste sa ako zoznámili?“

„Vlastne,“ usmiala sa, hoci sa jedovala, „ste takmer bezočivý, pán Glover. Navštívila ma na druhý či tretí deň po tom hroznom ráne. Poznala pána Mereditha a patrila k dobrým domácim priateľom.“

„Tak aby ste vedeli,“ vysvetľoval Jack chladne, „s Meredithom sa videla iba raz - keď jej ho predstavili - a už vôbec nepatrila k ich domácim priateľom. Je však priateľkou Jean Briggerlandovej.“

„Jean Briggerlandovej!“ rozhorčila sa Lýdia. „Neviete na ňu zabudnúť? Ste ako ten hrdina z Dickensovej knihy - je hlavou vášho kráľa Charlesa! Ctihodného a zodpovedného advokáta by naozaj nemali premáhať predsudky. Prirodzene, bola priateľkou pána Mereditha. Veď mi priniesla fotografiu, keď bol ešte vysokoškolákom v Etone.“

„… ktorú jej dodala Jean Briggerlandová,“ odvetil Jack pokojne. „A nech vám prinesie ponožky, čo nosil ako dieťa, tuším aj tomu by ste boli uverili.“

„Už ste naozaj odporný,“ zaprotestovalo dievča, „a mám veľa práce.“

Pri dverách sa ešte obrátil.

„Nezabudnite, že zajtra sa môžete presťahovať do Cavendish Mansions. Kľúč pošlem a hneď po presťahovaní sa objaví Jaggs. Je veselý a usmievavý. Nenarozpráva

„Tuším chudákovi Jaggsovi nedávate veľké šance,“ poznamenala Lýdia pichľavo.

Pani Cole-Mortimerová bola z početnej kategórie žien, ktoré sa pohybujú tak blízko hranice, čo oddeľuje dobrú spoločnosť od zlej, že príslušníčky prvej sa nazdali, že patrí do druhej, a naopak. Bývala v neveľkom dome, usporadúvala veľké večierky, a nikto nevedel, odkiaľ vdova po indickom plukovníkovi berie na to peniaze. Dosť na tom, vedenie domácnosti ju stálo veľa peňazí: mala auto, cez sezónu prijímala hostí a potom, keď sa patrilo z hlavného mesta zmiznúť - medzi dostihmi v Goodwoode na juhu a v Doncasteri na severe - zmizla

Lýdiu prekvapila návšteva elegantnej dámy, no zaraz uverila, že sa pani Cole-Mortimerová priatelila s Jamesom Meredithom, a pozvanie prijala s radosťou. Potrebovala sa rozptýliť, potrebovala niečo, čo by jej pomohlo poradiť si so zamotaným klbkom života, až neuveriteľne zamotaným.

Pán Rennett jej na druhý deň po sobáši dal tisíc libier. Keď sa spamätala, že má toľké peniaze, najala si taxík a oddala sa nespútanej nákupnej orgii.

A keď jej pán Rennett oznámil, že si vezme na starosť jej záležitosti a pospláca dlhy, čo ju trápili tri roky, tak sa jej uľavilo, akoby sa jej bol zo srdca odvalil mlynský kameň.

Na návštevu prišla Lýdia, istejšia ako zvyčajne, v jedných z nových šiat. Nazdávala sa, že v dome na Hyde Park Crescent bude veľa hostí, a tak ju prekvapilo, keď v salóne uvidela iba štyroch ľudí.

Pani Cole-Mortimerová bolo štebotavé bledučké stvorenie a mala trochu nad štyridsať rokov; bolo by negalantné prezradiť, koľko bolo toho „trochu“. Lýdii vyšla v ústrety s vystretými rukami.

„Moja drahá,“ prihovorila sa s prehnanou radosťou, „som rada, že ste prišli. Poznáte sa so slečnou Briggerlandovou a pánom Briggerlandom?“

Lýdia pozrela na pána, ktorého si všimla v divadle večer pred sobášom.

„Pán Marcus Stepney, nemyslím, že ho poznáte.“

Lýdia sa uklonila tridsaťročnému elegánovi, vyobliekaného ako zo škatuľky. Bol veľmi pekný, počerný, ale trochu „prinový“. Nemala rada mužov akoby vystrihnutých z módneho časopisu, a hoci by mu na dokonalom obleku nenašiel chybičku ani najzádrapčivejší kritik, videl sa jej oblečený nápadne.

Lýdia sa nenazdala, že sa stretne aj so slečnou Briggerlandovou a jej otcom, aj keď sa hmlisto pamätala, že ju pani Cole-Mortimerová tiež spomenula. A potom jej zrazu prišlo na um podozrenie Jacka Glovera a ako ho preň vysmiala. Pocítila sa trochu nesvoja a Jean Briggerlandová, ktorej intuícia bola takmer nadprirodzená, jej pochybnosti priam čítala na tvári.

„Pani Meredithová predsa vedela, že prídeme, či nie, Margaret?“ obrátila sa k štebotavej hostiteľke. „Istotne ste jej povedali, že sme veľké priateľky.“

„Prirodzene, moja drahá. Poznala som vášho drahého bratanca i jeho drahého otca, nuž nečudo, že poznám celú rodinu,“ usmiala sa múdro, pozrela na Jean a potom i na Lýdiu.

Pravdaže! Aká som len bola absurdná, pomyslela si Lýdia. Takmer zabudla, a pravdepodobne aj Jack Glover, že Briggerlandovci a Meredithovci boli príbuzní.

Ani nevedela, ako sa s Jean ocitla v kúte miestnosti. Znova jej študovala tvár. Pozornejší pohľad iba potvrdzoval predchádzajúci úsudok. V duchu sa usmiala, keď si spomenula na Gloverovu smiešnu výstrahu. Vyrútiť sa s toľkou pomstychtivosťou na dievčinu krehkú ako čínsky porcelán bolo ako zabiť motýľa parným bucharom.

„A ako sa cítite ako boháčka?“ spýtala sa Jean láskavo.

„Ešte som si to neuvedomila,“ usmiala sa Lýdia.

Jean prikývla.

„Ešte sa treba vyrovnať s advokátmi. Ktorých máte? Ach, áno, prirodzene, chudákovi Jimovi bol advokátom pán Glover. Advokátov nemám rada, sú priam nebesky otcovskí! Akoby len oni a oni mali právo dirigovať človeku život a čo má robiť. Tuším je to u nich druhá prirodzenosť. No a, prirodzene, zovšade sa im sypú peniaze, hoci som si istá, že Jackovi Gloverovi na peniazoch nezáleží. Naozaj skvelý chlapec,“ doložila vážne, „a nemyslím, že budete mať lepšieho priateľa.“

Lýdia zažiarila nad šľachetnosťou dievčaťa, ktoré Jack tak ohovoril.

„Bol ku mne veľmi dobrý,“ odpovedala, „hoci, prirodzene, trochu zbytočne sa znepokojuje.“

Jean pobavene našpúlila pery.

„Varoval vás predo mnou?“ spýtala sa slávnostne. „Povedal vám, aký som ľudožrút? Niekedy sa mi vidí,“ nepočkala na odpoveď, „že chudák Jack je trochu… nechcem povedať nenormálny, len trochu čudný. A ten jeho vášnivý odpor voči kdekomu…! Viem, že sa mu protiví aj Margaret, hoci som nikdy nechápala, prečo.“

„Ja sa mu nie,“ zasmiala sa Lýdia a Jean na ňu čudne pozrela.

„Nie, možno nie,“ odvetila. „Neviem si predstaviť, žeby niekto mohol nenávidieť vás, Lýdia. Budeme si tykať?“

„Budem veľmi rada,“ odpovedala Lýdia srdečne.

„Neviem si predstaviť, že by niekto nenávidel teba,“ zopakovala Jean zamyslene. „A prirodzene, Jackovi sa neprotivíš už aj preto, že si jeho klient, veľmi bohatý a príťažlivý klient, drahá moja.“ Potľapkala ju po líci a Lýdia sa cítila akosi hlúpo.

Jean pokračovala“, akoby si nebola vedomá rozpakov, ktoré zapríčinila.

„Vlastne ho ani neodsudzujem. Veď všetky tie výstrahy proti mne a ostatným možným nepriateľom mu poskytujú znamenitú zámienku, aby chodil k tebe každý deň a vystupoval ako osobná stráž!“

Lýdia zavrtela hlavou.

„To už uložil inému,“ odvetila Lýdia s úsmevom na úsmev. „Za telesnú stráž mi ustanovil pána Jaggsa.“

„Pána Jaggsa?“ spýtala sa pokojne. V otázke nebolo napätia.

„Akéhosi starého pána, starého vojenského vyslúžilca. Nemá pravú ruku, na ľavú nohu kríva a má rád pivo a syr, no vraj mi bude báječným strážnym psom,“ doložila Lýdia žartovne.

„Jaggs?“ zopakovala Jean. „Kde len som to meno počula? Je to detektív?“

„Nie, myslím, že nie. Pán Glover sa nazdáva, že do môjho nového bytu má ktosi chodiť spávať. Nuž ho teda prijal do služby.“

O chvíľu podišiel k nim pán Marcus Stepney, dosť nezaujímavý muž, ako Lýdia hneď zistila. Menej ju už nudil pán Briggerland, ktorý vedel o všeličom rozprávať, a okrem toho mal mäkký, upokojujúci hlas, veľmi zriedkavý u mužov.

Keď vyšla s pánom Briggerlandom a jeho dcérou z domu, bolo už tma. Cítila, že popoludnie neprežila neužitočne.

Mala jasnejšiu predstavu o Jeaninej povahe a lepšie chápala Jackove zámery. Peňažná stránka sa jej trochu protivila. V jeho názoroch na život bolo čosi záhadné, nepekné a v jeho starostlivosti o ňu možno veľa sebeckosti.

Stáli na schodoch pred domom. Lýdia sa zhovárala s Jean a Briggerland si zapaľovačom pripaľoval cigaretu. Hyde Park Crescent bol celkom pustý, len pri plote, čo chránil priestor pred domom pani Cole-Mortimerovej, ktosi stál a podľa všetkého si uväzoval šnúrku na topánke.

Vyšli na chodník a pán Briggerland sa poobzeral po aute.

„Rád by som vás zaviezol domov. Šofér sľúbil, že príde o štvrtej, lenže na šoférov sa nedá spoľahnúť.“

Na druhom konci Hyde Parku Crescentu zasvietili dva reflektory. Asi auto pána Briggerlanda, pomyslela si Lýdia a chcela sa ospravedlniť, že pôjde radšej sama peši, no zúrivo uháňajúce auto celkom upútalo jej pozornosť. Ani nezbadala, že Briggerland a jeho dcéra ustúpili celkom k plotu.

Zrazu sa auto vychýlilo, vybehlo na chodník a vyrútilo sa na ňu. Zdalo sa, že ju už nič nespasí. Stála fascinovaná hrôzou a čakala na smrť.

Vtom ju za driek zdrapila ruka, mocná ruka, zdvihla ju zo zeme, hodila o plot a auto preletelo popri nej.

Blatník ju minul o centimeter. Auto prudko zabrzdilo a k zblednutému dievčaťu sa rozbehol Briggerland a jeho dcéra.

„Nikdy by som si neodpustil, nech sa vám dačo stane. Tuším je ten šofér opitý,“ preriekol Briggerland vzrušene.

Lýdia mlčala a iba prikývla. Potom si spomenula na svojho záchrancu a obrátila sa. Uvidela vážne oči zhrbeného starého muža. Končitá biela brada a ježaté biele obočie mu dodávali dravci vzhľad. Pravú ruku mal zastrčenú vo vrecku. Ľavou rukou sa dotkol ošúchaného klobúka.

„Prepáčte, slečna“ prehovoril chrapľavým hlasom, „volám sa Jaggs! A hlásim sa do služby!“

10

Jack Glover vážne počúval, čo mu rozprávala Lýdia. Navštívil ju na druhý deň dopoludnia, aby podpísala akési listiny. Zadychčane a trochu zahanbená mu rozprávala, čo sa stalo.

„Prirodzene, bola to náhoda,“ nástojila. „Koniec koncov, len-len nezrazil aj pána Briggerlanda a slečnu Briggerlandovú. Viete si predstaviť, aká som vďačná pánovi Jaggsovi!“

„Kde je?“ spýtal sa Jack.

„Neviem,“ odvetilo dievča. „Potom už nepovedal ani slova a odkrivkal. No vidí sa mi, že som ho ešte zazrela, keď som večer prišla domov. Ako to, že tam bol?“ spýtala sa zvedavo.

„To vám ľahko vysvetlím,“ odpovedal Jack. „Prikázal som starkému, aby vás nespustil z očí od západu do východu slnka.“

„Teda cez deň sa nemusím báť?“ zažartovala.

Prikývol.

„Neviem, či sa smiať, a či sa hnevať na vás,“ doložila a vyčítavo pokrútila hlavou. „Prirodzene, bola to náhoda!“

„To nie,“ nesúhlasil Jack. „Všimli ste si šoféra?“

„Nie,“ odvetila prekvapene. „Na to som si nepomyslela.“

Prikývol.

„Keby ste si boli, pravdepodobne by ste boli uvideli starého známeho, totiž pána, ktorý vás uniesol od divadla Erving,“ doložil pokojne.

Nevyznala sa vo svojich pocitoch. Vedela len jedno, že Jack Glover sa strašne mýli a že jeho fantastická teória je bez opodstatnenia. A pritom ju premáhala jeho úprimnosť. Zišla jej na um Jeanina charakteristika, že je „trochu čudný“, a usilovala sa konfrontovať ju so svojími poznatkami. Jej vychádzalo, že je až nenormálne normálny. A že by sa pre peniaze vedel oženiť, odmietla bez rozmýšľania.

„Ale ten váš Jaggs sa mi páči,“ poznamenala.

„Väčšmi ako ja, súdiac podľa toho, ako ste to povedali,“ usmial sa Jack. „Obstojný starký.“

„Veľmi mocný starký,“ doložila. „Zdvihol ma ako pierko - ani neviem, ako som unikla smrti. Volant sa pokazil,“ vysvetľovala zbytočne.

„Istotne,“ podotkol Jack zdvorilo, „a hneď sa napravil, aby šofér nezrazil Briggerlanda a jeho anjelskú dcérušku!“

Zúfalo pohodila rukou.

„Škoda s vami hovoriť,“ vyhŕkla. „Také niečo sa stávalo v dobách temna. V dvadsiatom storočí sa ľudia úkladne nevraždia.“

„Kto vám to povedal?“ opýtal sa naliehavo. „Povaha človeka sa nezmenila za dve tisícročia. Pud zabíjať je mocný, aký aj býval, veď by inak nebolo vojen. Ak muž či žena spácha jednu chladnokrvnú vraždu, neviem, prečo by nespáchal či nespáchala sto. V Anglicku, v Amerike a vo Francúzsku zistí sa každý rok päťdesiat chladnokrvných vrážd. Dvakrát toľko sa neodhalí. Vraždu nemožno vylúčiť len preto, že zločinec je pekný.“

„Škoda sa s vami o tom zhovárať,“ zopakovala a Jack sa ju už nesnažil presvedčovať.

Vo štvrtok sa presťahovala do utešeného bytu na Cavendish Place. Pani Morganová jej prisľúbila, že sa k nej presťahuje o týždeň, keď si povybavuje, čo treba.

Lýdii sa pošťastilo zohnať si v sprostredkovateľni dve slúžky - jedna mala spávať v byte. Byt nebol ktovie aký veľký, tak ju aj mrzelo, že prisľúbila dať jednu izbu starému Jaggsovi. Ak bude hore celú noc, ako predpokladala, a spávať bude cez deň, mohol by sa zdržiavať v kuchyni. Na jej prekvapenie advokát návrh odmietol.

„Nechcete predsa, aby slúžky vedeli, že máte strážcu.“

„A čo si predstavujete, že si pomyslia?“ spýtala sa ironicky. „Predsa im musím vysvetliť, načo je v byte starý pán.

„Povedzte im, že čistí topánky.“

„Nebude čistiť topánky celú noc. Pravdaže som mu veľmi vďačná a nič inšie od neho žiadať nebudem.“

Večer sa Jaggs znova hlásil do služby. Prišiel o pol desiatej, ošúchaný starý muž, a Lýdia, keďže si ešte nezvykla na nový veľkolepý byt, vyšla ho privítať do haly.

Určite nepatril k vábivým typom a navyše škúlil.

„Nemala som vtedy príležitosť poďakovať sa, pán Jaggs,“ ospravedlnila sa. „Zachránili ste mi život.“

„Nič to, slečna,“ odmietol vďaku chrapľavým hlasom „Služba je služba!“

Kým si uvedomila, že čudne hľadiace oko je vlastne škuľavé, nazdávala sa, že sa jej díva za chrbát.

„Zavediem vás do vašej izby,“ vyhŕkla.

Viedla ho chodbou, otvorila dvere do izbičky, čo pripravila preňho, a zažala svetlo.

„Priveľa svetla, slečna,“ zašomral starký a pokrútil hlavou. „Rád sedávam v tme a počúvam. To mám rád, sedieť v tme a počúvať.“

„Veď nebudete len tak sedieť v tme. Budete čítať, či nie?“

„Neviem čítať, slečna,“ odpovedal Jaggs veselo. „Ani písať. A nemyslím, že by mi to chýbalo.“

Neochotne vypla svetlo.

„Nebudete vidieť na jedlo.“

„Ohmatám si ho, slečna,“ zachichotal sa chrapľavo. „Netrápte sa. Budem sedieť a poriadne rozmýšľať.“

Ak sa cítila trochu nesvoja, teraz bola v poriadnom pomykove. Už pohľad na dvere, za ktorými sedel starý pán a „poriadne rozmýšľal“, ju dráždil. V tú noc nemohla dlho zaspať. Myslela na Jaggsa, ako sedí v tme a „načúva“, ako sa vyslovil, a pevne sa rozhodla skoncovať s položením, ktoré sa jej strašne protivilo.

Zobudila sa, keď jej slúžka priniesla raňajky a novinu, že Jaggs už odišiel.

Aj slúžka mala svoj názor o „starom pánovi“. Vraj nespala celú noc, čo iba naňho myslela. No akiste trochu zveličovala.

To sa musí skončiť, pomyslela si Lýdia, a ešte odpoludnia navštívila Jacka Glovera. Jack ju vypočul bez komentára.

„Ľutujem, že vám je na oštaru, ale časom si naňho zvyknete. Bol by som vám vďačný, keby ste si ho ponechali aspoň mesiac. Zbavíte ma mnohých starostí.“

Sprvoti nepopúšťala, no toľko naliehal, toľko prosil, že napokon pristala.

Lenže Lucy, nová slúžka, sa nedala ľahko presvedčiť.

„Nepáči sa mi to, slečna,“ namietala. „Vyzerá ako starý tulák a som si istá, že nás povraždí v spánku.“

„Ako ma potešujete, Lucy,“ zasmiala sa Lýdia. „Prirodzene, Jaggs nie je nebezpečný, naopak, veľmi mi pomohol.“

Dievča hundralo a zostalo zachmúrené. Lýdii sa videlo, že príde o dobrú slúžku, a veru sa nezmýlila.

„V ten večer prišiel Jaggs o pol deviatej. Otvorila mu slúžka, pyšne sa pobrala pred ním a otvorila mu dvere na izbičke.

„Nech sa páči,“ osopila sa naňho, „a čím skôr.“

„Naozaj, slečna?“ zachripel Jaggs.

Lýdia začula hlasy, podišla k dverám a načúvala pobavená.

„Namojveru, pekná izbička. Zhasnite svetlo, drahá, nemám rád svetlo. Radšej mám tmu, aká je v hollowayskej väznici, kde si si odsedela dva roky, lebo si okradla paniu.“

Lýdii sa stratil úsmev z tváre. Počula, ako slúžka ťažko dýcha.

„Starý klamár!“ zasipela.

„Teraz sa voláš Lucy Jonesová - vtedy si bola Mary Welchová,“ zachichotal sa starý Jaggs.

„Nedám sa urážať,“ takmer zavrešťala Lucy, hoci v škrekľavom hlase zaznel strach. „Odídem ešte dnes.“

„Neodídeš, moja drahá,“ odvetil starý Jaggs pokojne. „Ešte tu prenocuješ a odídeš ráno. Skús odísť, kým ti nedovolím, privrznú ťa.“

„Nemajú nič proti mne,“ povedala Lucy.

„Ba hej, za podvod, drahá moja. Predstierala si, že si prišla zo sprostredkovateľne, čo nie je pravda. Teda ďalší priestupok. Nech ma porantá, ak by ťa nezavreli na rok - toľko toho viem o tebe.“

Lýdia pristúpila bližšie.

„Čo to rozprávate o mojej slúžke?“

Starký si hánkami pošúchal čelo.

„Dobrý večer, milostivá. Trocha som sa s mladou dámou poškriepil.“

„Povedali ste, že je zlodejka.“

„Veď aj je, slečna,“ odpovedal Jaggs pohŕdavo. „Spýtajte sa jej!“

„Ibaže Lucy už vbehla do svojej izbičky, tresla dverami a zamkla ich.

Ráno, keď sa Lýdia zobudila, v byte nebolo nikoho. Ešte sa obliekala, keď ktosi zaklopal na dvere a do predsiene vošla vzhľadná, červená dedinská dievčina so širokým úsmevom a veselým pohľadom, ktorý Lýdii rozohrial srdce.

„Vy ste tá dáma, čo hľadá slúžku, milostivá, či nie?“

„Hej,“ odvetila Lýdia prekvapene. „A kto vás poslal?“

„Včera mi poslali telegram z Londýna, aby som prišla.“

„Prejdite ďalej,“ povedala Lýdia odovzdane.

„Niečo sa stalo?“ spýtalo sa dievča sklamane. „Poslali mi aj lístok na vlak, tak som prišla hneď prvým.“

„Nič sa nestalo,“ odvetila Lýdia, „ibaže by som rada vedela, kto je tu pánom, či ja, a či pán Jaggs.“

Jean Briggerlandová sa popoludní mala čo obracať. V utešenom dome na Berkeley Street si návštevníci priam podávali kľučku.

Pán Briggerland mal filantropické sklony a v londýnskom East Ende založil klub na zvyšovanie morálky v Limehouse, Wapningu, Poplare a priľahlých okresoch. Činnosť klubu sa začala celkom nenápadne pod vedením istého Faira ako hlavného riaditeľa. Pán Faire vybojoval vo svojom živote niekoľko vzrušujúcich súbojov s políciou a zakaždým prehral. Vedenie nového, spoločensky povzneseného klubu prevzal už ako polepšený človek.

Polícia chcela dobre a upozornila pána Briggerlanda na Fairovu zlú povesť. Pán Briggerland si ich vypočul, poďakoval sa za upozornenie a vysvetlil, že Faire sa dostal pod vplyv nového hnutia a že sa z neho istotne stane príkladný občan. Neskoršie polícia znova vystríhala zakladateľa klubu. V klube sa totiž schádzali kriminálne živly - chlapíci, čo už boli v chládku a znova dozreli na návrat do väznice.

A znova pán Briggerland poukázal na cieľ novej inštitúcie: navrátiť nešťastníkov do spoločnosti slušných ľudí a vzbudiť v nich túžbu po lepšom živote. Potom veľmi efektne vyslovil akýsi slávny citát, ale políciu nepresvedčil.

Slečna Jean Briggerlandová teda prijímala vybraných členov klubu na Berkeley Street na čaj o piatej. Jej známi to pokladali za „milé“ a veľmi „odvážne“ a len to chceli vedieť, či sa Jean nebojí, že nachytá dačo z nemocí, hojne sa vyskytujúcich v East Ende. No Jean si na to ani nepomyslela. V ten podvečer, keď už odišli všetci hostia, zišla dolu do izbietky, kde píjavala čaj s členmi klubu. Keď vošla, zo stoličiek ťarbavo vstali dvaja muži.

Vľúdne ovzdušie klubu na nich akosi neúčinkovalo: vyzerali presne na to, čím boli - akoby mali na čele zreteľne napísané „dobrý vtáčik“.

„Som veľmi rada, že ste prišli, chlapci,“ privítala ich Jean vľúdne. „Pán Hoggins…“

„To som ja, slečna,“ zaškľabil sa prvý.

„A pán Talmot.“

Druhý muž vyceril zuby v úsmeve.

„Rada sa stretávam s členmi klubu,“ podotkla Jean a usilovne nalievala z čajníka, „najmä s ľuďmi, čo zažili ťažké chvíle ako vy. Vás práve prepustili, však, pán Hoggins?“ spýtala sa nevinne.

Hoggins očervenel a zakašľal.

„Hej, slečna,“ odpovedal chrapľavo, „ale ja som to neurobil,“ doložil nelogicky.

„Som presvedčená, že ste boli nevinný,“ usmiala sa súcitne, „a keby ste aj boli vinný, nemyslím, že by som vám to ktovieako zazlievala. Veď aké ťažké chvíle ste prežili. Ako ste trpeli, a za ten čas boháči z West Endu mrhali peniaze, ktoré v skutočnosti mali dostať vaše ženy a deti.“

„Tak veru,“ preriekol pán Hoggins.

„Poznám strašne bohaté dievča,“ džavotala Jean ďalej. „Býva v Cavendish Mansions 84, na najvyššom poschodí a, prirodzene, blázonko, spáva pri otvorených oknách, hoci zo strechy by jej mohol hocikto vojsť do bytu - je tam totiž záchranný rebrík. Má hŕbu šperkov - máva ich tuším pod hlavnicou - a v spálni sa jej vždy povaľuje zopár stolibrových bankoviek. Priam, ako vravím, na pokúšanie slabochov.“

Zdvihla belasé oči a zazrela trblet Hogginsovi v očiach.

Koľkokrát som jej vravela, aké je to nebezpečné,“ rozprávala ďalej, „no iba sa smeje. V dome spáva istý starec, slabučký starý človek s jednou rukou chromou. Prirodzene, keby vykríkla, pribehol by jej na pomoc, lenže ozajstný vlamač by jej nedal vykríknuť, či hej?“ spýtala sa.

Dvaja chlapi pozreli na seba. „Nie,“ vydýchol jeden.

„Najmä ak by mali šance zmiznúť. A to by mali, ak by vzali rozum do hrsti,“ pokračovala Jean. „Sotva by ju nechali nažive, veď by ich mohla prezradiť, či nie?“

Pán Hoggins si odkašľal.

„Veru sotva, slečna,“ prikývol.

Jean pokrčila plecami.

„Ženy sú také, a potom majte za zlé chudákovi, ktorému by tisíc libier bolo bohatstvom, že si príde po ne. Osobne by som nechcela bývať v Cavendish Mansions

„Cavendish Mansions 84,“ zašomral si pán Hoggins neprítomne.

Naposledy mu dali desať rokov. Teraz by ho čakalo doživotie. Nikto to nevedel lepšie ako Jean Briggerlandová. Rozprávala ďalej o klube a o skvelej práci, akú vykonáva.

Rozlúčila sa s návštevníkmi a pobrala sa do salónu. Na schodoch ju pristavila slúžka.

„Vo vašej izbe je Mary,“ oznámila jej ticho.

Jean sa zamračila, no neodpovedala.

Dievča stálo rozpačite prostred izby a pozdravilo ju previnilým úsmevom.

„Prepáčte, slečna,“ prehovorila napokon, „už nie som u pani Meredithovej. Ten starý ma spoznal. Určite tajný, detektív.“

Jean Briggerlandová sa zahľadela na slúžku bez hnutia na tvári, iba prekrásne ústa trochu ovisli v tklivom ohybe, ktorý nedávno vzbudil ľútosť sudcu i armády advokátov.

„Kedy sa to stalo?“

„Včera večer, slečna. Keď prišiel, bola som k nemu trochu bezočivá, tak sa na mňa vyrútil, starý čert, a povedal mi, ako sa v skutočnosti volám a že som sa do bytu dostala s falošným odporúčaním.“

Jean si pomaly sadla na vypchatú benátsku stoličku za písacím stolíkom.

„Jaggs?“ spýtala sa.

„Áno, slečna.“

„A prečo ste neprišli hneď?“

„Bála som sa, že ma bude sledovať.“

Jean si zahryzla do pery a prikývla.

„Dobre ste spravili,“ podotkla. „Budúci týždeň cestujeme do Paríža,“ doložila po chvíľke. „Najlepšie bude, ak odídete nočným vlakom a počkáte nás v byte.“

Dala dievčaťu peniaze, a keď odišlo, ešte hodinu sedela pred kozubom a hľadela do červených hĺbok.

Napokon vstala trochu zmeravená, zatiahla okná ťažkou hodvábnou záclonou a zažala svetlo. Na tvári jej žiaril utešený úsmev - za tú hodinu sa v nej zrodila inšpirácia.

Zašla za otcom do pracovne a povedala mu, čo vymyslela. Zbledol a zachvel sa hrôzou.

Pán Briggerland mal zrejme aj inakší životný cieľ ako obrodzovať kriminálnikov. Bol sociológom - široký pojem obsahujúci strkanie nosa do cudzích záležitostí. Dokonca na spomenutú tému vydal knihu. Na titulnej strane sa skvelo jeho meno, a tak kritika pripísala knihu jemu hoci pán Briggerland vymyslel iba názov. Knihu napísal iný autor, ktorý za peniaze dovolil pánu Briggerlandovi prisvojiť si výplod svojho umu.

Raz ráno, keď bledé žlté slnko osvetlilo jedáleň, pán Briggerland zložil noviny a pozrel ponad stôl na dcéru. Pred chvíľou mu vedúci jedného klubu v East Ende telefonicky oznámil dosť nešťastnú správu.

 „Pamätáš si toho Talmota, drahá?“ spýtal sa.

Prikývla a rýchlo zdvihla oči.

„Hej. Stalo sa niečo?“

„Je v nemocnici,“ odpovedal pán Briggerland. „Tuším sa s Hogginsom zaplietol do čohosi nezákonného. Chceli vojsť - prirodzene, kam nemali právo vojsť - do akéhosi bytu v Cavendish Mansions. Chudák Talmot sa pokĺzol, spadol z rímsy na štvrtom poschodí a zlomil si nohu. Hoggins ho odniesol do nemocnice.“

Dievča sa načiahlo po slaninu na horúcom tanieri.

„Mal si vykrútiť krk,“ podotkla pokojne. „Polícia podľa všetkého prípad láskavo vyšetruje.“

„Nie. nie,“ poponáhľal sa ju ubezpečiť pán Briggerland, „Nikto nič nevie, ba ani - ako by som to povedal - ani len šťastný majiteľ bytu, do ktorého sa chceli vlámať. I ja to viem len preto, že vedúci tamojšieho klubu dostal o chlapovi informácie a nazdal sa, že ma to bude zaujímať.“

„Tak či onak, som rada, že sa im nepodarilo vlámať,“ preriekla Jean po chvíli. „Trochu som sa bála, že sa o to pokúsia. Vlamačom, ako je Hoggins, sa málokedy dačo podarí.“

Ako zaujímavú skutočnosť možno uviesť, že o svojich hrdinských skutkoch sa pán Briggerland vyslovoval nanajvýš opatrne, zaodievajúc ich do eufenizmov, kým jeho dcéra sa takto nemaskovala nikdy. Psychológ by v jeho zdržanlivosti našiel zárodok počestnosti, čo v ňom kedysi prevládala, a po ktorej v morálnej výzbroji jeho dcéry nezostalo ani stopy.

„Usilujem sa zistiť, kto je, čo je ten Jaggs,“ pokračovala Jean rozpačito a trochu sa zachmúrila. „Nie a nie mu prísť na stopu. Večer čo večer príde v taxíku, raz od St. Pankrasa, raz od Eustona, potom zas od London Bridge Station.“

„Detektív?“

„Neviem,“ odvetila zamyslene. „Ak je, tak ho zavolali z vidieka. Zo Scotland Yardu nie je. Možno bývalý policajný inšpektor, už v penzii. Snažím sa to zistiť po tejto linke.“

„Hádam to nebude také ťažké,“ podotkol pán Briggerland zľahka. „Takú kaliku by mali poznať všade.“

Pozrel na hodinky.

„V Norwoode mám byť o jedenástej,“ povedal a zatváril sa znechutene.

„Bol by si radšej, keby som šla ja?“ spýtala sa Jean.

Pán Briggerland by bol veľmi rád, keby na nepríjemnú schôdzku šla jeho dcéra, no neopovážil sa priznať.

„Ty, moja drahá? Prosím ťa! Také niečo by som ti nikdy nedovolil. Nie, nie, to nič nie je.“

Dosť na tom, pred odchodom prevrátil do seba dva veľké poháre brandy.

Vystúpil z auta pred železnou bránou na zavalitej ohyzdnej budove obopnutej vysokým múrom. Uniformovaný dozorca mu prezrel papiere a vpustil ho dnu.

Chvíľu musel čakať, kým prišiel ďalší dozorca a zaviedol ho k hlavnému lekárovi, staršiemu mužovi, ktorý neveľmi prekypoval radosťou, zo cti, čo mu preukazoval pán Briggerland.

„Mrzí ma, že vás osobne nebudem môcť povodiť po ústave, pán Briggerland,“ ospravedlňoval sa, „mám V meste prácu, no bude sa vám venovať môj asistent dr. Carew a poskytne vám všetky informácie, o ktoré sa zaujímate. Prirodzene, ako viete, náš ústav je súkromná ustanovizeň. Nazdávam sa, že viac materiálu pre svojo knihu by ste získali vo veľkom verejnom ústave. Totiž do Norwoodu nám neposielajú mierne prípady a akiste uvidíte aj hrozné scény. Ste na to pripravený?“

Pán Briggerland prikývol. V rámci dvoch pohárov brandy bol pripravený na všetko. Ba vedel aj to, že do norwoodskeho blázinca posielajú najnebezpečnejších bláznov.

Dr. Carew bol mladý a nadšený psychiater, telom i dušou oddaný svojej práci.

„Dúfam, že vám nebude prekážať, keď uvidíte podráždených pacientov,“ poznamenal s úsmevom, keď viedol Briggerlanda klenutou kamennou chodbou.

Otvoril oceľovú bránu, ktorej mreže boli zaliate do hrubej vrstvy gumy, prešiel trávnatým kúskom zeme - v Norwoode niet chodníkov s obrubníkmi - a vošiel do jednej z troch budov, do vlastného ústavu pre choromyseľných.

Pre pána Briggerlanda to bol hrozný, srdcelomný a do istej miery skľučujúci zážitok. Tak či onak, srdce mu nepuklo. lebo nebolo z lámavého materiálu, a skľúčenosť vyvážila hmlistá úľava.

Po dvojhodinovej prehliadke stáli na veľkom ihrisku a pozorovali pokojnejších pacientov, ako sa motajú hore-dolu bez cieľa. Dozorcov nebolo, no pri jednom pacientovi kráčali dvaja statní muži v uniforme. „Kto je to?“ spýtal sa Briggerland. „Smutný prípad,“ odvetil psychiater veselo; za smutné prípady označil viacerých pacientov a zakaždým veselo. „Lekár a rodený vrah. Našťastie ho odhalili skôr, ako mohol dačo vyviesť - bol by sa dostal do Broadmooru.“

„A nebojíte sa, že vám ujdú?“ spýtal sa Briggerland.

„Už ste sa to raz spýtali,“ odvetil psychiater prekvapene. „Nie. Viete, ústav choromyseľných nie je väznica. Z väzenia sa dá ujsť, ak väzňovi pomôžu zvonka. Lenže kto pomôže bláznovi? Inakšie by sa z blázinca dalo ujsť ľahšie ako z väznice - v záhrade nemáme strážcov, cely sa zvonka dajú otvoriť bez kľúča a nočný dozorca nazrie do ciel každú polhodinu a nemá si kedy všímať inšie. Chceli by ste sa pozhovárať s dr. Thunom?“

„Áno,“ odpovedal chrapľavo.

V pacientovom vzhľade nebolo ničoho, čo by naznačovalo, že je nebezpečný. Bol svetlovlasý, s bradou a belasými očami. Impulzívne vystrel ruku k návštevníkovi. Pán Briggerland trochu zaváhal a potom chytil podávanú ruku. Akoby mu ju stisol zverák. Dozorcovia si vymenili pohľad so psychiatrom a vzdialili sa.

„Môžete sa s ním pozhovárať bez obáv,“ povedal lekár tichučko, no pacient to predsa začul a zasmial sa.

„Bez obáv, nadržovania či predsudkov, čo? Áno, takto prisahali dôstojníci, keď ma súdili na vojenskom súde.“

„Pán doktor bol generálom, čo velil v bitke pri Caperette,“ vysvetľoval dr. Carew, „kde mali Taliani tie veľké straty.“

Thun prikývol.

„Prirodzene, bol som celkom nevinný,“ vysvetľoval Briggerlandovi vážne. Chytil ho pod pazuchu a pobral sa s ním po ihrisku. Lekár a obaja dozorcovia šli za nimi v istej vzdialenosti. Pánovi Briggerlandovi sa zrýchlil pulz. keď zacítil pacientove mohutné svaly.

„Som o tom presvedčený preto,“ pokračoval dr. Thun vážne, „že na vojenskom súde boli aj ženy, čo je, prirodzene, proti všetkým predpisom.“

„Pravdaže,“ zašomral pán Briggerland.

„Že ma tu držia,“ rozprával Thun ďalej, „má na svedomí sprisahanie talianskej vlády. Prirodzene, nechcú ma pustiť na mojich nepriateľov, ktorí, a som o tom presvedčený, sú v Londýne.“

Pán Briggerland sa zhlboka nadýchol.

„Sú v Londýne,“ potvrdil trochu chrapľavo. „Náhodou viem, kde sú.“

„Naozaj?“ preriekol Thun zľahka, no potom sa zachmúril a zavrtel hlavou.

„Sú v bezpečí pred mojou pomstou,“ doložil smutne. „Pokým ma tu držia ako blázna, nemám nijakej možnosti.“

„Návštevník sa poobzeral. Traja muži, čo šli za nimi, ich nemohli počuť.

„A keby som prišiel zajtra v noci,“ stíšil pán Briggerland hlas, „a pomohol vám na slobodu? Na akom ste čísle?“

„Na šestke,“ odpovedal dr. Thun tiež tichšie. V očiach mu blčalo.

„Zapamätáte si?“ spýtal sa Briggerland.

Thun prikývol.

„Prídete zajtra v noci - šestka, prvá cela naľavo,“ zašepkal. „Prídete určite? Ak nie…“ v očiach mu znovu vzbĺklo.

„Istotne,“ poponáhľal sa s odpoveďou pán Briggerland. „Čakajte ma, keď hodiny odbijú dvanástu.“

„Akiste ste maršal Foch,“ zamrmlal Thun a potom prefíkane, ako to robia blázni, zmenil predmet rozhovoru - lekár a dozorcovia si totiž všimli, že sa vzrušil, a podišli bližšie. „Verte mi, pán Briggerland,“ pokračoval zľahka, „kým som neprevzal velenie nad armádou, stratégia spojencov bola chybná…“

O chvíľu sedel pán Briggerland v aute a uháňal domov, trochu zadychčaný, viac ako trochu zhrozený nepríjemnou úlohou, ale aj natešený, že sa mu ju podarilo vyriešiť tak úžasne.

Jean bola spomenula, že možno bude musieť navštíviť aj desať blázincov, kým sa mu podarí nájsť pravého muža, a hľa - natrafil naňho pri prvom pokuse. Lenže - striaslo ho už len pri pomyslení - bude ešte musieť preliezť vysoký múr, celu síce nemusí hľadať, lebo šiel s generálom a jeho dozorcami až k nej, a stretnúť sa o polnoci s choromyseľným človekom…

Vbehol do bytu a vysypal Jean, čo pokonal.

„Na prvý pokus, drahá moja, čo povieš?“ Počerná tvár mu žiarila takmer detskou pýchou. Pozrela naňho s polovičným úsmevom.

„Tušila som, že sa ti to podarí.“ odvetila pokojne. „Hrubú prácu by sme teda mali za sebou.“

„Hrubú prácu!“ začudoval sa nahnevane.

Prikývla.

„Ešte treba zamaskovať tvoju návštevu v ústave, lebo ten chlap určite spomenie tvoje meno, čo nebudú brať ako výplod chorobného mozgu. Ja teraz pôjdem na sľúbenú návštevu k pani Meredithovej.“

Jedno Lýdiu Meredithovú aj trochu zarážalo, ale aj zlostilo - že sa nesplnilo proroctvo Jean Briggerlandovej.

Jean bola totiž napoly žartom povedala, že Jack Glover bude u nej častým hosťom, a vôbec k nej nechodil. Ba aj keď zašla do kancelárií Rennett, Glover a Simpson, prijal ju pán Rennett. Jacka nebolo vidno. Vše jej pán Rennett povedal, že Jack je na súde, vše jej oznámil, že šiel domov.

Raz ho zočila, keď šla autom popri Law Courts na Strande. Stál na chodníku a zhováral sa s právnym zástupcom vo veľkej parochni, takže pán Rennett zrejme vravel viac ako pravdu, keď jej zakaždým oznámil, že mladý advokát je poväčšine na súdnych procesoch. Zvedavosť jej nedala nepozrieť sa do telefónneho zoznamu, aby zistila, kde býva. V zozname bolo zo päťdesiat Gloverovcov a z nich desať Johnov, a Lýdia bola natoľko žena, že zavolala šiestich, ktorí sa jej najväčšmi pozdávali, no jej John Glover nebol medzi nimi. Keby bola vedela jeho plné meno, Bertram John Glover - dozvedela sa ho neskoršie - bola by ho našla poľahky.

Lýdii sa nesmierne uľavilo, keď napokon prišla pani Morganová a prevzala domácnosť do svojej opatery. Nová slúžka bola dokonalá, ako sa na novú slúžku patrí, a okrem tej škriepky málovravného Jaggsa s Lucy, ktorý sa ktovie prečo zapáčil pani Morganovej, život v domácnosti prebiehal pokojne.

Zvykla si na blahobyt. Nič nie je ľahšie, ako zvyknúť si na bohatstvo. Priam ju ohúrilo, ba prestrašilo, ako chladnokrvne kupovala vilku na Curzon Street a prepychové zariadenie do domácnosti.

Auto kupovala a šoféra najímala ešte vzrušene. A priam sa jej nechcelo veriť, že sa jej stačí podpísať na podlhovastý papierik a noví bankári jej bez zaváhania pošlú záľahu peňazí.

Prekonala strach, čo ju pojal, keď zašla prvý raz do banky. Akoby bola fušeráckym falšovateľom podpisov, ktorý sa pod nekalou zámienkou usiluje vymámiť cudzie peniaze, no hrubé zväzky bankoviek podstrčil pokladník pod zamrežované okienko celkom nevšímavo a nezatelefonoval na políciu. Ako jej odľahlo!

„Utešený byt,“' povedala Jean Briggerlandová a pochvalne sa poobzerala po ružovom prijímacom salóne, „lenže, drahá moja, dostala si ho už zariadený. Strašne rada by som videla, čo budeš robiť, keď si budeš zariaďovať vlastný domov.“

Ráno zatelefonovala Lýdii, že by ju rada navštíviť a či by sa jej to hodilo. Dve dievčatá boli teda samy.

„Byt je krásny a nerada by som z neho odišla,“ súhlasila Lýdia. „Je nezvyčajne tichý. Spávam ako v oleji. Nič ma tu nevyrušuje, akurát nedávno ráno sa stala taká nepríjemnosť.“

„Čo také?“ spýtala sa Jean a pomiešala si čaj.

„Vlastne ani neviem čo,“ odvetila Lýdia. „Včas ráno som začula strašné vystenávanie, vstala som a otvorila okno. Vo dvore boli dvaja chlapi. Jeden sa veľmi poranil, ale nezistila som, čo sa stalo.“

„Akiste robotníci,“ poznamenala Jean, „alebo opilci. Ja som nikdy nerada brala zariadené byty,“ pokračovala. „Ustavične sa čosi kazí a napokon treba platiť veľké peniaze. A potom sa mi stále strácajú kľúče. Vždy mám dva-tri. Na kľúče si treba dávať veľký pozor, drahá moja, za stratené kľúče sa platí veľa,“ džavotala Jean.

„Sprostredkovateľ mi dal tuším tri,“ povedala Lýdia. Prešla k malému sekretáru, otvorila ho a vytiahla zásuvku. „Áno, tri, jeden je tu, jeden nosím ja a tretí má pani Morganová.“

„Jack Glover bol u vás po tieto dni?“

Jean sa nikdy nevypytovala priveľa.

„Nie, nebol,“ usmiala sa Lýdia. „Proroctvo sa ti nesplnilo.“

„Asi má veľa práce,“ odvetila Jean bezstarostne. „Jack by sa mi strašne páčil, keby tak vášnivo rád nekomandoval. Jaj, čo som to urobila!“ Prevrátila šálku a čaj tiekol po čajovom stolíku. Rýchlo vytiahla vreckovku a usilovala sa ho zastaviť.

„Ach, prosím ťa, nenič si prekrásnu vreckovku,“ prosila ju Lýdia a rýchlo vstala. „Prinesiem handru.“

Vybehla a zaraz sa vrátila. Jean stála chrbtom k sekretáru a s úsmevom si prezerala zničenú vreckovku.

„Dám ju do vody, lebo zostanú škvrny,“ povedala Lýdia a načiahla sa po vreckovku.

„Spravím si to sama,“ zasmiala sa Jean Briggerlandová a strčila vreckovku do kabelky.

Bolo viacero príčin, prečo Lýdia nemala chytiť do ruky jemný čipkovaný batist, najmä pre kľúč, čo Jean vzala zo sekretára, kým Lýdia vyšla zo salóna, a zakrútila ho do mokrej vreckovky.

Niekoľko dní nato bol pán Bertram John Glover u vysokého úradníka v Scotland Yarde a návšteva nebola veľmi uspokojivá. Hádam by sa bola skončila i horšie, nech nie je policajný komisár priateľom Jackovho spoločníka.

Komisár trpezlivo počúval a advokát s profesionálnou obratnosťou uvádzal fakty, podopierajúc ich podozrením, ktoré už dozrelo v presvedčenie.

„Sedím na tejto stoličke už dvadsaťpäť rokov,“ povedal šéf C. I. D., „a vypočul som si príbehy, ktorým sa nevyrovnajú najlepšie, ani najhoršie detektívky. Vypočul som si čudákov, amatérskych detektívov, zločincov, farárov i naozajstných spisovateľov, ale nikdy som nepočul niečo také nepravdepodobné, ako je vaša teória. Náhodou sa poznám s Briggerlandom, poznám sa i s jeho dcérou a tuším som nemal potešenie stretnúť sa s utešenejším dievčaťom.

Jack zastonal.

„Necítite sa dobre?“ spýtal sa šéf mrzuto.

„Celkom dobre, pane,“ odpovedal Jack, „ibaže sa mi už zunovalo počúvať o kráse Jean Briggerlandovej. Nie je to dobrý argument proti faktom…“

„Faktom!“ namietol komisár pohŕdavo. „Aké fakty ste uviedli?“

„Život Briggerlandovcov,“ zvolal Jack zúfalo. „Keď si Briggerland bral slečnu Meredithovú, bol celkom na dne a nazdával sa, že vyžení bohatstvo. Celý život žil zo svojho dôvtipu, a kým Jean nedovŕšila pätnásty rok, vlastne iba živoril. Bývali v domčeku v Ealingu a vždy mávali nedoplatky za nájomné. A potom sa Briggerland zoznámil s bohatým Austrálčanom v stredných rokoch, ktorý sa zbláznil do jeho dcéry. Bohatý Austrálčan z ničoho nič zomrel!“

„Lebo si dal veľkú dávku veronalu,“ odpovedal komisár. „Zistilo sa to pri vyšetrovaní. Keď som dostal váš list, dal som si priniesť všetky doklady - užíval veronal. Vravíte, že ho zavraždili. Ak áno, tak prečo? Dievčaťu zanechal šesťtisíc libier.“

„Briggerland sa nazdával, že jej zanechá všetko,“ namietol Jack.

„To je dohad,“ prerušil ho komisár. „Pokračujte.“

„Briggerland odišiel na západ,“ rozprával Jack ďalej „a Jean už ako sedemnásťročná sa zoznámila s mužom menom Gunnesbury, ktorý sa tiež do nej zbláznil. Gunnesbury bol obchodník a mal ženu a deti. Tak ho opantala, že pozháňal peňazí, koľko sa len dalo - asi dvadsaťpäťtisíc libier - a zdupkal z Anglicka. Dievča malo ísť pred ním, že sa stretnú v Calais, no Gunnesbury do Calais nedošiel. Teoreticky skočil do mora. Telo našli, aj priviezli do Doveru, ale po peniazoch, ktoré si bol vybral z midlanskej banky, nezostalo ani stopy.“

„Aj to je teória,“ poznamenal komisár a pokrútil hlavou. „Totožnosť dievčaťa sa nezistila. Vieme, že slečna Briggerlandová sa priatelila s Gunnesburym, ibaže je dôkaz, že v tú noc, čo zomrel, bola v Londýne. Bol to jasný prípad samovraždy.“

„Po roku,“ pokračoval Jack, „si vynútila schôdzku s Meredithom, svojím bratancom. Umrel mu otec, a tak sa Jim vrátil zo strednej Afriky, aby dal veci do poriadku. Nebol typom, do akého sa ženy zamilúvajú, bol vážny, utiahnutý a okrem poľovačiek ho nezaujímalo nič. Meredithov prípad poznáte.“

„A to je všetko?“ spýtal sa komisár zdvorilo. „Všetky fakty, ktoré som zistil, no istotne sú aj iné prípady, ktoré sa vyšetrovateľovi nepodarí vytiahnuť na svetlo božie.“

„A čo chcete, aby som urobil?“ Jack sa usmial.

„Nič nechcem, aby ste urobili,“ odvetil úprimne. „Ťažko povedať, že by ste s mojimi názormi nadšene súhlasili.“ Komisár vstal, čo bol signál, že sa rozhovor skončil. „Rád by som vám pomohol, ak by ste pomoc naozaj potrebovali, ale čo povedať, pán Glover, keď mi sem prídete oznámiť, že slečna Briggerlandová, dievča, ktoré má na tvári nevinnosť, je stelesnené zlo?“

„Povedať, že pani Meredithovej poskytnete náležitú ochranu,“ odpovedal Jack ostro. „Upozorňujem vás, pán komisár, že pani Meredithová môže zísť zo sveta spôsobmi, na aké sa špecializovali pán Briggerland a jeho dcéra. Dám vám to čierne na bielom, a ak sa Lýdii Meredithovej niečo stane, budú na temžskom nábreží nepríjemnosti.“

Hlavný komisár stlačil gombík na cengáči. Vošiel policajt v uniforme.

„Odprevaďte pána Glovera,“ povedal komisár zdržanlivo.

Jack sa dosť upokojil, keď sa ocitol na nábreží. Hneval sa sám na seba, že sa nevedel ovládať.

Pristavil kamelota, kúpil si noviny, zakričal na taxík a uháňal do úradu.

V dopoludňajšom vydaní bolo okrem športu málo, no na prvej strane ho upútal nápis:

„Nebezpečný blázon na slobode.

Ako nám oznamuje hlavný lekár z norwoodského ústavu pre choromyseľných, včera v noci utiekol z ústavu dr. Algernom John Thun, jeden z pacientov, a podľa všetkého sa skrýva v neďalekom okolí. Po utečencovi sa pátra, no zatiaľ sa nepodarilo nájsť ani stopy. Ide o človeka so zločineckými sklonmi, a preto ho treba bezodkladne zneškodniť.“

Za oznámením nasledoval opis doktora Thuna. Jack obrátil stranu a vypustil oznámenie z hlavy.

Lenže pán Rennett, jeho spoločník, spomenul choromyseľného doktora pri obede. Norwoodský ústav je pri Dulwichu, a tak obavy staršieho advokáta boli pochopiteľné.

„Moje ženy sú prestrašené na smrť,“ vysvetľoval Jackovi. „Večer by nevyšli von za nič na svete a pozamkýnali všetky dvere. Ako si pochodil u komisára?“

„Rozišli sme sa ako najhorší priatelia,“ odpovedal Jack, „a keď mi ešte niekto spomenie utešenú tváričku Jean Briggerlandovej, umrie, čo by som hneď mal použiť jej taktiku a prikázal to vykonať príšernému Jaggsovi.“

V ten večer prišiel „príšerný Jaggs“ neskoršie ako zvyčajne Lýdia ho počula zašúchať nohami po chodbe a o chvíľku cvakla kľučka na dverách do jeho izby. Sedela pri klavíri, no keď zaklopali na dvere, prestala hrať, a keď vošla pani Morganová a oznámila jej, že už prišiel, zavrela klavír, zvrtla sa na otočnej stoličke pred klavírom a na tvári sa jej objavil rozhodný výraz.

„Poslednýkrát,“ poznamenala Lýdia zlovestne. „Pani Morganová, toho čudného starého pána už nemôžem vystáť. Ide mi na nervy, a keď si naňho pomyslím, priam by som zvrieskla.“

„Celkom dobrý starý pán,“ ospravedlňovala ho pani Morganová.

„Netrápim sa pre jeho morálne vlastnosti, akiste je celkom bezúhonný,“ pokračovala Lýdia rozhodne, „ale aj tak som napísala pánu Gloverovi, že sa zaobídem bez jeho služieb.“ „A načo je tu, slečna?“ spýtala sa pani Morganová.

Zvedavosť ju trápila už dlhšie, no len teraz sa opovážila dať jej priechod.

„Lebo…“ zaváhala Lýdia, „lebo sa pán Glover nazdáva, že v dome musí byť muž, čo by na mňa dozeral.“

„Prečo, slečna?“ spýtala sa preľaknutá žena.

„Radšej sa spýtajte pána Glovera,“ odvetila Lýdia prísne.

Hnevalo ju, že ju obmedzujú. Videlo sa jej, že ju majú za školáčku. Ani jednému dievčaťu sa nepáči, ak ju veľký brat či riaditeľka školy ostentatívne ochraňuje. Duša školáčky túži po slobode, nechce byť v „rade“ do kostola či školy, a tak pocit, že ju vodia za ruky, že ju komandujú a že žije podľa programu niekoho iného strašne zlostil.

Vonkajším a viditeľným znakom neoprávnenej moci bol starý Jaggs. Pomaly, ale isto sa jej vkrádalo do srdca podozrenie, že sa Jean Briggerlandová hádam ani nemýlila, keď povedala, že Jack má sklony „komandovať ľudí“.

Život sa jej otváral dokorán. Prelomila bariéry, čo ju uzavreli v úzkej promenáde medzi úradom a bytom. Hodiny, čo musela odpracovať, mala teraz celkom pre seba a mohla kresliť a maľovať, kedykoľvek sa jej zachcelo - čo sa stávalo zriedka, no sľúbila si, že sa poriadne pustí do práce, keď sa raz usadí.

Ó mladom peknom advokátovi mala raz taký, raz onaký názor. Vlastne ani nevedela, čo si má o ňom myslieť. Zlostil ju, a pritom jej priam nepochopiteľne lahodil. Bol úprimný? Nepochybovala o jeho úprimnosti. Priznala si, že by bola rada, keby ju navštevoval častejšie. Možno by ju presvedčil, že Jaggs je potrebné zlo, nedal si však ani toľko práce, aby prišiel. A preto - ale to si nepriznala - Jaggs pôjde kade ľahšie.

„Starý pán nemá hlavu celkom v poriadku… viete, dakedy,“ povedala pani Morganová.

„Prečo, prosím vás, pani Morganová?“ spýtalo sa prekvapené dievča.

„Keď idem popri jeho dverách, často ho počujem chichotať sa. Býva v izbe celú noc, slečna?“

„Nie,“ odpovedala Lýdia dôrazne, „a práve preto pôjde. Dnes ráno som ho počula chodiť po chodbe o druhej. Už mám také nervy, že ma zobudí aj najmenší šuchot. Lozil po byte v ponožkách, a keď som zažala svetlo, zdupkal do svojej izby. Také niečo sa tu robiť nemôže a nebude! Človeku behajú po chrbte zimomriavky až hrôza!“

Pani Morganová súhlasila. Keď sa Lýdia vyzliekala na noc, spomenula si, že už niekoľko večerov nebola vonku. Počasie bolo nanič a leňošiť v teplom, útulnom byte jej neprichodilo ťažko. A keby aj bola šla, Jaggs by jej šiel za pätami, pomyslela si ironicky.

Potom si spomenula, ako jej v ten pamätný večer zachránil Jaggs život, a trochu ju hrýzlo svedomie.

Už dvadsaťkrát rozmýšľala o Jaggsovom živote, a kde ho našiel Jack. Raz neodolala pokušeniu a spýtala sa ho, ale starký sa vyhol priamej odpovedi a len nadštrkol, že spracoval na vidieku, nuž bola múdra ako predtým.

Jaggsa sa strasie, rozmýšľala, keď vypínala svetlo a odkopávala fľaše s vodou, ktorými pani Morganová v nemiestnej láskavosti zapratala posteľ… Jaggs pôjde kade ľahšie… Otravuje ju…

Strhla sa zo spánku bez sna. Hodiny v predsieni práve odbíjali tri. Upierala oči na okno, na spodku otvorené. Pani Morganová ho bola hore zavrela, a teraz bolo otvorené dokorán. Srdce sa jej prudko rozbúchalo. Jaggs! Naňho si pomyslela najskôr. Nikdy by sa nebola nezdala, že si na starkého pomyslí s toľkou vrelou vďačnosťou. Vidieť nebolo nič. Búrka, čo sa rozpútala zvečera, už prešla a spálňu osvetľoval slabý svit ubúdajúceho mesiaca. A potom sa jej zazdalo, že sa pohli záclony. Už otvorila ústa, že skríkne, no strach jej ochromil hlasivky, a tak len ležala a vytriešťala oči na záclony, neschopná ani sa hnúť, ani kričať. Zrazu sa záclony znova pohli a na tmavom pozadí sa zamarila postava.

Vtom sa spamätala. Skotúľala sa na druhú stranu postele a rozbehla sa k dverám, no chlap jej skočil do cesty. Už nestačila ani vykríknuť, lebo ju veľká ruka zdrapila za hrdlo a šmarila o peľasť.

Zhrozená sa dívala do krutej tváre, čo sa škľabila nad ňou, a cítila, že zovretie mocnie. A potom sa na neznámej tvári zjavila náhla grimasa ä v očiach hrôza. Ruka povolila. Zabľabotal chrapľavo a zvalil sa bokom na posteľ. Už vedela, čo sa stalo. Dverami vošiel vysoký muž s plavou hlavou a očami, ktoré priam poskakovali šialenou radosťou.

Približoval sa pomaly. O manžetu si utieral nôž s dlhou rukoväťou, ktorým bol poslal vraha na zem.

Bol nenormálny. Vybadala to pudovo. Nejasne si spomenula na stĺpček o úteku z ústavu choromyseľných Pokúsila sa prebehnúť popri ňom k dverám, ale dlháň nastavil pravú ruku, chytil ju, pritisol k sebe a hlavou aj plecami sa naklonil nad ňu.

„Nemáte právo chodiť na vojenský súd, madam,“ preriekol zlovestne zdvorilo.

Vtom sa v spálni rozsvietilo a vo dverách sa objavil Jaggs. Ústa obrúbené fúzami a bradou mal otvorené v ohyzdnom úškľabku a v ľavej ruke držal revolver s dlhou hlavňou.

„Pusťte ten nôž,“ oslovil blázna, „ináč ja pustím čosi do vás.“

Bláznivý doktor pomaly obrátil hlavu a zamračil sa na votrelca.

„Dobré ráno, generál,“ odvetil pokojne. „Prišli ste načas,“ a odhodil nôž na zem. „Budeme ju súdiť podľa predpisov.“

„Tragická udalosť vo West Ende. 

Bláznivý doktor ranil vlamača v ženskej spálni.

Útek dr. Thuna z norwoodskeho ústavu pre choromyseľných, o ktorom sme uviedli podrobnosti vo včerajšom rannom vydaní, sa skončil mimoriadnymi a tragickými následkami. Dnes ráno o štvrtej odišiel na telefonickú výzvu seržant Miller, detektív, ešte s jedným kolegom do Cavendish Mansions 84, do bytu pani Meredithovej, kde zaistili dr. Alergona Thuna, ktorý bol ušiel z norwoodského ústavu pre choromyseľných. V miestnosti našli aj istého Hogginsa, dobre známeho polícii. Hoggins sa podľa všetkého spustil zo strechy na povraze a oknom sa dostal do spálne pani Meredithovej. Vlamač by ju nepochybne bol zavraždil, lebo ho pani Meredithová odhalila, keby nebol zasiahol dr. Thun, ktorý sa akosi záhadne dostal do bytu. V zápase, ktorý sa v spálni odohral, dr. Thun - trpí ilúziou, že ho prenasledujú - tak ťažko zranil vlamača, že niet nádeje, že zostane nažive. Potom choromyseľný muž obrátil pozornosť na pani Meredithovú. Našťastie sa na hrmot zobudil starý pán - údržbár, ktorý práve spal v byte - a oslobodil pani Meredithovú z rúk maniaka. Raneného vlamača odviezli do nemocnice, choromyseľného doktora na políciu a potom v sprievode zosilnenej stráže do ústavu, odkiaľ ušiel. Na polícii vyhlásil, že mu pomohol ujsť generál Foch, ktorý ho aj zaviedol k domu, kde bývajú jeho nepriatelia.“

Jean Briggerlandová zložila noviny a zasmiala sa. „To nie je na smiech,“ zavrčal Briggerland zúrivo.

„Keby som sa nebola zasmiala, bola by som spravila niečo citovejšie,“ odpovedalo dievča chladne. „Nikdy by mi nebolo zišlo na um, že ten chumaj sa ešte raz vráti.“

„Faire vraví, že umrie,“ povedal pán Briggerland a nahnevane si pošúchal plešivú hlavu. „Rád by som vedel, či ten blázon bude rozprávať.“

„A čo by sa stalo, keby aj?“ - zavrátila ho dcéra netrpezlivo.

„Minule si povedala…“ začal.

„Minule by sa bolo stalo, drahý otecko, dnes nie. Aspoň nie veľmi veľa. Myslím, že sme sa z toho dostali. Ignorovala som všetky lekcie, ktoré sú v mojej učebnici. keď som zverila prácu do cudzích rúk, Jaggs,“ doložila nežne.

„Čo?“ spýtal sa otec.

„Opakujem si milované meno,“ usmiala sa, poskladala obrúsok a vstala. „Idem sa previezť na vidiek. Nechce sa ti? Mordon je novým autom nadšený - účet zaň nám, mimochodom, prišiel ráno. Máš peniaze?“

„Zopár tisíc,“ odpovedal otec a poškrabal sa na brade. „Jean, ak sa situácia nezlepší, budeme musieť niečo predať.“

Jean našpúlila pery a mlčala.

Cestou na vidiek sa zastavila v Cavendish Mansions. U pani Meredithovej bol Jack Glover, čo ju ani neprekvapilo, ani nepriviedlo do pomykova.

„Moja drahá,“ povedala a vrelo chytila Lýdii obe ruky, „taká som bola ohúrená, keď som to čítala v novinách! Akú hrôzu si prežila!“

Lýdia bola bledá a pod očami mala tmavé kruhy, ale nebrala to tragicky.

„Práve opisujem pánu Gloverovi, čo sa stalo. Škoda, že tu nie je báječný Jaggs! Vie viac ako ja, lebo ja som omdlela, ako sa na ženu patrí.“

„Ako vnikol do bytu - myslím ten blázon?“ spýtala sa Jean.

„Dverami.“

To povedal Jack.

„Čo je posledný spôsob, ako maniaci vnikajú do bytov, nie? Mal kľúč a priviedol ho ktosi, kto zapálil zápalku, aby sa presvedčil, či sú pred správnym číslom.“

„Možno zápalku zapálil ten blázon,“ namietla Jean, „no vy ste taký múdry, že by ste také niečo istotne nevyslovili, keby ste nemali dôkazy.“

„Na chodbe sme našli dve zápalky,“ odpovedal Jack, „a u doktora, keď ho prehľadali, nenašli ani jednu. Potom som sa dozvedel, že doktor Thun, ako väčšina choromyseľných so zločineckými sklonmi, sa hrozil ohňa. Lekár, s ktorým som sa zhováral, bol absolútne presvedčený, že by nikdy nezapálil zápalku. Aby som nezabudol, slečna Briggerlandová, vraj sa váš otecko s tým nešťastníkom zhováral. Bol v ústave pred niekoľkými dňami.“

„Áno, bol,“ odpovedala bez zaváhania. „Práve dnes dopoludnia mi o ňom rozprával. Viete, otecko navštevuje ústavy choromyseľných. Píše knihu o takýchto veciach. Otec sa zhrozil, keď sa dopočul, že ten maniak ušiel, pretože mu lekár povedal, že je to výnimočne nebezpečný blázon. No kto by sa bol nazdal, že sa objaví práve tu?“

Začudovane krútila hlavou a upierala veľké, smutné oči na Jacka.

„Keby som to čítala v knihe, neuverila by som, no nie?“

„A ten Hoggins,“ podotkol Jack - mladý advokát sa však nečudoval - „vraj ste sa s ním poznali, bol členom oteckovho klubu, či nie?“

Zmraštila obočie.

„Meno si nepamätám, ale asi to bol naozaj veľmi zlý človek,“ odvetila a trochu sa usmiala, „som presvedčená, že bol členom oteckovho klubu! Chudák otec, neverím, že sa mu podarí polepšiť East End.“

„Ani ja.“ súhlasil Jack ochotne. „Vlastne neverím, že jeho polepší East End.“

Na tvári jej presvitol úsmev.

„Aký ste krutý!“ povedala a v očiach jej zasvietil výsmech. „Prečo ho vlastne nenávidíte? Nikomu by neskrivil vlások na hlave, naozaj. Drahá moja,“ obrátila sa k Lýdii a beznádejne pohodila rukou, „obávam sa, že pán Glover aj v tom, čo sa ti teraz stalo, vidí môj neblahý vplyv!“

„Si najlepší človek, s akým som sa kedy zoznámila,“ zasmiala sa Lýdia, „a pán Glover tie hrozné reči nemysli

„Naozaj?“ spýtala sa Jean mäkko a Jack zbadal, ako zdržuje smiech.

Šteklil ho aj istý šibeničný humor situácie. Uškrnul sa.

„Keby ste sa už konečne vydatí a dakde usadili, slečna Briggerlandová!“ preriekol neopatrne.

Chopila sa príležitosti. Zavrtela hlavou, spustila kútiky a do očí jej vyhŕkli slzy bolesti - zjavili sa, kedy sa jej zachcelo.

„A rada by som sa,“ odvetila takmer šeptom, „lenže nikdy nie za vás, Jack!“

Pobrala sa k dverám a Jack sa nezmohol na slovíčko, ba ani na zastonanie.

Lýdia odprevadila hosťa k dverám a vrátila sa k Jackovi. Vysvetlenie zmäteného a popudeného advokáta prijala dosť chladne.

„Keď ste povedali, že to nie je pravda, nazdávala som sa. že ste neklamali.“ poznamenala vyčítavo, začo sa potom nenávidela.

16

Lýdia bola prisľúbila pani Cole-Mortimerovej, že v ten večer pôjde s ňou do divadla, a bola rada, že má zámienku odísť z nešťastného domu.

Pani Cole-Mortimerová nie veľmi štedro vydávala peniaze na drahé zábavy - kúpila lístky do lóže. Lýdia hru už videla - vtedy, keď v ten dobrodružný večer odkresľovala kostýmy - no s úľavou sedela v tichu, ktoré sa jej spoločníčka s jedinečnou diskrétnosťou nepokúsila ani raz narušiť.

Do Cap Martina ju pani Cole-Mortimerová pozvala až v poslednom dejstve. Lýdia prijala pozvanie s radosťou.

„Mám tam vilku,“ povedala pani Cole-Mortimerová. „Len takú malú, ale myslím, že sa vám zapáči. Nerada chodím na Riviéru sama, nuž ak by ste chceli ísť ta ako môj hosť, veľmi rada vám budem robiť gardedámu. Dopravia do Monaka aj moju jachtu, tak by sme sa nemali nudiť.“

Lýdia prijala jachtu aj vilu, ako prijala pozvanie - bez otázok. Netušila, že jachtu prenajali iba ráno a vilu telegraficky deň predtým. Nazdávala sa, že pani Cole-Mortimerová je veľmi bohatá dáma. Ani v najbujnejšom sne by sa jej nebolo prisnilo, že im obom bude pobyt pri mori hradiť Jean.

Až po rokoch sa Lýdia dozvedela, že pani Cole-Mortimerová žila z požičaných peňazí, z peňazí, ktoré nikdy nemohla vrátiť, ani nevrátila, ba ani nemienila vrátiť. Poznámka, ktorú Jean utrúsila o niekom, s kým by sa rada na Riviére stretla, ale tak, aby sa to nedozvedel otec. a prostý prísľub, že všetky výdavky bude platiť ona. boli pani Cole-Mortimerovej dostatočným dôvodom, aby pristala na patrónkin plán tak ochotne, ako ochotne vystupovala v úlohe Meredithovej priateľky. Aby sme však boli voči nej spravodliví, treba doložiť, že hravo vedela uveriť vlastným výmyslom - bola celkom presvedčená, že James Meredith jej bol veľkým osobným priateľom. Tak isto uverí, že vilu na Riviére a jachtičku si zaobstarala z vlastnej peňaženky.

Ťažšie sa jej vysvetľoval skvelý plán, ktorý chcela uskutočniť v Monte Carlu, aby všetci zbohatli.

Lýdia sa o hazardné hry bohvieako nezaujímala. O skvelý plán prejavila taký nepatrný záujem, že pani Cole-Mortimerová zúfalo zastonala, zabúdajúc, že sa od nej očakáva iba obrodenie úrody, ktorú zaseje a zožne Jean Briggerlandová.

Po divadle šli na večeru do klubu. Lýdia sa nemohla zdržať úsmevu, keď si pomyslela na chudáka starého Jaggsa, ako strašne vážne berie svoju prácu.

Zasa mala inakší názor na Jaggsa - úcta k starcovi potlačila hnev, ktorý v nej vzbudzoval svojou nemotornosťou a tajuplnosťou.

Keď vystupovala pred klubom, poobzerala sa, či ho neuvidí. Vchod do klubu bol v bočnej uličke neďaleko Leicester Square, biedne osvetlenej, a teda súcej na zakrádanie, no po pánovi Jaggsovi nebolo ani chýru a zdržať sa dlhšie v sychravej noci a dôkladnejšie sa poobzerať, to sa jej nechcelo.

Pani Cole-Mortimerová netajila, že v klube bude možno aj Jean Briggerlandová. Aj bola - sedela v jednom z výklenkov medzi veselými mladými ľuďmi. Pomkla sa, aby si Lýdia mohla k nej sadnúť, a predstavila jej zo šesť mladých ľudí. ktorých mená Lýdia ani nerozumela a na ktorých si už nikdy potom nespomenula.

Lenže Marcusa Stepneyho, uhladeného počerného mladíka, čo sa jej sklonil nad ruku. akoby ju jej chcel pobozkať, stretla už predtým a druhý dojem bol ešte nepriaznivejší ako prvý.

„Tancuješ?“ spýtala sa Jean. Hudba hrala v chytľavom rytme. Keď Lýdia prisvedčila, Jean kývla vysokému, peknému mladíkovi, ktorý potom v tanci neprestajne Lýdii bľabotal do ucha chválu na Jean Briggerlandovú. Lýdiu to zabávalo.

„Prirodzene, je krásavica,“ odvetila na nekonečne opakovanú otázku. „Je krásna.“

„Veď i ja vravím,“ pokračoval mladík, ako sa neskoršie ukázalo, lord Stoker. „Najúžasnejšie stvorenie pod slnkom.“

„Pravdaže, aj vy ste strašne pekná,“ kazil, čo sa dalo, a Lýdia sa nahlas zasmiala.

„Ibaže má nepriateľov,“ dodal mladík zlomyseľne. „A keď raz natrafím na toho nevychovaného chrapúňa Glovera, zle sa mu povodí.“

Úsmev zmizol Lýdii z tváre.

„Pán Glover je môj priateľ,“ vyhŕkla.

„Prepáčte,“ zamumlal, „no…“

„Slečna Briggerlandová vám povedala, že je taký zlý?“

„Vôbec nie, nikdy naňho nepovedala nič zlé,“ jeho lordstvo sa poponáhľalo ospravedlniť svoj idol. „Len to vraví, že nevie, dokedy ešte vydrží jeho prenasledovanie. Puká mi srdce, keď vidím, ako ju ten váš priateľ zarmucuje.“

Lýdia zmĺkla a už sa nerozvravela. Zamarilo sa jéj čosi, čo si dovtedy nevšimla. Prirodzene, Jean na Jacka Glovera nepovedala nikdy nič, a predsa v mladom lordovi vzbudila voči nemu nenávisť, ba, uvedomila si prekvapená, i ju samu naladila proti Jackovi. A pritom hovorila o ňom iba pekne.

Keď sa v ten večer vrátila domov, zistila, že ani pán Jaggs nebol v byte celý večer. Prišiel o chvíľu, zababušený v starom vojenskom plášti - možno stál vonku v daždi a plášti celý večer.

„Jaggs,“ vyhŕkla Lýdia, „kde ste boli?“

„Ale, motal som sa vonku,“ Zahundral, „díval som sa na kačiatka v rybníku.“

„Boli ste pred divadlom a čakali ste ma pred klubom Niro,“ vyčítala mu.

„Možno, slečna,“ odpovedal, „mne je divadlo ako divadlo.“

„Povyzliekajte sa. pani Morganová vám usuší šaty,“ nástojila, no Jaggs ani počuť. Napokon si vyzliekol aspoň premoknutý plášť.

Potom zmizol v tmavej izbičke a zrejme dumal o veciach, ktoré ho zaujímali. Do izby mu dali aj posteľ, ale iba raz v nej spal.

Keď byt stíchol, cvakol posledný vypínač a zhaslo posledné svetlo. Jaggs potichučky otvoril dvere, vyniesol z izby stoličku a postavil ju pred dvere do bytu. Potom si sadol a driemal tam celú noc. A keď sa Lýdia ráno zobudila, po Jaggsovi, ako zvyčajne, nebolo ani pamiatky.

Lýdia mala čo robiť celé dni. Kúpila dom na Curzon Street a chodila po obchodoch s nábytkom, s tapetami a po kadejakých montéroch.

Cesta na Riviéru jej prišla veľmi vhod. V dome zostane o všetko sa postará pani Morganová, a ona príde do hotového - do nového domova. Mal byť dokončený do dvoch mesiacov.

Medzitým sa automaticky vyrieši aj problém s ostražitým Jaggsom.

O výlete na Riviéru mu povedala, keď sa vrátila v ten večer z klubu.

„Aby som nezabudla, pán Jaggs. Budúci týždeň odchádzam na juh do Francúzska.“

„Teda na utešené miesto,“ poznamenal Jaggs.

„Teda,“ zopakovala Lýdia s úsmevom, „na prekrásne miesto. A vy budete mať dovolenku, pán Jaggs. Vlastne, koľko som vám dlžná?“

„Platí mi ten pán, slečna,“ smrkol Jaggs, „ten pán advokát.“

„Tak vám bude musieť platiť, aj keď budem na Riviére,“ povedala Lýdia. „Som vám veľmi vďačná a chcela by som vám niečo podarovať, kým ešte neodídem. Čo by sa vám tak zišlo, pán Jaggs?“

Jaggs si pošúchal bradu, poškrabal sa na hlave a napokon povedal, že by rád fajku.

„To, slečna, naozaj nemuselo byť, namojdušu!“

„Kúpim vám tú najlepšiu fajku,“ prisľúbila Lýdia, „no to je veľmi málo!“

„Radšej by som ružu, slečna,“ vyhŕkol starý Jaggs nemiestne.

V službe bol až do rána, kým neodcestovala. Hoci vtedy vstala zavčasu, Jaggs bol už odišiel, čo ju veľmi sklamalo, lebo mu nemohla dať utešenú súpravu fajok, čo mu kúpila, a poďakovať sa mu. Cítila, že sa k nemu zachovala nepekne. Dvakrát jej zachránil život.

„Nevideli ste ho odísť?“ spýtala sa pani Morganovej.

„Nie, slečna,“ pokrútila hlavou statná domáca. „Už o šiestej som bola hore, a už ho nebolo, iba čo v chodbe pred dverami nechal stoličku - teda tam spával, slečna, ak vôbec spával.“

„Chudák,“ preriekla Lýdia tichučko. „Nebola som k nemu láskavá, však? A za toľko som mu vďačná.

„Možno sa ešte ukáže,“ tešila ju pani Morganová. Mala materský vzťah k starým ľuďom - jednu z krásnych vlastností prostých ľudí - a možno aj preto ju mrzelo, že Lýdia ide na Riviéru, že za ten čas neuvidí ani starého Jaggsa. Lýdia dúfala, že ho uvidí na stanici kradmo postávať na kraji prúdu ľudí, no sklamala sa.

Odišla vlakom o jedenástej spolu s pani Cole-Mortimerovou - stretli sa na stanici. Pani Cole-Mortimerová zabezpečila i jednodenný pobyt v Paríži a Lýdia neľutovala, že po dosť nepríjemnej plavbe cez Kanál nemusela cestovať nocou ďalej.

Južné Francúzsko bolo pre ňu prekvapením. Netušila, že v jednej krajine môže byť také rozdielne podnebie a vegetácia.

Z ušpineného, pľúšťavého Paríža prišla do slnečného kraja, kde podúval vetrík, z holých, pochmúrnych poli v Champagne do kraja, kde pri železničnej trati kvitli kvety vo februári, do subtropického pásma, kde rozvoniavajú kvety, na biele pláže pri belasom, lenivom mori, kde na nebi nebolo obláčika.

Zatajila dych nad tou krásou, nad jej náladou a láskavým teplom. Na stromoch citróny, na múroch glycínie, biely prach na ceste a veľkolepá zlatá mimóza, čo rozvoniavala v povetrí vzácnou a lahodnou vôňou.

V Nice vystúpili z vlaku a po Grande Corniche šli autom. Pani Cole-Mortimerová si mala vybaviť čosi v Monte Carlo. Kým sa staršia dáma zhovárala s agentom, čo jej sprostredkoval vilu, Lýdia sedela v aute a sala nádheru rozkošného miesta.

Akoby bolo okolie pod skleníkom - čerstvé, čisté, bez fliačika.

Casino ju sklamalo - omietnuté, vyštukované a akoby ho postavili len dočasne.

Chvíľu sa vracali po ceste, ktorou prišli, a potom zamierili na polostrov Cap Martin. Medzi borovicami prebleskovali utešené vily a čudné cestičky, strácajúce sa v lesnatých údoliach. O chvíľu auto zastalo pred krásnou vilou - ešte aj pani Cole-Mortimerová nahlas prejavila spokojnosť, tak ju prekvapila. Lýdia sa nazdala, že dom patrí pani Cole-Mortimerovej, a bola nadšená.

„Aké šťastie mať taký prekrásny dom, pani Cole-Mortimerová. Iste sa v ňom nebesky býva.“ Ešte si nie celkom zvykla, že je boháčka, a neuvedomovala si, že aj ona by mohla mať prekrásny dom, ak by chcela, pomyslela si Lýdia neskoršie. Nenazdala sa, že vo vile bude Jean Briggerlandová a jej otec. Sedel vo veľkom prútenom kresle na verande, odkiaľ bol výhľad na more, a bafkal si z cigary mieru.

Pani Cole-Mortimerová si dávala veľký pozor, “aby cestou nespomenula Jean.

„Nepovedala som vám, že aj oni tu budú?“ divila sa bezstarostne. „Akože? Pravdaže, Jean odišla dva dni pred nami. Budeme milá partička. Hráte bridž?“

Lýdia bridž nehrala, ale sa chcela naučiť.

Za hodinu, čo ešte zostávala do súmraku, si prezrela okolie až ku ceste, čo viedla po brehu mora.

Uvidela odtiaľ svetlá, ktoré už blikali v Monte Carlu, aj biele jachty kotviace pri Monaku, a ďalej na pobreží strapec svetiel v Beaulieu.

„Úchvatné,“ prevravela a zhlboka sa nadýchla.

Na prechádzke ju sprevádzala pani Cole-Mortimerová. Zapriadla ako mačka - ako potešená matróna, ktorej chránenka je vďačná za preukazovanú láskavosť.

Pri večeri bolo veselo, lebo Jean mala skvelú náladu. Sršala vtipom a jej huncútske poznámky zacielené vše na pána Briggerlanda, vše na Lýdiu, no najčastejšie na ľudí z vyšších kruhov, o ktorých sa vyslovovala, akoby jej boli najlepší priatelia, ustavične vyvolávali v pani Meredithovej výbuchy smiechu.

Iba pani Cole-Mortimerová bola nervózna a veľmi nesvoja. Dozvedela sa nepríjemnú novinu a nevedela, či ju povedať, a či nechať pre seba. V takýchto dilemách si slabosi vyberajú najvzrušivejší spôsob, a tak o chvíľu akoby bola v miestnosti vybuchla bomba.

„Celeste mi povedala, že záhradníkov chlapec má zhubné kiahne,“ takmer zakvílila.

Jean rozprávala Lýdii veselú príhodu a na ňu správa vôbec nezaúčinkovala - dorozprávala príbeh do konca. No účinok na Briggerlanda pani Cole-Mortimerovú celkom uspokojil. Odstrčil stoličku a zhrozene zažmurkal na ,domácu paniu'.

„Kiahne?“ zvolal zhrozene. „Tu… v Cap Martine? Panebože, počuješ, Jean?“

„Čo mám počuť?“ zatiahla lenivo. „O záhradníkovom chlapcovi? Pravdaže. Na talianskej Riviére je veľká epidémia, veď minulý týždeň zavreli hranice.“

„Ale… ale tu!“ vyprskol Briggerland.

Lýdia iba začudovane vyvalila naňho oči. Muž bol na poľutovanie - tak sa bál. Jeho medená pokožka sa sfarbila na špinavosivú a horná pera sa mu triasla ako preľaknutému dieťaťu.

„A prečo nie tu?“ spýtala sa Jean chladne. „Niet sa čoho ľakať. Očkovali vás po tieto roky?“ obrátila sa k Lýdii a dievča zavrtelo hlavou.

„Iba ako dieťa, i to sa tuším očkovanie neujalo.“ „Tak či onak, dieťa je izolované v domčeku a dnes večer ho odvezú do Nice,“ doložila Jean. „Chúd'a! Ešte aj vlastná mať ho nechala. Nepôjdete do Casina?“

„Neviem,“ odvetila Lýdia, „som veľmi ustatá, ale náramne by som chcela.“

„Choď s ňou, otec. Aj vy choďte, Margaret. Kým sa vrátite, bude po infekcii.“

„Ty nepôjdeš?“ spýtala sa Lýdia. „Nie, dnes budem doma. Dopoludnia som si vytkla nohu a ešte mi trpne. Otec!“

Posledné slovo zaznelo Lýdii ostro, takmer hrozivo a pán Briggerland sa hrdinsky premohol a spamätal.

„Pravda… pravdaže, drahá… Bude mi… bude mi… potešením.“

Kým sa Lýdia prezliekala v utešenej obliekárni, zašiel k Jean. „Prečo si mi nepovedala, že sú v Cap Martine kiahne?“ nástojil nazlostený.

„Lebo som nevedela, kým nás nenastrašila Margaret.“ odpovedala dcéra chladne. „Musela som niečo povedať. A potom, ktorási zo slúžok povedala, že kohosi opustila matka, nuž som to napasovala na chlapca. Aký si ty zbabelec, otec!“

„Už myšlienku na kiahne neznesiem!“ zavrčal. „Prečo nejdeš s nami - nijaký členok ti predsa netŕpne!“ „Lebo zostanem doma.“ Pozrel na ňu podozrievavo.

„Jean.“ prihovoril sa jej krotkejšie, „nemali by sme tomu dievčaťu dať na čas pokoj - kým sa nezabudne na toho bláznivého doktora?“

Vytiahla z vrecka zlatú tabatierku, vybrala z nej cigaretu a až potom odpovedala.

„Nemôžem si dovoliť ,dať jej pokoj' ani na hodinku. Neuvedomuješ si, že ju ten advokát môže hocikedy presvedčiť, aby napísala závet a odkázala peniaze, dajme tomu… útulku mačiek alebo dačomu rovnako nedotknuteľnému? Keby nebolo Jacka Glovera, mohli by sme si dovoliť čakať celé mesiace. A nie menej ma znepokojuje ten Jaggs. Možno sa potešíš, otec, keď ti prezradím, že sa toho výstredného starca takmer bojím.“

„Ani jeden nie je tu…“ začal.

„Presne tak,“ poznamenala Jean, „ani jeden nie je tu, ibaže Lýdia práve pred večerou dostala od neho telegram, či môže prísť na budúci týždeň.“

Vtom vošla do izby Lýdia a Jean sa na ňu kriticky zadívala.

„Moja drahá, vyzeráš utešene,“ konštatovala a bozkala ju.

Briggerlandovi sa zmraštil nos ako zvyčajne, keď ho dcéra šokovala.

Jean Briggerlandová počkala, kým hukot auta celkom nezoslabol, a potom vyšla hore do svojej izby. Otvorila šatník a vytiahla priliehavý plášť proti prachu - obliekala si ho, keď šla autom. V izbe pani Cole-Mortimerovej zazrela veľkú fľašu s hydrogénom - pravdepodobne prispieval k oslňujúcej kráse jej vlasov, ale bol aj účinným dezinfekčným prostriedkom. Namočila veľkú hodvábnu vreckovku vo vode v umývadle, do ktorej bola pridala dávku hydrogénu, potom vreckovku vyžmýkala takmer dosucha a voľne si ju uviazala okolo krku. Na hlavu si natiahla gumovú čiapku na kúpanie a usmiala sa na čudný obraz v zrkadle. Potom pohľadala jelenicové rukavice a natiahla si ich na ruky.

Zhasla svetlo a pomaly zišla schodišťom prikrytým kobercom. Služobníctvo večeralo. Otvorila predné dvere

a prešla trávnikom k pásu stromov, za ktorým, ako vedela, lebo bola v dome už dva dni, stál záhradníkov domec.

V jednej izbičke svietilo matné svetlo. Záclona nebola stiahnutá. Uvidela posteľ a malého pacienta, nikoho iného. Slúžka jej povedala, že matka opustila malého trpiteľa, ale to nebola pravda. Matku dal izolovať lekár a namiesto nej poslal z infekčného oddelenia zdravotnú sestru, ktorá v tej chvíli stála na konci aleje a čakala na sanitku.

Jean otvorila dvere, vytiahla si napustenú vreckovku až na nos a vošla. V izbe nebolo nikoho. Jean nezaváhala, zdvihla dieťa, zakrútila ho do prikrývadla a znova prešla cez trávnik. Vyšla ticho hore schodmi rovno do Lýdiinej izby. Posteľ bolo v prítmí ešte vidieť. Rozbalila dieťa, odhrnula prikrývadlo a nežne položila dieťa do postele. Ani nemuklo.

Sadla si na stoličku a čakala. Jej takmer neľudský pokoj nenarušili obavy ani na chvíľočku. Pripravila sa na akúkoľvek možnosť a prichystala si dokonalé vysvetlenie, čo by sa čo stalo.

O polhodinu vstala, zabalila dieťa a znova ho zaniesla do domca. Začula auto, keď sa mihla pomedzi stromy.

Najskôr vyšla do Lýdiinej izby narovnať prikrývadlo a porozprašovať slabú voňavku, čo našla na toaletnom stolíku. Potom sa znova vrátila do záhrady, strhla si plášť, čiapku a vreckovku, skrútila ich do uzlíka a prepchala cez mreže na otvorenom okne do pivnice. Napokon si stiahla rukavice a hodila ich za uzlíkom.

Začuli hlasy - zhovárali sa zdravotná sestra a šofér, keď odnášali dieťa k sanitke.

„Chúďatko,“ zamumlala, „dúfam, že vyzdravie.“

A, čo je to aj divné, myslela to úprimne.

Večer bol Lýdii veľkým zážitkom a do vily na Cap Martine sa vracala veľmi unavená, no aj veľmi šťastná. Nazrela do nového sveta, do sveta, o akom ani netušila, a hoci sa jej chcelo spať a v aute jej hlava kľuckala, znova a znova nadhadzovala zaujímavú tému chápavej Jean.

Pani Cole-Mortimerová odišla od nich onedlho a pán Briggerland si šiel ľahnúť, len čo sa vrátili. Aj Lýdia by bola skončila rozhovor čo najskôr, keďže sa jej hlava krútila únavou, no Jean bola veľmi zhovorčivá, pokým sa Lýdia neusmiala a nevstala.

„Ach, naozaj,“ ospravedlnila sa Jean.

„Drahá Jean, ak si hneď neľahnem do postele, zaspím tu na stole,“ potlačila zívnutie.

Oblapila Lýdiu okolo pása a odprevadila ju hore až po dvere do obliekárne.

Slúžka jej pripravila veci na spanie na veľkú pohovku čo Lýdiu trochu prekvapilo. Rýchlo sa vyzliekla.

Otvorila dvere do spálne a práve položila ruku na vypínač, keď jej do nosa udrela slabá, príjemná vôňa. Bola to čistá, štipľavá vôňa. Dezinfekčný prostriedok, povedal jej mozog mechanicky. Zapálila svetlo a poobzerala sa odkiaľ vôňa vychádza. Pohla sa od dverí a vtom jej zrak padol na posteľ. Zastala - posteľ mokrá. Z prikrývadla kvapkala na zem voda a na dlážke sa blyšťali kalúžky. Na celej posteli nebolo suchého miestečka. Nech to spravil ktokoľvek, spravil to dôkladne. Premočené bolo prikrývadlo, prestieradlo aj hlavnice a z premočenej postele stúpala slabá štipľavá vôňa. Rozpoznala ju skôr, ako na zemi zbadala prázdnu fľašu s nálepkou Hydrogén.

Iba stála a vyvaľovala oči. Bolo už veľmi neskoro a nechcela budiť dom. Spomenula si, že v obliekárni je veľká pohovka a na nej deka, a vrátila sa.

O chvíľku už tuho spala. No nespala slečna Briggerlandová. Sedela na posteli s cigaretou v ústach, s hrubou knihou na kolenách a čítala:

„V takýchto zhubných prípadoch nasleduje takmer bez výnimky rýchla smrť, niekedy taká rýchla, že sa vôbec neukážu charakteristické symptómy.“

Pustila knihu na podlahu, zhasila cigaretu v alabastrovom popolníku a uložila sa spať. Už driemala, keď si spomenula, že sa zabudla pomodliť.

„Dočerta!“ zahrešila, neochotne zišla z postele a kľakla si na studenú dlážku pri posteli.

Slúžka zobudila Jean Briggerlandovú ráno o ôsmej.

„Či ste počuli, slečna,“ začala, keď priťahovala stolík, kde položila kakao, „o pani Meredithovej?“

„Jean zažmurkala, otvorila oči a vkĺzla do župana. Sadla si a zívla.

„Či som počula o pani Meredithovej? Veľakrát,“ odpovedala.

„Ale čo sa jej stalo večer, slečna?“

Jean sa už celkom zobudila.

„Čo sa stalo pani Meredithovej?“ spýtala sa.

„Nuž včera, čo jej vyviedli - naliali jej vody do postele.“

„Vody do postele?“ zamračila sa Jean.

„Hej, slečna,“ prikývla slúžka. „Akiste viac vedier a všetok Hydrogén, čo si v ňom pani Cole-Mortimerová umýva ruky, aby ich mala pekné.“

Jean vyšvihla nohy z postele a zadívala sa dolu, aké sú biele.

„Kde spala pani Meredithová? Prečo nás nezobudila?“

„Spala v obliekárni, slečna. Mladá dáma vás asi nechcela znepokojovať.“

„Kto to urobil?“

„Neviem. Hlúpy žart. Zo slúžok by sa ani jedna neopovážila, ani Francúzky.“

Jean strčila nohy do papúč a pobrala sa na výzvedy.

Lýdia sa obliekala a Jean, ešte skôr, ako zabočila do Lýdiinej spálne, začula zvonivý mladý hlas, pospevujúci si radostnú pesničku, preniknutú čírou láskou k životu.

Stačil jediný pohľad na posteľ. Bola ešte mokrá a prázdna fľaša od hydrogénu jej prezradila všetko.

Divila sa na ňu zamyslene a vykročila k obliekárni.

„Čo sa to len v noci porobilo, Lýdia?“

Lýdia sa obrátila, len čo začula hlas.

„Ach, máš na mysli posteľ,“ zatvárila sa nechápavo. „Ktovie. Ráno mi zišlo na um, že možno z nemiestnej láskavosti mi ktosi vydezinfikoval spálňu - len ráno som si spomenula na toho chorého chlapca - a trochu to prehnal.“

„Veru prehnal.“ prikývla Jean zachmúrene. „Ktovie, čo povie pani Cole-Mortimerová. Nemáš tušenie…“

„Ani najmenšie.“ odpovedala Lýdia na nedokončenú otázku.

„Zájdem k pani Cole-Mortimerovej, aby ti doniesli druhú posteľ - alebo by si mohla prejsť do inej izby,“ navrhla Jean.

Odišla do svojho apartmánu, lenivo sa okúpala a obliekla.

Otec sedel v záhrade v chládku - nebolo horúco, ale oslepovalo ho slnko - a čítal Nicoise.

„Zmenila som plány,“ oznámila mu bez úvodu.

Pozrel na ňu ponad okuliare.

„Nevedel som, že máš plány,“ zavtipkoval ťažkopádne.

„Mienila som sa vrátiť do Londýna aj s tebou,“ podotkla neočakávane.

„Vrátiť sa do Londýna?,, spýtal sa nedôverčivo. „Nazdal som sa, že tu budeš mesiac.“

„Teraz už asi budem,“ doložila a pritiahla si prútené kreslo. „Daj mi cigaretu,“ sadla si k nemu.

„Od istého času veľa fajčíš,“ vystrel ruku s tabatierkou.

„Viem.“

„Znervóznela si?“

Pozrela naňho kútikom oka a našpúlila pery.

„Nebolo by nič čudné, keby sa mi dostalo do dedičstva aj trocha z tvojej zbabelosti,“ odvetila chladne a pán Briggerland ticho zavrčal. „Nie, neznervóznela, no s cigaretou sa mi lepšie rozmýšľa.“

„Teda zbabelosti, čo?“ Pán Briggerland sa zlostil. „A od rána, od piatej som na nohách…“ zháčil sa.

„A čo si porábal?“ spýtala sa zvedavo.

„Ale nič,“ odpovedal a vznešene pohodil rukou.

Sedeli zahĺbení do vlastných myšlienok asi štvrť hodiny. „Jean.“

„No?“ odvetila, no hlavu neotočila.

„Nemyslíš, že by sme spravili lepšie, keby sme jej dali pokoj a vrátili sa do Londýna? Lord Stoker ťa má rád.“

„Ale ja jeho nie,“ odvetila rozhodne. „Dostáva plukovnícky plat a päťsto libier ročne, má dva majetky založené hypotékou, nemá mozog a má titul - a čo by som mala z titulu? Toľko ako z nového náteru! A potom. som v podstate demokrat.“

Zachichotal sa a znova zmĺkli.

„Myslíš, že ten advokát ju má rád?“

„Jack Glover?“

Pán Briggerland prikývol.

„Myslím, že hej,“ odpovedala Jean zamyslene. „Jack sa mi páči, je múdry. Má všetky morálne vlastnosti, ktoré v abstrakte tak obdivujeme. Jacka by som vedela milovať.“

„A on by vedel teba?“ zažartoval otec.

„Nie,“ odvetila stručne. „Jack by bol šťastný, keby ma videl stáť v Old Bailey, kde nedávno stál Jim Meredith. Nie, o jeho citoch si nerobím ilúzie.“

„Pasie po Lýdiiných peniazoch,“ poznamenal pán Briggerland a pošúchal si plešinu.

„Nebuď hlupák,“ zaznela pokojná odpoveď. „Takým mužom nezáleží na Vene. Bola by som rada, keby Lýdia zomrela,“ doložila bez zlomyseľnosti. „Všetko by šlo veľmi ľahko a hladko.“

Jej otec prezrel slinu.

„Dakedy ma šokuješ, Jean,“ vyhŕkol a Jean odpoveď rozveselila.

„Si iba taký polovičatý chlap,“ poznamenala s náznakom pohŕdania v hlase. „Bol by si ochotný ťažiť z Meredithovej smrti - zavraždil si ho chladnokrvne, ako aj chudáka Bulforda - no keď sa to povie na plné ústa, skuvíňaš a fikáš. Záleží na tom, či Lýdia zomrie teraz, alebo o päťdesiat rokov? Bolo by inšie, keby bola nesmrteľná. Vy ľudia pripisujete toľký význam ľudskému životu… Staré národy a teraz Japonci sú jediní, čo sa na život dívajú zo správneho hľadiska. Zabiť človeka nie je o nič krutejšie ako zaklať sviňu pre slaninu. Sotva kedy nemáš na obed či večeru, čo nepochádza z úmyselnej vraždy, a na to si ani nepomyslíš. Keďže však zviera zvané človek hovorí, oblieka sa do tkanín vyrobených zo živočíchov a rastlín a zdobí si telo plieškami a ligotavými kremienkami, pripisuješ mu význam, ktorý upieraš statku v maštali! Na zabíjanie sa treba pozerať z hľadiska účelnosti. Je dovolené, keď ho voláme vojnou, strašné, keď ho voláme vraždou. Ak ťa pri vražde prichytia, zavraždia teba a ľudia povedia, tak ti treba. Nedotknuteľnosť ľudského života je heslo, ktoré vymysleli zbabelci, čo sa boja smrti - ako ty.“

„Ty sa nebojíš, Jean?“ spýtal sa ticho.

„Bojím sa života bez peňazí,“ odpovedala pokojne. „Bojím sa dlhých dní v práci u bezcitného gániaceho zamestnávateľa, ciest do práce a z práce v natrieskanej podzemnej dráhe a studenej baraniny z predchádzajúceho dňa v jedinej mizernej izbe. Bojím sa vstávania, poprávania postele, prania vreckoviek a blúzok a prešívania starého klobúka, aby vyzeral ako nový. Bojím sa chudobného manžela a kŕdľa detí, práce v domácnosti s neschopnou slúžkou a možno aj bez slúžky. Toho sa bojím, pán Briggerland.“

Oprášila si popol zo šiat a vstala.

„Nezabudla som, ako sme žili v Ealingu,“ doložila významne.

Pozrela ponad záliv na Monte Carlo skvejúce sa v lúčoch dopoludňajšieho slnka, na zelenú čiapku vrcholca Cap-d'Ail, na Beaulieu, drahokam vsadený do žuly, a zavrtela hlavou.

„Stojí napísané,“ zacitovala slávnostne, odišla a ani nepočkala, kým otec dopovie ďalšiu otázku. Pomaly došla k vilke a pripojila sa k Lýdii, oslnivo krásnej v nových šatách zo striebristosivej látky.

„Úž si rozlúštila záhadu mokrej postele?“ usmiala sa Jean.

Lýdia sa zasmiala.

„Neveľmi sa usilujem.“ odvetila. „Chuderu pani Cole-Mortimerovú to strašne mrzí.“

„Aj ju má prečo,“ podotkla Jean, „paplón bol jej.“

To bol prvý náznak, že zariadená vila nepatrí pani Cole-Mortimerovej.

Ešte dopoludnia šli autom do Nice. Lýdia si spomenula, čo bol vravel Jack Glover o šoférovi. Pozrela naňho pozornejšie a priam ňou trhlo, ako sa podobal taxikárovi, ktorý ju toho pamätného večera uniesol spred, divadla. Pravda, taxikár mal fúzy, a šofér nemal, ba aj bokombrady, no ponášať naňho sa ponášal.

„Šoféra máte už dávno?“ spýtala sa, keď uháňali Monte Carlom po nábreží.

„Mordona? Hej, šesť, sedem rokov,“ odvetila Jean nedbalo. „Vozí nás, keď sme v Európe, vieš. Vie plynne po francúzsky a je znamenitý šofér. Otec sa ho už viackrát snažil prehovoriť, aby prišiel do Anglicka, no nenávidí Londýn. Nedávno mi povedal, že tam nebol vyše desať rokov.“

Teda z podoby nič nie je, pomyslela si Lýdia, no možno ho pozná po hlase. Prihovorila sa mu, keď vystúpili na Promenade des Anglais. Odpovedal po francúzsky, a zistiť totožnosť hlasu, keď dotyčný hovorí inou rečou, sa nedá.

Na promenáde sa hmýrili ľudia. Pri móle hral džez. Podúval chladnejší vietor ako na Cap Martine, no slnko tak hrialo, že si vystreli slnečník.

Bol dostihový týždeň a dievčatá obedovali v Negrite. Boli práve v najlepšom, keď k nim zamieril akýsi muž. Lýdia ho hneď spoznala - Marcus Stepney. Nemala rada počerného, sladkastého mladíka, hoci nevedela prečo. Správal sa vždy dokonale a voči nej úctivo.

Ako zvyčajne, aj teraz bol akoby vystrihnutý z módneho žurnálu. Marcus Stepney patril k mužom, ktorí si každé ráno dlho vyberajú kravatu, ponožky a košeľu. Lýdia to síce nevedela, no okrem elegancie a obratnosti v hre v karty nemal Marcus Stepney vlastne nič. Ešte ho nikdy neovial ani nádych škandálu, a tak sa pohyboval v dobrej spoločnosti a vždy bol na pravom mieste v pravej sezóne.

Keď bol Aix plný, istotne by ste ho našli v Palace, v deauvillskom týždni by ste ho našli v Casine opatrne hrať baccarat. A keď sa zavreli herne, ba i dvere do Sports Clubu v Monte Carlo, dalo sa ešte hrať po hoteloch alebo u Marcusa Stepneyho na priváte.

Nemožno poprieť, že pánu Stepneymu šťastie žičilo. V „nadčasoch“ vyhrával pekné peniaze, nuž skvele obstával v trápeniach a vo vrtkavom šťastí, aké vo verejných herniach stretáva vyznavačov hazardných hier.

„Idem na dostihy,“ oznamoval. „Aké šťastie! Pôjdete so mnou? Dám vám tri dobré tipy.“

„Na také niečo nemám peňazí,“ odvetila Jean. „Som bedárka. No Lýdia sa váľa v bohatstve a môže si dovoliť zahazardovať, Marcus.“

Marcus uvážene pozrel na Lýdiu.

„Ak nemáte pri sebe, netrápte sa. Ja mám dosť. Zaplatíte mi neskoršie. Dnes by som vám vedel vyhrať milión frankov.

„Vďaka,“ skočila mu do reči Jean, „toľko peňazí pani Meredithová do stávok nedáva.“

Dôvtipnému Marcusovi Stepneymu bol tón jasným náznakom, že prenikol do cudzieho revíru. Milo sa usmial.

Tak či onak. Lýdia mala v to odpoludnie šťastie. Na Cap Martin sa vrátila bohatšia o dvadsaťtisíc frankov, ako keď odchádzala.

„Lýdia mi povedala, že mala veľké šťastie.“ poznamenal pán Briggerland.

„Hej. Vyhrala zo päťtisíc libier.“ spresnila Jean. „Marcus hodil vnadidlo. Na ktoré kone staval, dozvedela sa až po dostihoch, keď jej doniesol tých pár bankoviek. Bola priam dojatá radosťou. Pravdaže, nevyhrala, Tých dvadsaťtisíc frankov je iba návnada - večer sa príde pozrieť, ako zabrala!“

Pán Marcus Stepney prišiel presne, oblečený v smokingu. čo pán Briggerland kvitoval s odporom, lebo sa musel čo najrýchlejšie aj on prezliecť do konvenčného večerného obleku.

Marcus Stepney sa pri večeri správach bezchybne. Venoval sa zväčša pani Cole-Mortimerovej a Jean, ktorá naňho nepozrela ani raz. no zbadala každý jeho pohyb, vedela, že iba čaká na príležitosť.

Príležitosť nadišla po večeri, keď sa spoločnosť odobrala na veľkú verandu s výhľadom na more. Večer bol chladný. Pán Stepney doniesol dámam šály a kožušiny a tak manévroval s kreslami, že sa mu podarilo sadnúť si k Lýdii. Obďaleč od ostatných, nie ďaleko, iba toľko, aby - a skúsený pán Stepney odhadol vzdialenosť na chlp - tlmený rozhovor nezachytilo ani najbystrejšie ucho.

Jean sa zhovárala vše s otcom, vše s pani Cole-Mortimerovou a ani sa nehla, pokým sa pán Marcus Stepney dôvernejšie nenaklonil k svojej spoločníčke. No vtedy vstala a prešla k dvojici.

Marcus ju nepreklínal, lebo najvnútornejšie myšlienky nikdy nevyslovil nahlas.

Ponúkol jej svoje kreslo a pritiahol si iné.

„Jean vie?“ spýtala sa Lýdia.

„Nie,“ odvetil Stepney milo.

„Môžem jej povedať?“

„Prirodzene.“

„Pán Stepney mi rozpráva o zajtrajších dostihoch. Tak ma to vzrušuje, Jean. Vraj by som mohla, a bez rizika, vyhrať päť miliónov frankov.“

„Ak milión frankov nie je riziko,“ usmiala sa Jean. „Tak čo, riskneš?“

Lýdia pokrútila hlavou.

„Po prvé, nemám vo Francúzsku milión frankov a neriskovala by som, keby som ich aj mala.“ „Jean sa znova usmiala a pán Marcus Stepney sa mužne usiloval zakryť porážku. Neskoršie ho chytila pod pazuchu a zaviedla do záhrady.

„Marcus,“ preriekla, keď boli dosť ďaleko od domu, „si blázon bláznivý.“

„Prečo?“ spýtal sa pán Stepney. Nijako mu nebolo do žartov.

„Všetko to bolo také nezrelé,“ odpovedala pohŕdavo, „také lacné, také falošne dôverné. Pre mizerných milión frankov - dvadsaťtisíc libier. Ani nespomínam, že by ti v Londýne povláčili meno po blate, keby sa roznieslo, že si okradol dievča…“

„Akože okradol!“ napaprčil sa. „Valdau je istota - určite vyhrá prvú cenu.“

„Nebol by istota, keby si staval jej peniaze,“ podotkla Jean sucho. „Umiestil by sa na čestnom druhom mieste, ty by si sa ustavične ospravedlňoval a chuderka Lýdia by prišla o milión frankov. Nie, Marcus, to je lacné.“

„Už som takmer na dne,“ vysvetlil stručne.

Netajil, čím sa zapodieva, ani aký mrzký plán vymysleli.

Viazalo ich čudné kamarátstvo. Hoci asi nevedel o vážnejších prečinoch, ktorých sa dopustila, predsa ju pokladal za príslušníčku spoločenskej vrstvy žijúcej na pokraji nezákonnosti.

„Rozmýšľala som o tebe, keď si sedel pri nej a nahováral ju,“ povedala Jean zamyslene. „Marcus, prečo sa s ňou neoženíš?“

Zastal a pozrel na Jean.

„Oženiť sa s ňou, Jean? Zbláznila si sa? Nevydala by sa za mňa.“

„Prečo nie?“ opýtala sa. „Pravdaže by sa vydala, ty hlupáčik, ibaže by bolo treba chytiť povraz za pravý koniec.“

Mlčal.

„Je hodna šesťstotisíc libier. Náhodou viem, že má v banke v hotovosti takmer dvestotisíc,“ dodala Jean.

„Prečo chceš, aby som si ju vzal?“ spýtal sa významne. „Zhrabla by si niečo?“

„Veľa,“ odpovedala. „Tých dvestotisíc v banke by sa dalo zhrabnúť raz-dva, Marcus, ba i viac…“

„Prečo?“ spýtal sa.

„Aby si súhlasil s rozvodom,“ odvetila chladne. „Poznám ťa. Niet ženy, čo by vydržala s tebou dlhšie a zachovala si zdravý rozum.“ Zachichotal sa.

„A tebe treba dať všetko?“

„Kdeže,“ opravila ho, „nie som taká chamtivá. Viem zo skúsenosti, že chamtivci mávajú trampoty. Kto ,chce všetko', zvyčajne dostane iba škatuľu, v ktorej ,to všetko' bolo. Nie, uspokojím sa s polovicou.“

Sadol si na lavičku a Jean nasledovala jeho príklad.

„Tak čo urobíme?“ spýtal sa. „Zmluvu? Podpísanú a zapečatenú, čo?“

Smutné oči zachytili jeho pohľad a už sa ho nepustili. „Dôverujem ti, Marcus,“ preriekla nežne. „Ak ti pomôžem - a pomôžem ti, ak urobíš všetko, čo ti poviem - neviem, prečo by som ti nemala dôverovať.“

„Ešte nikdy som nenechal kamaráta v kaši,“ odkašlal si Marcus. „Správam sa tak čestne k iným ako oni ku mne.“

„A múdro, čo sa mňa týka,“ podotkla Jean nežne.

„Lebo ak by si ma oklamal, oznámila by som na polícii meno a adresu tvojej druhej manželky, tej, čo ešte žije.“

Ovisla mu brada.

„Čo… čože?“ vyjachtal.

„Poďme k dámam,“ zaironizovala Jean, vstala a chytila ho od pazuchu.

Bola nesmierne spokojná, keď cítila, ako sa muž chveje.

Keď Marcus Stepney začal k nim chodievať na návštevy, bola Lýdia v Cap Martine iba štvrtý deň, hoci sa jej videlo, že je v cudzine celé roky. Aj na najnepríjemnejších ľudí si časom zvyknete a prvý dojem sa zahladí.

Marcus Stepney ju nikdy nenudil. Mal nevyčerpateľnú zásobu spomienok a vtipov, a ani v jednom čo len náznak neslušnosti. Bol tak trochu športovec a hneď na prvej návšteve na Cap Martine sa dohovorili, že sa pôjdu kúpať. Na druhý deň dopoludnia ju zaviedol do tichej zátoky s chatkami na prezliekanie a zoznámil ju s rozihraným Stredozemným morom.

V Monte Carlo nie je do mája dovolené kúpať sa v mori a voda bola oveľa studenšia ako Lýdia očakávala. Preplávali na pontónovú plošinu, keď sa objavil pán Briggerland a Jean. Jean prišla z vily v plavkách a cez ne mala prehodený ľahký plášť. Lýdia priam žasla nad jej plaveckými výkonmi. Jean sa vrhala do vody strmhlav zvysoka a zostávala pod vodou znepokojivo dlho.

„Nikdy by som si nebola pomyslela, že v tom útlom tele máš toľko energie a sily,“ povedala jej Lýdia, keď sa Jean s radostným výkrikom vytiahla na pontón a poutierala si oči.

„Ktosi nás z brehu pozoruje,“ povedal zrazu pán Briggerland. „Zaligotali sa mu okuliare na slnku.“

Ukázal na breh za vŕšok, no nebolo vidieť nič.

O chvíľu sa v zeleni zasa čosi zablyšťalo a Lýdia ukázala, kde.

„Nazdávala som sa, že takéto niečo býva iba v humoristických seriáloch,“ zažartovala, no Jean sa neusmiala. Zaclonila si oči a uprene sa dívala na miesto, kde ležal neviditeľný pozorovateľ.

„Určite niekto z Monte Carla. Ľudia v Cap Martine sú solídni a k takej vulgárnosti by sa neznížili.“

Pozrela na otca. Pán Briggerland vkĺzol do vody a mocným, ťažkopádnym tempom zamieril k brehu.

„Otecko sa ta ide pozrieť,“ vysvetlila Jean. „A napokon, vo vode je najteplejšie.“

Vrhla sa do belasého mora ako tuleň, zapikovala do hlbín a o chvíľu ju už Lýdia videla kráčať po bielom dne, takmer nebadateľne pohybujúc malými rukami.

O chvíľku vyrazila na povrch, potriasla hlavou, poobzerala sa a znova sa ponorila.

Lýdia, fascinovaná Jeaniným plaveckým umením, si nevšimla, že pán Briggerland medzitým doplával k brehu, natiahol si gumové cvičky, obliekol si na plavky nepremokavý plášť, pozapínal ho a pustil sa hore brehom, kde bol zazrel odlesk okuliarov. Keď Lýdia zdvihla hlavu, už ho nebolo vidieť.

„Kde ti je otecko?“ spýtala sa Lýdia. „Na brehu v kroví,“ odpovedal pán Stepney namiesto Jean. „Hľadá toho zvedavca.“

Pán Stepney bol nezvyčajne mrzutý a málovravný. Jedovalo ho, že tak netaktne prišli Briggerlandovci.

„Poď do vody, Marcus,“ prikázala Jean panovačne. Zaprela sa nohami o pontón a odrazila sa chrbtom do vody. „Chcela by som vidieť hlavičkovať pani Meredithovú.“

„Mňa?“ zvolala prekvapená Lýdia. „Ani za svet! Po tebe? Iba by som sa zosmiešnila.“ „Ukážem ti, ako sa to robí,“ sľubovala Jean. „Staň si na kraj plošiny.“

Lýdia poslúchla. „Vystri sa,“ kázala Jean. „Teraz rozpaž. Teraz…“

Z brehu sa ozval ostrý praskot. Čosi zahvížďalo Lýdii pri hlave, udrelo do stĺpa, odštiepilo z neho triesku a so zaskučaním sa odrazilo do mora.

Lýdia zbledla.

„Čo… čo to bolo?“ vydýchla a vtom zaprašťal druhý výstrel. Guľka však zapískala vysoko a vzápätí na brehu zajačal ktosi bolesťou.

Jean nečakala. Zúrivo zamierila k brehu. Nenaplašil ju výstrel, ale výkrik. Neobula si cvičky, ani neobliekla plášť, ale sa iba rozbehla chodníčkom v kroví, smerom, kde bol odišiel otec. O chvíľu dobehla na čistinku. Uprostred stáli dve vysoké borovice a pri jednej ležala schúlená postava. Obrátila ju. Briggerland dýchal pomalý a bol v bezvedomí. Vzadu na hlave mu zívala ohyzdná rana, plášť a plavky boli samá krv.

Rýchlo sa poobzerala, či nezbadá útočníka. Nikde nič, ani stopa po neznámom, iba v tráve sa ligotali dve medené nábojnice.

Lýdia Meredithová zamdlela v živote - ako si pamätala - iba dva razy, aj to za posledných pár týždňov.

Nevedela vyriecť slovíčka, keď horko-ťažko skočila do vody k Marcusovi Stepneymu a pomaly plávala k brehu.

Neopovážila sa pomyslieť na smrť, ktorej unikla o vlások. Nech vystrelil ktokoľvek, vystrelil úmyselne a chcel ju zavraždiť. Závan vzduchu po guľke pocítila na tvári.

„Čo to bolo?“ spýtal sa Marcus Stepney, keď jej pomáhal na breh. „Vojaci?“

Pokrútila hlavou.

„Prepáčte,“ ospravedlnil sa Stepney zamyslene. „Ak dovolíte, zabehnem sa pozrieť, čo sa stalo.“

Zakrútil sa do županu, čo si bol priniesol, a pobral sa chodníkom, ktorým bola odišla Jean. Na čistinku došiel práve, keď pán Briggerland otvoril oči a vytrešteným zrakom sa obzeral okolo.

„Pomôž mi ho podržať, Marcus,“ požiadala ho Jean.

„Moment,“ odpovedal Marcus, strčil ruku do vrecka a vytiahol hodvábnu vreckovku. „Zaviaž mu ranu.“

Zavrtela hlavou.

„Už nekrváca,“ odvetila pokojne, „a nemyslím, že by mal fraktúru. Ohmatala som mu lebku veľmi pozorne.“ Pána Stepneyho striaslo.

„Ajaj,“ šomral Briggerland ospanlivo, „ejha, ale ma ovalil!“

„Kto?“ spýtala sa Jean.

Pán Briggerland pokrútil hlavou a zažmurkal bolesťou.

„Neviem,“ zastonal. „Pomôžte mi vstať, Stepney.“

So Stepneyho pomocou si neisto stal na nohy. „Čo sa stalo?“ spýtal sa Marcus.

„Teraz sa ho nevypytuj,“ zakročila Jean ostro. „Odveď ho do domu.“

Zavolali lekára, ktorý mu zašil ranu, povzbudil, že nie je vážna, a priveľa sa nevypytoval. Zahraničným turistom sa v Monte Carlo stáva všeličo a doktori neprídu o nič, ak držia jazyk za zubami.

Až popoludní, usadený v kresle a podopretý poduškami medzi súcitnými priateľmi, rozpovedal pán Briggerland, čo sa vlastne stalo.

„Čosi sa mi nevidelo,“ vysvetľoval, „a tak som šiel na breh zistiť, kto nás to pozoruje. Zrazu sa ozval výstrel, celkom blízko. Vrhol som sa medzi kríky, aj som chlapa zazrel, už sa chystal vystreliť druhýkrát. Skočil som k nemu a zdrapil ho. Pamätáte, druhá guľka šla vysoko.“ „Aký to bol človek?“ spýtal sa Stepney.

„Povedal by som Talian,“ odvetil Briggerland. „Dosť na tom. udrel ma pažbou po hlave a potom sa už na nič nepamätám, pokým ma nenašla Jean.“

„Mieril azda na mňa?“ spýtala sa zhrozená Lýdia.

„Som o tom presvedčený,“ odpovedal Briggerland. „To som si uvedomil, len čo som ho zočil.“

„Ako sa vám len poďakovať?“ preriekla Lýdia pohnutým hlasom. „Zachovali ste sa naozaj statočne, veď ste sa opovážili na ozbrojeného muža holými rukami.“

Pán Briggerland privrel oči a vzdychol si.

„To nestojí za reč,“ odpovedal skromne.

Až pred večerou zostal s dcérou sám.

„Čo sa stalo?“ spýtala sa Jean.

„Chystal som ti malé prekvapenie,“ odvetil. Skromný darček, drahá. Stále mi nadávaš do strachopudov, nuž som ti chcel dokázať…“

„Čo sa stalo?“ spýtala sa úsečne.

„Nedávno som v Amiense kúpil od sedliaka pušku, starú anglickú pušku. Reku, zíde sa mi, najmä keď mi starký pridal balíček streliva. Včera ráno nad brieždením sa mi nechcelo spať, teda som vyšpekuloval plán a odpoludnia som všetko narafičil. Zašiel som na vŕšok - čo je na ňom ten prázdny dom - vybral som súce miesto, kde som ukryl pušku a nastavil okuliare, aby odrážali slnko. Zo strategického hľadiska plán nie zlý, drahá.“ doložil Briggerland spokojný sám so sebou.

„A potom…?“

„Chystal som sa na to už včera, no i chvíľu dnes trvalo, kým sa okuliare zablyšťali a mal som zámienku odísť na breh. Ostatné bolo ľahké.“

Prikývla.

„Teda preto si chcel, aby som ju držala na pontóne a učila ju skákať do vody?“

Prikývol.

„No a…?“ vypytovala sa ďalej.

„Prišiel som na miesto, našiel pušku a namieril. Vždy som bol slušným strelcom…“

„Dnes si sa nepreukázal,“ podotkla výsmešne. „A potom ťa podľa všetkého klepli po hlave.“

Prikývol a uškrnul sa, hoci ho poranená lebka pri každom pohybe strašne zabolela.

„A udrel ťa kto?“ „Nevypytuj sa hlúpo,“ odvetil popudlivo. „Neviem. Veď ani úder som necítil. Pamätám si len toľko, že som zamieril a potom sa mi zatmelo v očiach.“ „A ako by si bol všetko vysvetľoval, keby sa ti bol plán podaril?“

„Celkom ľahko,“ odpovedal pán Briggerland. „Že som šiel hľadať toho, čo nás pozoroval, že som počul výstrel, vybehol na vŕšok a že som okrem pušky nenašiel nič.“

Mlčala a neprítomne si poštipkávala pery.

„A riskoval si, že ťa zazrie sedliak či návštevník… riskoval si, že príde polícia a zistí, že čo sa videlo neúmyselným zabitím, bola jasná úmyselná vražda. Vravel si, že zo strategického hľadiska?“ spýtala sa zdvorilo. „Snažil som sa,“ zavrčal.

„Tak sa už nesnaž, otecko,“ radila mu Jean. „Hrozím sa tvojej nerozvážnosti. Namojdušu, nikdy som sa nenazdala, že ťa raz nazvem nerozvážnym.“

Pobrala sa preč, aby si pohovel na výslní chvály, ktorou ho šla zahrnúť pani Cole-Mortimerová.

Nehoda ich všetkých pripútala večer k domu, čo Lýdiu vôbec nemrzelo. Na pohovke sa nespí ktovieako pohodlne a už sa tešila na ozajstnú posteľ. Pán Stepney spozoroval jej kradmé zívanie a čoskoro sa znechutený pobral domov.

Večer bol teplejší ako ráno. Podúval föhn a izba s radiátorom ju trochu tiesnila. Otvorila dlhé francúzske okná a vyšla na balkón. Kosák mesiaca visel vysoko na nebi, a hoci zalieval okolie iba slabučkým svitom, stromy vrhali tiene a trávnik prízračne svetielkoval.

Oprela sa lakťami o zábradlie a dívala sa ponad more na svetlá Monte Carla, trblietajúce sa v purpurovej noci. Očami lenivo blúdila po okolí. Zrazu sa strhla. Bola by odprisahala, že v tieni pod stromom zazrela mihnúť sa postavu.

O chvíľu vystúpila postava spomedzi stromov. Pustila sa po trávniku, tu a tam zastala a poobzerala sa. Sprvoti sa Lýdia nazdala, že sa vracia Marcus Stepney, no čosi v chôdzi neznámeho sa jej videlo veľmi povedomé. O chvíľu postava zastala priamo pod jej balkónom a zdvihla hlavu. Nemohla potlačiť výkrik, keď mesačný svit padol votrelcovi na sivé vlasy a strašné obočie.

„V poriadku, slečna,“ zachripel šeptom, „to som ja, starý Jaggs.“

„Čo tu robíte?“ zašeptala aj Lýdia.

„Obzerám si to tu,“ odpovedal Jaggs. „trochu si to tu obzerám,“ a odkrivkal do temravy.

Teda starý Jaggs je v Monte Carlo! Čo tu len robí a ako sa pohybuje medzi ľuďmi, ktorí vedia iba po francúzsky? Mala o čom rozmýšľať, kým nešla spať.

Nezvyčajne bdelo otvorila oči. keď nad sivým morom začínalo svitať. Pozrela na hodinky. Tri štvrte na šesť. Nevedela si vysvetliť, prečo sa zobudila tak zavčasu. Spomenula si so zachvením, že sa raz zobudila rovnako bdelo, ibaže pred brieždením, a čelila smrti v prehroznej podobe.

Zišla z postele, obliekla si zimník a otvorila drôtené dvere na balkón. Ráno bolo studenšie, ako sa nazdala a tak bola rada, že sa môže uchýliť k teplému radiátoru.

V čerstvých, ranných hodinách na úsvite, keď je myseľ jasná a nepočuť a nevidieť nič, čo by vás rozptyľovalo, sa dá zdravo uvažovať.

Lýdia rozmýšľala o posledných týždňoch svojho života a po prvý raz si uvedomovala zázrak, čo sa s ňou stal. Bolo to ako v rozprávke o otrokovi, čo sa z kráľovskej predsiene vyšvihol na najvyššie miesto. Aj z nej, bývalej výtvarníčky, sa stala boháčka. Neprítomne skrúcala prsteň na ruke. Vydala sa, a je vdova! Pojal ju znepokojivý pocit, že si ešte nenašla miesto v živote, hoci je bohatá. Je iba piatym kolesom na voze. Cole-Mortimerovci a Briggerlandovci sa nehodili do sveta, aký si ona predstavovala.

V rannej chvíli, takej priaznivej na rozjímanie, usilovala sa rozobrať Jackov nepriateľský postoj voči Jean Briggerlandovej a jej otcovi.

Videlo sa jej neprirodzené, že zdravý mladý muž sa až rozhorčene nepriateľsky správa voči dievčaťu takmer nadpozemskej krásy len preto, že ho odmietla.

Jack Glover by sa určite nevedel dopustiť niečoho nečestného. Ľudia jeho typu sa bez závažnej príčiny nemstia. Ak ich žena odmietne, prijmú to dôstojne. Nie je možné, že Jean nenávidí len preto, že ho odmietla. A že by ju nenávidel z dôvodu, ktorý jej vysvetlil, Lýdia vôbec nepripúšťala. Znova sa ocitla na mŕtvom bode. Po ten bod mu dôverovala, ale zaň - ani hnúť.

Okúpala sa, obliekla, a keď sa obzor na východe pozlátil lúčami vychodiaceho slnka, bola už v záhrade. Vidieť nebolo nikoho, aj najhorlivejšia slúžka ešte spala. Lýdia pomaly kráčala alejou k hlavnej hradskej. Pri hradskej zastala a pozrela hore-dolu. Zrazu sa spoza stromov pri hradskej vynoril muž a rýchlo zamieril k Monte Carlu.

„Pán Jaggs!“ zakričala Lýdia.

Vôbec si ju nevšimol, ba ešte pridal do kroku. Chvíľu váhala a potom sa rozbehla za ním po ceste. Keď začul kroky za chrbtom, obrátil sa a kradmo vkročil do tieňa. Vyzeral ešte strašnejšie ako zvyčajne. Na rukách čudné rukavice a na hlave mu ovísal klobúk, ktorý istotne zažil aj lepšie časy.

„Dobré ráno, slečna,“ zasipel.

„Prečo ste utekali predo mnou, pán Jaggs?“ spýtala sa zadychčaná.

„Neutekal som slečna,“ odpovedal a pozrel na ňu ostro spopod huňatého šedivého obočia. „Len som si to tu obzeral!“

„Obzeráte si to tu celé noci?“ usmiala sa naňho.

„Hej, slečna.“

Na ceste sa objavil žandár na bicykli. Keď došiel k nim, spomalil a zostúpil.

„Dobré ráno, madame,“ pozdravil zdvorilo a pozrel na Jaggsa. „Tento človek pracuje u vás? Ráno čo ráno vychádza z vášho domu.“

„Áno, áno,“ vyhŕkla Lýdia, „je…“

Nevedela, čo povedať, no starý Jaggs zachránil situáciu.

„Som milostivej posol,“ vysvetlil Jaggs pred užasnutou Lýdiou dokonalou francúzštinou. „A okrem toho strážim vilu.“

„Áno. Áno.“ dosvedčila Lýdia, keď sa spamätala z prekvapenia. „M'sieur tiež stráži vilu.“

„Bien, madame,“ povedal žandár. „Prepáčte, že som sa vypytoval, ale je tu teraz toľko neznámych ľudí.“

Dívali sa za žandárom, kým ho bolo vidno, a potom sa Jaggs zachichotal.

„Nie najhoršie viem po francúzsky, čo?“ pochválil sa a potom sa zvrtol a odkrivkal za policajtom.

Hľadela za ním užasnutá. Teda každú noc bol v záhrade a na okolí? Pojal ju čudný pokoj a pocit bezpečia.

Keď sa vrátila do vily, služobníctvo už bolo hore. Francúzska, vedúca domácnosti - pani Cole-Mortimerová ju tiež najala - jej hneď vysypala novinu, ktorú Lýdia povedala Briggerlandovej dcére, len čo sa objavila.

„Záhradníkov chlapček vyzdravie, Jean.“

Jean prikývla.

„Viem, včera som telefonovala do nemocnice.“

Jean sa to vôbec nepodobalo. Uprene sa na ňu zadívala.

„Matku izolovali,“ pokračovala Lýdia. „Bolo by treba zájsť k nej do nemocnice, akiste jej treba pomôcť.“

„Radšej nejdite,“ upozorňovala ju pani Cole-Mortimerová nervózne. „Buďme radi, že chlapča odpravili preč a že sme sa nenakazili. Načo si privodiť nepríjemnosti? Nejdite nikam!“

„Hlúposti!“ skočila jej Jean rezko do reči. „Ak Lýdia chce, prečo by nemohla? Izolovaných nepustia k návštevníkom, takže sa jej naozaj nič nemôže stať.“

„Pani Cole-Mortimerová má pravdu,“ Zahundral Briggerland. „Naozaj veľmi hlúpe privodiť si nepríjemnosti. Dajte si poradiť, drahá moja, nechoďte!“

„Ráno som sa zhovárala so žandárom,“ povedala Lýdia, aby zmenila tému rozhovoru. „Keď zastal a zosadol z bicykla, nazdala som sa, že sa bude vypytovať na tú streľbu. Zahlásili ste to na polícii?“

„Á-áno,“ odpovedal pán Briggerland, nezdvihnúc oči od taniera, „prirodzene. Boli ste v Monte Carlo?“

Lýdia pokrútila hlavou.

„Nie. Nemohla som spať a prešla som sa po hradskej.“ Starého Jaggsa nespomenula. „Policajti v Monacu sa správajú veľmi priateľsky.“

Pán Briggerland ohrnul nos.

„Veľmi,“ prisvedčil.

„Majú dajakú teóriu?“ spýtala sa. Nevinná Lýdia sa nespúšťala témy, pánu Briggerlandovi naskrze odpornej. „Myslím o tej streľbe.“

„Hej, majú teóriu, ibaže, drahá moja, radšej by som vám neradil, aby ste ju s nimi rozvádzali. Totiž,“ vymýšľal pán Briggerland, „povedal som im, že ste nevedeli, že strieľajú na vás, takže by ste ma postavili do čudného svetla, keby sa dozvedeli, ako to bolo.“

Napokon Lýdia a pani Cole-Mortimerová odišli a Jean využila príležitosť, keď zostali sami.

„Dúfam, že už chápeš, ako dokonale bláznivý bol ten tvoj plán. Koľko fušeráckych cigánstiev si musel vymyslieť. Možno Marcus, blázon, spomenul streľbu v Monte Carlo a onedlho budeme mať na krku detektívov, prečo sme nič nehlásili.“

„Keby som bol taký múdry ako ty…“ zavrčal.

„Lenže nie si,“ doložila Jean a poskladala obrúsok. „Si najnemúdrejší človek, akého poznám.“

Lýdia vošla do spálne. Slúžka jej práve poprávala posteľ.

„Ach, madame,“ ospravedlňovalo sa dievča, „zabudla som vám to povedať… Dúfam, že sa madame nebude hnevať.“

„V takéto rána sa hádam ani nedá hnevať,“ odpovedala Lýdia.

„Pre toto,“ vysvetľovalo dievča, strčilo ruku do vrecka a vytiahlo čosi ligotavé. Lýdia vzala do ruky lesklú vecičku.

Bol to strieborný krížik, ale taký maličký, že by ho ľahko bola zakryla päťfrankovou mincou. Bol ošúchaný, asi ho často ohmatávali.

„Našli sme ho na prestieradle, keď sme vám po tej strašnej a záhadnej udalosti odnášali posteľ. Nemysleli sme, že je váš, madame, veď je taký biednučký. Iba dnes ráno nám zišlo na um, že je to možno darček, ktorý je madame drahý.“

„Bol na prestieradle?“ spýtala sa prekvapená Lýdia.

„Áno, madame.“

„Nepatrí mne,“ podotkla Lýdia. „Možno pani Cole-Mortimerovej. Ukážem jej ho.“

Možno si krížik opatrovala ako pamiatku pani Cole-Mortimerová, oddaná katolíčka.

Lýdia podišla k oknu. Prostred krížika bolo ostrým predmetom vyryté písmeno X. Iného znaku nebolo. Položila krížik do kabelky, že sa opýta, keď uvidí pani Cole-Mortimerovú, no potom naň zabudla.

Do Nice ju šofér odviezol samu. Jean sa akosi nechcelo a Lýdia bola aj rada, že bude sama.

Nemocnica, kde izolovali chlapčekovu matku, bola na vŕšku. Pustili ju dnu horko-ťažko, lebo neboli návštevné hodiny. Nech sa neobjaví primár, bola by prišla nadarmo.

Zdravotný stav chlapčekov bol uspokojivý a matka bola v izolačke.

„Mohla by som sa s ňou pozhovárať?“

„Prosím, madame,“ odpovedal zdvorilý Francúz, „no akiste chápete, že nie celkom zblízka. Bude to skôr ako vo väznici - vy za jednými mrežami a ona za druhými.“

Zaviedli ju do izby veľmi podobnej miestnosti, v ktorej sa väzni zhovárajú so svojimi nešťastnými príbuznými, hoci od pacienta neoddeľovali návštevníka mreže, ale dve ,veľké oceľové siete. O chvíľu priviedla rádová sestra zahradníkovu manželku, vysokú, vychudnutú ženu, rodáčku z Marseilles. Spustila na Lýdiu marseilleským pomotaným žargónom ako z guľometu a Lýdii chvíľu trvalo, kým si jej ucho zvyklo na čudné nárečie.

Vraj sa chlapec cíti dobre, ale ona sa strašne sužuje. Nemá peniaze na lepšiu stravu. Manžel bol v Paríži, keď prišli po chlapca, a nedal si ani toľko práce, aby jej napísal. Žiť medzi ostatnými postihnutými bolo strašné a bola si istá, že jej dni sú spočítané…

Lýdia prestrčila sieťou sestričke päťstofrankovú bankovku, aby jej prilepšili.

„Jaj, madame,“ zakvílila záhradníkova manželka, „chudáčikovi sa stratil darček od ctihodnej matky zo Saint Supplice! Krížik, čo bol požehnal sám svätý otec! Len preto sa mu uľavilo, že som mu ho dala do košieľky, a už ho nemá! Istotne mu ho vzali zlodejskí doktori!“

„Krížik?“ spýtala sa Lýdia. „Aký krížik?“

„Taký strieborný, madame. Nedá sa ani vysloviť, aký vzácny, hoci by som zaň nedostala ani halier. Malý Xavier….“

„Xavier?“ zopakovala Lýdia. Zišlo jej na um X na striebornom krížiku, čo bol v posteli. „Moment, pani.“ Otvorila kabelku a vytiahla maličký strieborný symbol, Keď ho' žena zočila, zahrnula Lýdiu slovami radostnej vďaky.

„To je on, to je on, madame! Je na ňom malé X, čo vyryla ctihodná matka požehnanými nožnicami!“

Lýdia prestrčila krížik oceľovou sieťou a sestrička ho dala šťastnej matke.

„Je to on, je to on!“ zvolala. „Ach, ďakujem vám, madame! Už mi je srdce na pokoji…“

Lýdia vyšla z nemocnice. Kráčala primárovi po boku, no nepočúvala, čo jej rozpráva. Myseľ jej zamestnávala záhada strieborného krížika.

Teda malého Xaviera… Dala mu ho matka do postele, lebo si myslela, že umiera… a našiel sa v jej posteli! Teda malý Xavier bol v jej posteli! Až keď si sadla do auta, pochopila, čo znamenala poliata posteľ a prázdna fľaša od hydrogénu. Xaviera doniesol ktosi do jej postele a ktosi, kto vedel, že je v posteli infekcia, polial ju vodou, aby v nej nemohla spať. Ale kto? Starý Jaggs! Pomaly sa spustila na sedadlo a vracala sa po Grande Corniche na Cap Martin.

Kto položil dieťa do jej postele? Samo by sa z domca do spálne nebolo dostalo. To bolo nemožné.

Už mali polovicu cesty za sebou, keď si všimla pri nohách balíček. Odtiahla sklenenú priečku, čo ju oddeľovala od šoféra - nie Mordona, ale iného - a spýtala sa, aký je to balík.

„Z nemocnice, madame,“ odpovedal. „Vrátnik sa ma spýtal, či som z vily Casa. Niečo, čo poslali do nemocnice dezinfikovať. Zaplatil som za to sedem frankov.“ Prikývla.

Zdvihla balíček. Bol adresovaný ,slečne Jean Briggerlandovej' a bol na ňom štítok nemocnice. Lýdia sa oprela o operadlo a zavrela oči. Hoci sa jej už zunovalo rozmýšľať o záhade, zaumienila si prísť jej na koreň.

Jean nebola doma, keď sa vrátila, a tak balíček zaniesla do svojej izby. Vôbec nepripúšťala možnosť, že by si ktosi zmyslel osnovať taký ohavný zločin, hoci sa oň podľa všetkého už aj pokúsil. Veľmi energicky sa snažila neveriť, že by sa také niečo mohlo stať. Určite sa všetko vysvetlí. Krížik akiste našli, až keď mokrú posteľnú bielizeň odniesli, kde býva služobníctvo. Zacengala. Vošlo dievča, čo jej dalo krížik. „Povedzte mi,“ obrátila sa na slúžku, „kde ste našli krížik?“

„Vo vašej posteli, mademoiselle.“

„A kedy? Predtým, ako ste odniesli bielizeň, či potom?“

„Predtým, madame,“ odvetilo dievča. „Keď sme odhrnuli prikrývadlo, bol prostred postele.“

Lýdia zosmutnela.

„Ďakujem, to je všetko. Majiteľ sa už našiel, tak som ho odovzdala.“

Povie Jean? Prvý popud ju nutkal zdôveriť sa Jean a všetko jej rozpovedať. Druhá myšlienka patrila Jaggsovi. Lenže kde ho nájsť? Býval asi v Monte Carlo, no v zozname návštevníkov by jeho meno sotva našla. Ešte rozmýšľala, čo si počať, keď došiel Marcus Stepney a pozval ju na obed do Café de Paris.

Všetko bolo také úžasne nepravdepodobné. Patrilo do neskutočného sveta, ale či aj ona nežije, povedala si, v neskutočnom svete a už celé týždne?

25

S pánom Stepneym sa už dalo vydržať. Pred týždňom by nebola s ním šla na obed za nič na svete, no teraz jej podobná predstava už nenaháňala hrôzu. Jeho názory na svet a ľudí boli šľachetnejšie, ako sa nazdávala. Jeho postoj k životu sa jej videl cynickejší, a tak prekvapená konštatovala, že z neho presvitá láskavosť. Keby bola Marcusa Stepneyho poznala tak dobre, ako ho poznala Jean, bola by vedela, že si iba prispôsobil duševný postoj k nej. Bol človekom, ktorého povolanie si vyžaduje znalosť ľudskej povahy a schopnosť ulahodiť. Nebol by ju pohoršil či postrašil, akoby nepohoršil či nenahneval prvotriedny obchodník možného zákazníka.

Mal tovar na predaj, nuž sa usiloval zákazníka uspokojiť. V jeho prípade bol tovarom šesťdesiatdeväť stôp vysoký, pekný, elegantný muž. Dal si teda záležať, aby zákazníkovi ukazoval najlepšiu stránku tovaru. A takmer rovnako si dal záležať aj na tom, aby tovar predal čo najrýchlejšie. Pán Stepney žil z týždňa na týždeň. Zriedka ho zaujímalo, čo bude o rok. Dvoril teda rýchlo. Pri obede jej porozprával svoj životopis, taký životopis, aby v nežnom ženskom srdci vzbudil aspoň súcitný záujem. Životopis sa prispôsoboval podľa poslucháča. Teraz rozprával o sebe dievčaťu, o ktorom vedel, že mala ťažký život, že jej otec bol veľmi zadĺžený a že okúsil trpkosť porážky. Jean mu dopodrobna porozprávala o Lýdii a pán Marcus Stepney si životopis prispôsobil vlastnému zámeru.

„Váš život bol takmer taký ako môj,“ poznamenala Lýdia.

„Dúfam, že aj naďalej bude taký,“ doložil pán Stepney s náznakom smútku v hlase. „Som samotár - vlastne, okrem znalostí z nočných podnikov a z miest, kde chodieva smotánka na sezónu, nemám nikoho a strojenosť medzi známymi zo spoločnosti ma dosť skľučuje.“ „To i ja pociťujem,“ preriekla Lýdia zúčastnene. „Keby som sa už len vedel usadiť,“ vzdychol si a pokrútil hlavou. „Domček na vidieku, zopár koní, kráv, žena, čo by mi rozumela…“ Bol to chybný krok.

„A zopár kuriatok, čo by sa vám tmolilo okolo nôh?“ zasmiala sa. „Nie, to sa vám neveľmi podobá, pán Stepney.“

Sklopil oči.

„Mrzí ma, že si to ô mne myslíte,“ odvetil. „Celý svet si myslí, že som leňoch, povaľač, že ma nezaujíma, ako žiť, ale iba, aké radovánky vyťažiť zo života.“

„A tiež ako dobre a veselo žiť,“ doložila Lýdia rezko Vybadala, že sa do rozhovoru prikráda sentimentálny tón a zneškodnila ho najúčinnejšou zbraňou, aká je v ženskej zbrojnici.

„A teraz mi porozprávajte o tom veľkom maurskom nápadníkovi na trón, čo býva vo vašom hoteli - zazrela som ho na promenáde - tak veľa o ňom písali v novinách.“

Pán Stepney si vzdychol a cestou do herní jej rozprával o obávanom Muleym Hafizovi. Z Muleyho Hafiza práve vtedy robili vo Francúzsku hrdinu, na zlosť španielskych úradov, lebo na jeho hlavu vypísali odmenu.

Lýdia sa oveľa väčšmi zaujímala o maurského nápadníka ako o nápadníka, čo kráčal po jej boku.

Keď ju dopravil do vily Casa, nebol práve v ružovej nálade a Jean, ktorá sa mu venovala, kým sa Lýdia šla prezliecť, hneď videla, že prvé pokusy sa neskončili povzbudivo.

„Vyzváňať zvony na svadbu nebudú, Jean,“ konštatoval Marcus.

„Veľmi ľahko sa vzdávaš,“ namietla Jean, ale Stepney len pokrútil hlavou.

„Drahá Jean, poznám ženy ako vlastnú dlaň a vravím ti, že u tej nedosiahnem nič. Nie som hlupák.“

Pozrela naňho vážne.

„Nie, hlupák nie si,“ odpovedala napokon. „Pochybujem, že v tomto odbore robíš chyby. Obávam sa, že budeš musieť vykonať niečo romantickejšie.“

„Čo romantickejšie?“

„Budeš musieť s ňou ujsť. Ako starodávni rytieri budeš musieť vykonať niečo romantickejšie.“

„Starí rytieri si nemuseli stať pred sudcu a porotu a odsedieť si za hriechy sedem rokov v Dartmoore,“ odvrkol namrzene.

Sedela v nízkom kresle, odkiaľ bol výhľad na more, a stružlikala konár nožom so striebornou rúčkou - obľúbená zábava vo chvíľach uvažovania.

„Za starých čias nie všetky dámy utekali na políciu,“ odvetila. „Podaktoré boli u mocných pánov celkom šťastné, najmä delikátnejšie dámy, ktoré by boli veľmi nerady, keby o ich nešťastí čítali odberatelia nedeľňajších časopisov. Nazdávam sa, že väčšine žien sa páči jaskynný spôsob dvorenia, Marcus.“

„A tebe by taký spôsob vyhovoval, Jean?“

V hlase mu zaznel nový tón. Keby naňho bola pozrela, bola by mu y očiach zazrela čudné svetlo.

„Iba uvádzam teóriu,“ odpovedala, „teóriu, ktorú obhajujú stáročia.“

„Nech si ide aj s peniazmi,“ vyhŕkol rýchlo, takmer nezrozumiteľne. „Pre mňa je na svete iba jedna žena, Jean, už som ti to povedal. Dal by som za ňu život.“

Sklonil sa a chytil ju za lakeť.

„Uznávaš jaskynnú metódu, čo?“ vyjachtal. „Také spôsoby by ti vyhovovali, Jean, čo?“

Nepokúšala sa vymaniť si ruku.

„Pusť ma, Marcus, prosím ťa,“ prehovorila pokojne. „To by sa ti páčilo, čo, Jean? Panebože, obetoval by som za teba dušu, ty diablik!“

„Maj rozum,“ povedala a Marcus zaváhal. Nezabrali naňho ani tak slová, ako pevný tón. Dvakrát mu nožom rozvážne pretiahla po hánkach. Odskočil a zavyl bolesťou.

„Ty - ty beštia,“ vyjachtal a Jean naňho pozrela s neúprimným úsmevom.

„V jaskynnej dobe žili asi aj ženy, Marcus.“ poznamenala chladne a vstala. „Aj tie mali svoje spôsoby - daj mi vreckovku, utriem si nôž,“ doložila.

Tvár mu spopolavela. Díval sa na ňu ako človek zbavený zmyslov.

Ani sa nehol, keď mu vytiahla vreckovku, poutierala si nožík, zavrela, strčila do kabelky a pedantne vložila vreckovku do vrecka. Iba stál s dokrvavenou rukou, neschopný pohybu. Až keď zmizla za rohom, vytrhol vreckovku z vrecka a obviazal si ruku.

„Diablica,“ zafňukal takmer v slzách, „diablica!“

Keď Jean Briggerlandová prišla do vilky, zistila, že majú hosťa.

Lýdia jej povedala, že z Londýna nečakane pricestoval Jack Glover. S Jean sa zvítal nezvyčajne srdečne.

„Môžete byť šťastní, že ste v takomto raji! V Londýne leje ako z krhly a počasie sa nedá ani opísať. A vy ste opálená a krásna, slečna Briggerlandová.“

„Duch teplého juhu vám vnikol do krvi. pán Glover,“ dopovedala sarkasticky. „Kúra na Riviére by vás takmer poľudštila.“

„A čo by poľudštilo vás?“ spýtal sa Jack ironicky.

„Hádam sa nebudete hašteriť, len čo ste sa stretli,“ zakročila Lýdia.

„S Jackom sa nikdy neškriepim,“ odpovedala Jean tónom, akoby jej Jack Glover patril, čo Lýdiu nevysvetliteľne škrelo. „On hádky vymýšľa, aj sa škriepi. Na ako dlho ste prišli?“

„Na dva dni,“ odvetil Jack, „a potom sa musím vrátiť do Londýna.“

„Priviedli ste aj toho svojho pána Jaggsa?“ spýtala sa Jean nevinne.

 „A nie je tu?“ začudoval sa Jack. 

„Poslal som ho už pred týždňom.“ 

„Či nie je tu?“ zopakovala Jean pomaly. „Akožeby nie! Pravdaže,“ prikývla. Všeličo sa jej vyjasnilo. Mokrá posteľ a muž, čo sa vynoril z neznáma a nechal jej otca v bezvedomí, už nebolo záhadou. 

„Ach, Jean,“ prehovorila Lýdia, „zabudla som ako na smrť odovzdať ti balík, čo ti poslali z nemocnice.“

 „Z nemocnice?“ spýtala sa Jean. 

„Aký balík?“

 „Čo si im poslala vysterilizovať.“ 

O chvíľu sa vrátila s balíčkom.

„Á, pravdaže,“ povedala Jean ľahostajne, „už som sa rozpamätala. Deka, čo som požičala záhradníkovej žene, keď jej ochorel chlapec.“ Podala balík slúžke.

„Zaneste ho do mojej izby.“

Chvíľu počkala, potom sa ospravedlnila spoločnosti a vyšla hore schodmi. Balík bol na posteli. Strhla z neho obal a zočila naškrobený, biely a čistý plášť, čo mala na sebe, keď v ten deň niesla z domca do Lýdiinej spálne Xaviera. Aj gumová čiapka tam bola, vyblednutá po dezinfekčnom prostriedku, aj rukavice a hodvábna vreckovka, čistučko opratá a vyhladená. Jean sa zamyslene dívala na balík.

Vopchala všetko do zásuvky na písacom stole, zišla schodišťom pre služobníctvo a napokon otvorila ťažké dvere do pivnice. Svetlo do nej prenikalo dvoma zamrežovanými oknami - jedným z nich bola toho večera zhodila dnu nebezpečný batôžtek. Pozrela do každého kúta, no nikde nič - ako očakávala. Veci, čo bola zhodila do pivnice, vzal niekto tajomný a pod jej menom poslal do nemocnice.

Pomaly vyšla schodmi, zatvorila ťažké dvere a vyšla do záhrady.

„Jaggs!“ prehovorila nahlas hlasom mäkučkým ako hodváb. „Pán Jaggs, mali by ste byť v nebi.“

„Kto boli tí namyslení panáci, čo sa zhovárali s Jean v salóne?“ spýtal sa Jack Glover. Auto dychčalo a stonalo na príkrej ceste do La Turbie.

Lýdia vyzerala ustarostene, čo si už všimol:

„Chudera Jean sa trápi,“ odpovedala. „Pred tromi či štyrmi rokmi sa do nej ktosi zamiloval a odnedávna jej posiela výhražné listý.“

„Chúďatko,“ prisvedčil Jack sucho. „No hádam by si vedela poradiť bez polície. Nazdávam sa totiž, že to boli detektívi. Dostala list aj po tieto dni?“

„Dnes ráno - podali ho na pošte včera večer v Monte Carlo.“

„Mimochodom, nebola Jean včera večer v Monte Carlo?“ spýtal sa Jack.

Pozrela naňho vyčítavo.

„Všetci sme boli v Monte Carlo,“ odpovedala stroho. „Prosím vás, pán Glover, nesprávajte sa tak hrozne. Hádam nechcete povedať, že si ten strašný list napísala Jean sama?“

„Strašný list?“ spýtal sa Jack.

„Hrozný. Vyhráža sa jej, že ju zabije. Pán Briggerland sa nazdáva, že človek, čo ma len-len nezabil, strieľal vlastne na Jean.“

„Nevravte!“ podotkol Jack zdvorilo. „Nepočul som, že po vás strieľali… No, vyzerá to dosť znepokojivo.“

Porozprávala mu, čo sa stalo, a Jack si ju vypočul bez komentára.

„Dopovedzte mi napínavý príbeh o Jeaninom smrteľnom nepriateľovi. Kto je to?“

„Nevie, ako sa volá,“ odvetila Lýdia. „Zoznámila sa s ním v Egypte - starší pán a doslova ju sledoval ako pes, kam sa len pohla, a jednostaj otravoval.“ „Teda nevie, ako sa volá,“ Jack ohrnul nos. „Nuž, to je pohodlné.“

„Ste priam zlomyseľný,“ vzbĺkla Lýdia. „Chuderka, taká bola ráno nešťastná, ešte som ju takú zničenú nevidela.“

„A polícia ju mieni ochraňovať a sledovať na každom kroku? A ten nemožný pán Marcus Stepney je tiež v tej krvnej pomste? Videl som ho ráno túlať sa ako raneného hrdinu s obviazanou rukou.“ „Poranil sa, keď mi trhal hôrne kvety na…“ Jack vybuchol v smiech. Nedokončila vetu a uprene sa zadívala naňho.

„Ste nudný,“ vyhŕkla nazlostene. „Mrzí ma, že som šla s vami.“

„A mňa zasa mrzí, že som taký chumaj,“ ospravedlnil sa Jack kajúcne, „no prišlo mi smiešne, keď som si predstavil bezúhonného pána Stepneyho, ako v cylindri a domácom obleku trhá hôrne kvety!“ „V Monte Carlo nenosí ani cylinder, ani domáci oblek.“ odsekla rozzúrená, že si z nej uťahuje. „Zhovárajme sa o niekom inom, nie o mojich priateľoch.“ „O vašich priateľoch som ešte ani rozprávať nezačal,“ odpovedal Jack. „A prosím vás, nie aby ste prikázali šoférovi obrátiť - cesta je veľmi úzka, a ak by bol taký hlupák a pokúsil sa, zhodil by nás cez bralo, ani by sme sa nenazdali. Mrzí ma to, naozaj ma to mrzí, pani Meredithová, tuším Jean mala pravdu, keď povedala, že sa mi južné povetrie dostalo do krvi! Som trochu hysterický - hej, aj to treba prirátať. Máme to v rodine,“ táral ďalej dve na tri, „mám tetu, čo zamdlie, len čo zočí jahody, a strýka, ktorému príde zle, len čo sa v izbe objaví kocúr.“

„Dúfam, že nechodievate k nemu často,“ poznamenala chladne.

„Dva nula pre vás,“ odpovedal Jack. „no aj tak mi prichodí vystríhať Jaggsa, ak by si ho pomýlili s obstarnejším Lothariom. Jean zrejme pripravuje chudákovi starému Jaggsovi neblahý koniec.“

„Prečo máte o Jean takú mienku?“ spýtala sa, keď sa blížili k La Turbie.

„Pretože rozmýšľam ako zločinec.“ odvetil pohotovo. „Rozmýšľam presne ako Jean Briggerlandová, snúbim zdravý rešpekt voči zákonu so zdravým zmyslom pre dobro a zlo. Podaktorí ľudia by neboli šťastní, keby mali čo len cent získaný nečestne, iní sú šťastní, pokým majú peniaze - ak sú to ozajstné peniaze. Ja patrím do prvej kategórie. Jean - nuž sám neviem, čo by obšťastnilo Jean.“

„A čo by obšťastnilo vás - Jean?“ spýtala sa Lýdia.

Odpovedal až na verande Nationalu, kde ich už čakalo občerstvenie.

„Jean?“ odvetil, akoby sa ho len teraz bola spýtala. „Nie, po Jean netúžim. Je báječná, naozaj báječná, pani Meredithová! Niekedy, keď mám čas, na ňu myslievam a čím viac na ňu myslievam, tým väčší úžas ma chytá. Lucrecia Borgia bola v porovnaní s ňou nevinným nemluvniatkom - ostatne, chuderku starú Lucreciu ohovorili. Skôr sa jej podobá istá žena v šestnástom storočí a ešte isté dievča v ranej dobe New Englandu, aké udávali bosorky, lebo im robilo radosť, keď ich videli horieť na hranici. No presná paralela mi neprichodí na um, lebo Jean nemá väčšiu radosť, keď ubližuje ľuďom, ako vy budete mať, keď budete krájať túto dyňu. Treba ju rozkrájať a skutočnosť, že ničíte dyni život, vás vôbec netrápi.“

„Majú dyne život?“ zaváhala s nožom v ruke a zachmúrene sa dívala na dyňu. „Nie, nežiada sa mi. Teda Jean je v podstate vražedkyňa?“

Spýtala sa slávnostne výsmešne, no Jack sa neusmial.

„Veru hej - prinajmenšom má vražedné úmysly. Neviem, či už niekoho zavraždila, no vraždy určite plánovala.“

Lýdia si vzdychla a trpezlivo sa oprela chrbtom o stoličku.

„Ešte stále sa nazdávate, že pomýšľa pripraviť ma o mladý život?“

„Nielenže sa nazdávam, ale výslovne tvrdím, že za dva týždne sa vás pokúsili zavraždiť štyrikrát,“ odpovedal pokojne.

„Tak mi teda povedzte, kedy a kde,“ vyzvala ho bezstarostne. „Prvýkrát?“

„Nehoda na Berkeley Street, ktorá sa len-len neskončila smrťou,“ odvetil Jack.

„A vedeli by ste mi vysvetliť, akým zázrakom sa auto objavilo práve v kritickej chvíli?“

„Veľmi ľahko,“ usmial sa Jack. „Starý Briggerland si zapaľoval cigaretu na schodoch pred domom. Jaggs vraví, že zapaľovač horel vynikajúco. To bolo znamenie šoférovi. Druhýkrát sa vás pokúsili pripraviť o život, keď Briggerland pomohol ujsť tomu bláznivému doktorovi a zaviedol ho pred váš dom. Dajako sa zmocnil kľúča - pravdepodobne ho vymanévrovala Jean. Nikdy vám nespomínala kľúče?“

„Nie,“ odpovedala Lýdia, „nie…“ Ale vtom si spomenula, že sa raz zhovárali o kľúčoch.

„Naozaj?“ spýtal sa Jack a pozorne sa zadíval na ňu.

„Možno aj,“ odvetila Lýdia vyzývavo. „A kedy sa ma pokúsili zavraždiť tretíkrát?“

„Tretíkrát,“ odpovedal Jack pomaly, „keď vám infikovali posteľ zhubnými kiahňami.“

„A urobila to Jean?“ spýtala sa nedôverčivo. „Ach, nie, to by nebolo možné.“

„Chlapček bol vo vašej posteli. Jaggs všetko videl a vylial na posteľ dve vedrá vody, aby ste v nej nespali.“

Zmĺkla.

„A štvrtýkrát sa ma pokúsili zastreliť?“

Prikývol.

„Tak už veríte?“ spýtal sa.

Zavrtela hlavou.

„Nie, neverím,“ odvetila pokojne. „Zdá sa, že ste proti Jean vypracovali celú teóriu a akiste si myslíte, že právom.“

„V tom máte úplnú pravdu.“

Zdvihol ďalekohľad, čo bol položil na stôl a pozoroval cestu od mora. „Pani Meredithová, mali by ste niečo urobiť a potom o tom povedať pani Briggerlandovej.“

„A čo také?“ spýtala sa.

„Mali by ste napísať závet. Majetok poručte komu chcete, len nikomu, koho ľúbite.“

Striaslo ju.

„Závety píšem nerada. Je to také príšerné.“

„Bude príšernejšie, ak nenapíšete,“ upozornil ju významne. „Briggerlandovci sú vašimi zákonnými dedičmi.“

Rýchlo naňho pozrela.

„Teda ta mierite! Nazdávate sa, že všetky tie úklady sa stroja, aby ma odstránili z cesty a užívali života za moje peniaze?“

Prikývol a Lýdia sa naňho začudovane zadívala.

„Nech nie ste zaťatým advokátom, myslela by som si, že píšete romány. No ak vás to poteší, ten závet napíšem. Ale komu poručiť peniaze? Veď mám hŕbu peňazí, však?“

„V hotovosti máte presne stošesťdesiattisíc libier. Rád by som o tom ešte čosi povedal. Máte ich v banke na bežnom účte. Sú to peniaze za majetok, čo sa predal, alebo predával, keď ste dedili, a komukoľvek, kto sa v banke preukáže vašim podpisom a dokáže, že je príjemcom bona fide, môže si ich vybrať v hotovosti do posledného centa. Poznamenávam, že sme na takúto možnosť pripravení a príjemcu s väčším šekom by som si obzrel ja alebo môj spoločník.“

Znova zdvihol ďalekohľad a zadíval sa na horskú cestu, ktorou prišli.

„Čakáte niekoho?“ spýtala sa.

„Čakám Jean,“ odpovedal zachmúrene.

„Veď zostala s…“

„Zostala s detektívmi, no to ešte neznamená, že nás nepríde pozorovať. Jean ma nemá rada a bojí sa ako smrti nechať nás tete-a-tete.“

Prestali sa zhovárať, lebo priniesli polievku, a potom zasa, keď upratovali zo stola. Keď maitre d'hotel odišiel, Lýdia sa spýtala:

„A čo mám robiť s peniazmi? Znova ich investovať?“

„Presne tak,“ povedal Jack, „no najdôležitejšie je napísať závet.“

Poobzeral sa po prázdnej verande. Prišli zavčasu a boli jediní hostia. Z verandy viedli do salónu dvoje dverí so záclonami. Zazdalo sa mu, že jedny neboli odchýlené, keď sa na ne pozrel pred chvíľkou, a boli to dvere práve oproti stolu, za ktorým sedeli.

Odchýleným dverám nepripisoval veľký význam, veď si ich všimol iba mimochodom.

„A čo ak v banke predložia šek podpísaný mojím menom?“ spýtala sa. „Čo sa stane?“

„Ak by šlo o veľkú sumu? Riaditeľ by nám zatelefonoval a jeden z nás by sa ta šiel pozrieť. Z nášho úradu je do banky na skok. Ak by Rennett alebo ja v banke potvrdil, že šek je pravý, tak by ho vyplatili. Ubezpečujem vás, že by som veľmi drasticky zisťoval, či je podpis pravý.“

Zrazu zmeravel a pozrel na dvere. Chvíľku počkal, potom ticho vstal, prešiel rýchlo po drevenej podlahe, roztvoril dvere a ocitol sa zoči-voči usmievajúcej sa Jean Briggerlandovej.

„Čo tu robíš?“ spýtala sa prekvapená Lýdia.

„Bola som v Nice,“ odvetila Jean veselo, „odviezla som ta detektívov.“

„Ach tak,“poznamenal Jack, „prišli ste z druhej strany? Veď som sa aj divil, že nevidno vaše auto.“

„Tak ste ma čakali?“ s úsmevom si sadla za stôl a vybrala broskyňu z papierového košíčka. „Prišla som iba pred chvíľkou, vlastne práve som otvárala dvere, keď ste mi len-len neodrazili hlavu. Aký ste prudký, Jack! Budem vás musieť spomenúť v poviedke, čo píšem.“

Glover medzitým nadobudol stratenú rozvahu.

„Teda k ostatným zločinom pridávate aj písanie poviedok,“ poznamenal bodro. „A akáže to bude poviedka, slečna Briggerlandová?“

„Bude mať názov Podozriví“ odvetila chladne. „A bude to príbeh ranenej duše.“

„Á, chápem, humoristický príbeh,“ zatváril sa Jack nechápavo. „Nevedel som, že mienite písať životopis.“

„Prosím ťa, porozprávaj mi o tej knihe, Jean, tak ma to vzrušuje,“ prosila Lýdia, „počujem o tom prvý raz.“

Jean lúpala broskyňu a usmievala sa, akoby jej prišla na um zábavná myšlienka.

„Dva roky som sa rozhodovala, či ju napísať. A venujem ju Jackovi. Do písania som sa pustila pred štyrmi dňami. Pozri sa mi na zápästie!“ Vystrela utešenú rúčku, aby si ju Lýdia mohla lepšie pozrieť.

„Zápästie je naozaj veľmi pekné,“ zasmiala sa Lýdia, „ibaže neviem, prečo ho mám prezerať.“

„Keby si mala oko odborníka,“ podotkla Jean a znova sa dala lúpať broskyňu, „všimla by si si, že ho mám opuchnuté, čo je dôsledok pisateľského kŕča.“

„Historka o vašom staršom ctiteľovi bude akiste zaujímavou kapitolou,“ ozval sa Jack, „a bude aj Kapitola náhod? Tú by ste tiež mali pojať.“

Nezdvihla oči.

„Neznechucujte ma,“ odpovedala smutne. „Musím si dajako zarobiť peniaze.“

Čo vypočula? Jack myslel na to celý čas a v duši zastonal, keď videl, ako málo zapôsobil výstrahami na dievča, ktoré sa snažil ochrániť. Ženy sú herečky od prírody, no Lýdia nehrala. Mala Jean naozaj rada a Jack videl, že jeho výstrahy brala ako výplod chorobnej fantázie. Tento náhľad sa ešte potvrdil, keď sa po prehliadke pamätihodností a miesta, kde pred dvoma tisícročiami postavil cisár Augustín vznešenú „trofej“, vrátili popoludní do vily. Jestvujú príznaky, ktoré si nemožno nevšimnúť, a keď ho teda Lýdia nezdržiavala na obed, vedel, že prehral.

„Kedy odchádzate do Londýna?“ spýtala sa.

„Zajtra dopoludnia,“ odvetil Jack. „Už asi neprídem.“

Zmĺkla. Mrzelo ju, že sa nespráva pohostinskejšie, no Jack ju bol nahneval a čím presvedčivejšie hovoril, tým väčšmi sa zlostila. Chcel sa jej ešte niečo spýtať, no váhal.

„A čo sa týka toho závetu…“ začal, no prestal, keď pozrela naňho unudenými očami.

Do hotela De Paris odchádzal v aute veľmi nahnevaný, no ledva odišiel, Lýdia už oľutovala svoju príkrosť. Mala Jacka radšej, ako si pripúšťala. Cítila sa trochu opustená a Jack bol na Cap Martine iba dva dni. Veľmi energicky sa vzpierala čo len pouvažovať o jeho čudných názoroch na Jean, a predsa…

Jean ju nechala samotnú a pozorovala ju, ako sa bez cieľa poneviera po záhrade. Tušila, aká búrka sa jej strhla v hrudi. Spať šla v ten večer zavčasu - ďalší dôležitý príznak - čo Jean vôbec nemrzelo, lebo sa chcela pozhovárať s otcom.

Pán Briggerland mrzuto počúval a Jean rozprávala. Za dverami v salóne hotela National stála, keď ju Jack objavil, dobrú štvrťhodinu.

„Vedela som, že ju bude nahovárať, aby napísala závet.“ doložila, „návrh síce odmietla, no prirodzene jej bude vŕtať v hlave. Myslím, že sme za týždeň vytĺkli, čo sa dalo.“

„Dúfam, že všetko je ako zvyčajne vopred premyslené,“ zavrčal pán Briggerland. „Aký máš plán?“

„Mám tri plány,“ odpovedala Jean zamyslene, „a dva sa mi výnimočne páčia - nevystupuje v nich nikto tretí.“

„A máš aj taký?“ začudoval sa Briggerland. „Nazdával som sa, že také múdre dievča ako ty…“

„Tú iróniu si nechaj,“ skočila mu do reči Jean pokojne. „Tým tretím mal byť Marcus Stepney,“ a stručne mu povedala, o čom sa zhovárala s hazardným hráčom, no na pána Briggerlanda to nezaúčinkovalo.

„Zlodej ako Marcus by sa z platenia vykrútil,“ podotkol, „a ak by sa vykrúcal dlho, musela by si sa na svoj podiel vypískať. Okrem toho takí chlapíci sa neboja obvinenia z bigamie.“

Jean sa zvinula vo veľkom kresle, zadívala sa spopod dlhých rias na otca a zasmiala sa.

„Nemienila som dovoliť Marcusovi oženiť sa s Lýdiou,“ podotkla chladne, „no bolo ho treba napašmať - možno sa mi zíde inakšie.“

„Kde utŕžil tie rany na ruke?“ spýtal sa z ničoho nič.

„Spýtaj sa ho,“ odpovedala. „Marcus si už trochu dovoľuje. Dúfam, že sa poučil a uvedomil si, že nie som stvorená na manželstvo, najmä nie na vzrušujúce city k niekomu, kto sa živí falošnou hrou v karty.“

„Ale, ale, drahá moja,“ skočil jej do reči otec.

„Len sa, prosím ťa, nepohoršuj,“ posmievala sa mu, „predsa aj ty vieš, ako sa živí Marcus.“

„Chlapec ťa veľmi ľúbi.“

„Chlapec je vyše tridsaťročný,“ odvetila úsečne. „A nepatrí k chlapcom, akí sa mi až tak veľmi páčia. Je užitočný a možno bude užitočnejší.“

Vstala, roztiahla ruky a zívla.

„Idem hore písať poviedku. Vyzeráš pána Jaggsa?“

„Čo písať?“ spýtal sa Briggerland.

„Poviedku. Myslím, že vyvolá senzáciu,“ doložila pokojne.

„To čo má znamenať?“spýtal sa podozrievavo, „Poviedku? Nevedel som, že píšeš aj také hlúposti.“

„Je veľa všeličoho dôležitého, o čom nevieš, otecko,“ poznamenala a odišla od ohúreného rodiča.

Jean ho naozaj neklamala. V izbe ju už čakal písací stôl a na ňom hrubý blok. Obliekla sa do kimona, s povzdychom si sadla za stôl a dala sa do písania. Bolo už pol tretej, keď pozhŕňala hárky papiera. Čítala ich s ironickým úsmevom. Už si chcela ľahnúť, no zišlo jej na um, že otec striehne na Jaggsa. Natiahla si na nohy papuče, zišla dolu a tichučko zaklopala na dvere do tmavej jedálne.

Dvere sa zaraz otvorili.

„Načo vyklopávaš?“ Zahundral. „Tak som sa naľakal.“

„Radšej zaklopať, ako sa dať zastreliť,'“ odpovedala. „Nepočul či nevidel si nikoho?“

Francúzske okná na jedálni boli otvorené. Pán Briggerland bol vo veľkom kabáte a Jean mu zbadala prehodenú cez ruku pušku - zaligotala sa v mesačnom svite.

„Nikoho,“ odpovedal. „Starký dnes neprišiel.“

Prikývla.

„Tušila som, že nepríde,“ povedala.

„Len neviem, ako ho zastreliť a nenarobiť rozruch.“

„Nebuď hlúpy,“ namietla Jean bezstarostne. „Na polícii predsa vedia, že ma ohrozuje starší pán, nuž by sa nedivili, keby si videl potulovať sa okolo domu starkého a zastreliť ho.“

Zamyslene si zahryzla do pier.

„Hej, môžeš si ísť ľahnúť,“ obrátila sa k otcovi. „Dnes nepríde. Zajtra v noci áno.“

Vyšla z izby, pomodlila sa, ľahla si a hneď zaspala.

Lýdia si spomenula na poviedku, až keď videla Jean usilovne písať za malým stolíkom, čo jej vyniesli do záhrady. Bol február, no slnko hrialo. Pofukoval teplý vetrík a Lýdii sa zdalo, že ešte nikdy nevidela utešenejší obraz ako bola Jean, usadená za stolíkom v záhrade posiatej kvetmi a presýtenej ťažkou vôňou februárových ruží - krehká postava dievčaťa; takmer nepozemsky pôvabného.

„Nevyrušujem?“ „Vôbec nie,“ odvetila Jean, zložila pero a šúchala si zápästie. „Tak sa zlostím. Začala som vzrušujúcu kapitolu a zápästie ma práve teraz muselo rozbolieť.“

Povedala to tak prirodzene, že sa Lýdia zabudla zhroziť. 

„Mohla by som ti pomôcť?“ 

Jean zavrtela hlavou.

 „Neviem ako,“ odpovedala. „Iba ak by si… Ale nie, o to by som ťa nerada žiadala! 

„O čo?“ spýtala sa Lýdia. 

Jean zamyslene zdvihla obočie.

„Urobiť by si mi to urobila,“ pokračovala Jean, „ibaže by som ťa strašne nerada poprosila. Totiž, drahá, treba mi dokončiť kapitolu, lebo ešte dnes ju mám poslať do Londýna. Veľmi by som sa chcela dozvedieť, aký má názor istý môj priateľ, literát… Ale nie, to nemôžem žiadať.“

„O čo ide?“ usmiala sa Lýdia. „Určite by si nežiadala nemožnosť.“ „Zišlo mi na um, že by si ty mohla písať a ja diktovať. Iba dve či tri stránky,“ ospravedlňovala sa Jean. „Práve teraz príbeh vo mne priam kypí a bola by hanba, keby som dovolila vyhasnúť božskému plamu inšpirácie - tak sa tomu hovorí, však?“

„Pravdaže ti to napíšem,“ súhlasila Lýdia. „Neovládam síce rýchlopis, ale to hádam nie je chyba.“

„Nie, vystačíš s obyčajným písmom. Nerozmýšľam až tak rýchlo,“ odpovedala Jean. „A o čom je to?“

„O istom dievčati,“ odvetila Jean, „ktoré ukradlo veľa peňazí…“

„Aké napínavé!“ usmiala sa Lýdia.

„Odíde do Ameriky. Užíva život, žije veselo, no myšlienka na hriech jej nedá pokoja. Rozhodne sa zmiznúť, aby si ľudia mysleli, že sa utopila. V skutočnosti sa utiahne do kláštora. Prišla som až k miestu, kde sa bude lúčiť s milým. Cítiš sa schopná precítiť toľké nešťastie?“

„Nikdy v živote som sa necítila schopnejšia na takúto prácu,“ odpovedala Lýdia, usadila sa na stoličku, z ktorej vstala Jean, a chytila pero do ruky.

Jean sa prechádzala hore-dolu po trávniku, v úzkostiach duševného tvorivého úsilia, potom podišla k stolíku a začala diktovať.

A Lýdia slovo za slovom ukladala na papier vzrušivú pasáž, v ktorej hrdinku schvacujú výčitky svedomia, kým sa napokon nerozhodne poslať list milému.

„Vezmi si čistý hárok,“ povedala Jean, hoci Lýdia dopísala len do polovice. „Ešte tam čosi dopíšem, keď ma prestane bolieť ruka. Tak teda:

„Milý môj priateľ“

Lýdia napísala „Milý môj priateľ“ a Jean pomaly diktovala ďalej.

„Neviem, ako Vám písať. Chcela som Vám, keď sme sa nedávno stretli, povedať, aká som šťastná. Vaše želanie ma ranilo menej ako to, že ste si nevšimli životne dôležitú udalosť v mojom živote, ktorá ma ťaží ako kameň. Peniaze mi nepriniesli šťastie. Zoznámila som sa s mužom, ktorého ľúbim, no vziať sa nemôžeme. Rozhodli sme sa umrieť spoločne… zbohom…“

„Vravela si, že pôjde do kláštora,“ prerušila ju Lýdia.

„Viem,“ prikývla Jean. „Iba chce vzbudiť dojem…“ 

„Chápem, chápem,“ prisvedčila Lýdia. „Diktuj ďalej.“

„Odpusťte mi čin, ktorý spácham, akiste ho budete pokladať za čin zbabelca, a vynasnažte sa spomínať na mňa v dobrom. Vaša priateľka…“

„Neviem, či sa má podpísať plným menom a či stačia iniciálky,“ doložila Jean a našpúlila pery.

„Ako sa volá?“

„Laura Martinová. Hádam iba iniciálky L. M.“

„Ako moje,“ usmiala sa Lýdia. „Čo ešte?“

„Sotva ešte niečo vymyslím,“ odpovedala Jean. „Nediktujem ktovieako, však? Ale ty si báječná pisárka.“

Pedantne pozbierala papiere, vložila ich do aktovky a strčila pod pazuchu.

„Poďme si odpoludnia zahrať,“ navrhla Jean, „chcela by som sa rozptýliť.“

„A čo poviedka? Nemusíš ju odoslať?“

„Ešte sa s ňou sama popasujem, čo by sa mi zápästie malo zlomiť,“ odvetila Jean veselo.

Odniesla aktovku hore do izby, zamkla dvere a vytiahla popísané papiere. Stranu, kde bol list na rozlúčku, pozorne odložila nabok. Ostatné strany, aj tie, čo popísala v noci, zvinula do uzlíka, a keď Lýdia odišla kúpať sa s Marcusom Stepneym, zaniesla uzlík na koniec záhrady a spálila ho, stranu za stranou. Znova si prezrela „list“, poskladala ho a zamkla do zásuvky.

Keď sa Lýdia vracala z kúpania, čakala ju v polovici vŕšku.

„Aby som nezabudla, drahá, chcela by som Jackovu adresu,“ obrátila sa k nej, keď vošli do domu. „Napíš mi ju. Tu je pero.“ Vzala z poličky na písacie potreby obálku a Lýdia vo svojej nevinnosti urobila, o čo ju Jean poprosila.

Obálku zaniesla Jean hore do izby, vložila do nej list podpísaný iniciálkami L. M. a zapečatila ju. Lýdia Meredithová bola v tej istej chvíli bližšie smrti ako v predvečer, keď ju šofér Mordon len-len nezrazil veľkou fiatkou na Berkeley Street.

Na druhý deň večer dostala Lýdia telegram od Jacka Glovera. Bol z Londýna a oznamoval, že došiel šťastlivo.

„Určite výborný pocit, Lýdia.“ povedala Jean, keď uvidela telegram, „mať v Londýne niekoho, kto sa stará o tvoje záujmy - akoby strážneho anjela - a druhého strážneho anjela, ktorý sliedi po Cap Martine.“ „Máš na mysli Jaggsa? Už si ho videla?“ „Nie, ešte som ho nevidela.“ odpovedala Jean nežne, „ale rada by som. Vieš, kde sa ubytoval v Monte Carlo?“ Lýdia pokrútila hlavou.

„Dúfam, že ho uvidím, kým odídeme.“ pokračovala Jean. „Istotne veľmi zaujímavý starý pán.“

Prvý raz zazrel Lýdiinho strážcu pán Briggerland. Pán Briggerland cez deň väčšinou spal. O jednej po polnoci spal až nezvyčajne čujne. Sadol si na verandu vo zvrchníku podšitom kožušinou a s puškou krížom cez kolená. Marili sa mu tajomné predtuchy, mihajúce sa po tráve, no zakaždým zistil, že to boli iba tiene, čo hádzali na zem vrcholce stromov.

O druhej však zočil postavu. Vynorila sa spomedzi stromov a zakrádala sa do tieňa krovia pri dome. Nevystrelil, aby náhodou netrafil detektíva, ktorého mu sľúbili, že bude strážiť vilu Casa pre vyhrážky smrťou, čo postala Jean.

Tichučko vstal a v topánkach s gumovou podrážkou podišiel na koniec verandy. Bol to starý Jaggs. Nie, nemýlil sa. Zohnutý opatrne krivkal za dom. Pán Briggerland natiahol kohútik a namieril… Výstrel počuli obe dievčatá. Lýdia vyskočila z postele a vybehla na balkón.

„Všetko v poriadku, pani Meredithová,“ ozval sa Briggerland. „Bol to zrejme zlodej.“

„Neranili ste ho?“ zvolala, spomenúc si na Jaggsove nočné potulky.

„Ak som ho aj, ušiel,“ odpovedal Briggerland. „Akiste ma uvidel a hodil sa na zem.“ Jean zbehla dolu v župane k otcovi do záhrady. „Odprisahal by som, že som ho trafil,“ odvetil otec rovnako ticho, „ale ten starý diabol sa hodil na zem. No tak, nerozčuľuj sa, Jean, robil som, čo sa dalo.“

„Robil si, čo sa dalo!“ takmer vyštekla. „Mal si ho na muške, a ušiel. Nazdáš sa, že sa ešte vráti, ty hlupák?“

„No tak. Nemienim…“ začal pán Briggerland, no Jean mu vytrhla pušku z ruky, rýchlo pozrela na kohútik a rozbehla sa k pásu stromov.

Cítila, že sa tam ktosi tají. Všetky zmysly mala čulé.

O chvíľu zočila rovno pred sebou skrčenú postavu.

Zdvihla pušku, no už nestačila vystreliť, lebo neznámy jej ju vytrhol.

Otvorila ústa, že zakričí o pomoc, ale ústa jej zakryla mocná ruka a zvrtla ju chrbtom k útočníkovi. A potom sa jej okolo krku ovinula ruka a pritlačila jej ho.

„Pomodli sa,“ ozval sa jej hlas pri uchu a ruka jej mocnejšie pritlačila hrdlo.

Bojovala zúrivo, lenže chlap ju držal, akoby bola dieťa.

„Umrieš,“ zašepkal hlas. „Ako sa cítiš?“

Ruka ešte väčšmi pritlačila. Dusila sa a myslela si, že umiera. Srdce jej naplnila divá, šialená túžba žiť a hrôza, o akej sa jej ani neprisnilo. Ešte slabo začula otcov hlas a potom stratila vedomie.

Keď sa prebrala, bola v náručí Lýdie Meredithovej, Otvorila oči a uvidela obďaleč otcovu smutnú tvár.

„Tak čo, ľudia… ako som sa sem dostala?“ spýtala sa a horko-ťažko si sadla.

„Hľadal som ťa a našiel som ťa ležať na zemi,“ vyjachtal pán Briggerland.

„Videl si ho?“ spýtala sa.

„Nie. Čo sa ti stalo, miláčik?“

„Ale nič,“ odvetila nasilu pokojne. „Asi som zamdlela. Na mňa trochu smiešne, čo?“ usmiala sa.

Neisto vstala a ohmatala si hrdlo. Lýdia si to všimla.

„Ublížil ti?“ spýtala sa úzkostlivo. „To istotne nebol Jaggs.“

„Pravdaže nie,“ usmiala sa Jean, „určite nie Jaggs. Hádam si pôjdem ľahnúť.“

Nedúfala, že zaspí. Prvý raz v jej nezvyčajnom živote ju premkol strach. Premohlo ju chvenie, ktoré nemohla potlačiť. Nervózne sa striasla. Potom zhasla svetlo, podišla k oknu a vyzrela do záhrady. Vedela, že sa tam skrýva nepriateľ. Znova sa jej zmocnilo zlé tušenie.

„Strácam nervy,“ povedala si potichu.

Lýdii Meredithovej sa videlo nezvyčajné, že na Jean nebolo pri raňajkách ani stopy po nočnom dobrodružstve. Bola veselá. Oči mala čisté a jemnú iróniu vtipnú, akoby bola spala celú noc.

V ten deň Lýdia nešla plávať a pán Stepney meral cestu na Cap Martin zbytočne. Ani sa jej nechcelo ísť s ním odpoludnia do Monte Carla a pán Stepney si uvedomoval, že stráca drahocenný čas.

Jean ju našla v záhrade. Lýdia písala. Ani netajila čo.

„Závet? Aká príšerná myšlienka!“ zhrozila sa, keď jej kládla na stolík čaj, čo jej priniesla.“

„Však,“ prisvedčila Lýdia a uškrnula sa. „A okrem toho ma to priam trýzni, Jean. Nemám komu poručiť peniaze, iba tebe a pánovi Gloverovi.“

„Prepánakráľa, len nič neporúčaj mne, aby si Jack nezmyslel, že ti chcem privodiť predčasnú smrť,“ upozorňovala ju Jean. „A vôbec, načo písať závet?“

Nemusela sa na to spytovať, no chcela vedieť, ako Lýdia odpovie. Dievča sa vyhlo odpovedi, čo Jean prekvapilo.

„V lepšej spoločnosti sa to robí,“ odvetila Lýdia bodro. „No, Jean, nezaujíma ma jediná verejná ustanovizeň! Nepoznám po mene jediný útulok pre psy, ani netúžim poručiť takému útulku peniaze, keby som ho aj poznala.“

„Tak by bolo najlepšie poručiť ich Jackovi Gloverovi alebo Ustanovizni záchranných člnov,“

Lýdia znechutene položila pero. „Čudné. V takýto utešený deň písať závet a nakladať, kde ma majú pochovať. Bŕŕŕ! Jean,“ spýtala sa zrazu, „v záhrade si videla Jaggsa?“

„Nevidela som nikoho,“ odvetila Jean. „Šla som hľadať zlodeja, no vzrušenie bolo priveľké, tak som omdlela.“ Lýdiu to neuspokojilo.

„Pána Jaggsa sama nechápem,“ poznamenala, no vtom Jean vykríkla.

Lýdia na ňu pozrela. Jean sa usmievala a oči sa jej ligotali.

„Pravdaže,“ prehovorila nežne. „Spával u teba v byte, však?“ „Hej, prečo?“ spýtala sa prekvapená Lýdia. „Aká som len hlupaňa, dokonalá hlupaňa!“ zvolala Jean, celkom vyvedená z rovnováhy.

„Neviem, prečo si hlupaňa. Hádam mi to povieš,“ ozvala sa Lýdia, lenže Jean sa iba ticho smiala.

„Len píš ten závet,“ doložila výsmešne. „A keď dopíšeš, pôjdeme do herní popreháňať šťastné čísla. Aj pani Cole-Mortimerovú trochu zanedbávame, treba sa jej akomak venovať.“

Deň a noc sa minuli bez najmenšej nepríjemnej udalosti. Večer sa Jean pozhovárala s francúzskym šoférom a potom zmizla vo svojej izbe. Lýdia jej zaklopala na dvere, aby jej zaželala dobrú noc, ale nedostala odpoveď.

Už svitalo, keď starý Jaggs kradmo vyšiel spomedzi stromov, pozrel sa hore-dolu po hradskej a pobral sa k Monte Carlu. Jediné, čo videl, bol osol naložený tovarom na trh. Viedol ho bosý chlapec a tiež mieril k Monte Carlu.

Ani nie po míli chlapec zabočil doprava a pustil sa po príkrej úzkej cestičke. Na horskú hradskú vyšiel asi v polovici cesty do La Turbie a stúpal ďalej smerom ku Grande Corniche. Popri hradskej bolo veľa domov priamo nad priepasťami - pod oknami obrátenými k moru často bola až sedemdesiatmetrová hlbina. Spočiatku bolo domov veľa, no čím sa hradská driapala vyššie, tým ich bolo menej.

Chlapec s oslom sa ustavične díval do údolia. Z času na čas zazrel starého muža, ktorý už zišiel z príkrej cestičky a stúpal hrboľatým úbočím. Mieril k vetchému domčeku, čo stál pri hradskej na ostrej zákrute. Chlapec s oslom si zatienil rukou oči pred vychodiacim slnkom a zočil starca zmiznúť podľa všetkého v pivnici, pretože dvere, ktorými vošiel, boli dobrých sedem metrov pod cestou. Chlapec kráčal ďalej, poťahujúc osla za uzdu, a o chvíľu došiel k vetchému domcu. Z jedného komína stúpal dym. Chlapec zastal pred dverami, priviazal osla o stĺpik na rozheganých vrátach a ticho zaklopal.

Otvorila sedliacka s veselou tvárou a hneď pokrútila hlavou, keď uvidela tovar na oslovi. „Nič také nám netreba, chlapče. Mám vlastnú záhradku. Nie si Monogasquečan?“

„Nie, signora,“ odvetil chlapec a zuby sa mu zaligotali v úsmeve. „Som zo San Rema, no prišiel som do Monte Carla k ujovi, že mu budem predávať zeleninu. Povedal mi, aby som si tu dakde našiel byt.“

Pozrela naňho pochybovačne.

„Izbu by som mala, chlapče,“ odpovedala sedliačka, „hoci nemám rada Talianov. Za noc mi budeš platiť frank a somára si môžeš zaviesť hore k môjmu švagrovi.“

Zaviedla ho dolu starodávnymi schodmi a ukázala mu izbičku s výhľadom na údolie.

„Už jeden u mňa býva,“ pokračovala ženička. „Starý. Spáva cez deň a odchádza na noc, no ináč je to veľmi statočný človek,“ doložila na nájomníkovu obranu.

„Kde spáva?“ spýtal sa chlapec.

„Tamto,“ ukázala ženička na dvere na plošinke, kde sa schody stáčali. „Práve prišiel, počuť ho.“ Započúvala sa.

„Mohli by ste mi, madame, rozmeniť?“ Chlapec vytiahol päťdesiatfrankovú bankovku. Žena zdvihla obočie.

„Toľko peňazí!“ vyhŕkla dobrosrdečne. „Nebola by som si pomyslela, že chlapec ako ty môže mať toľko peňazí.“

Poponáhľala sa hore schodmi do izby. Chlapec zostal sám. Počkal, kým mu ťažké kroky nezaduneli nad hlavou, a potom zľahka otvoril dvere, kde býval starý nájomník. Starý Jaggs ešte nebol zaprel a špeh si teda otvoril a nazrel. Čo uvidel, ho asi uspokojilo, lebo ich hneď zavrel, keď sa kroky starého Jaggsa ozvali bližšie a vybehol hore schodmi nezvyčajne rýchlo.

„Prídem neskoršie, madame,“ povedal žene, keď mu dala peniaze. „Musím zaviesť osla do Monte Carla.“

Dívala sa za chlapcom a oslom, ako idú dolu cestou, a potom sa pustila do raňajok starému nájomníkovi.

Predavač zeleniny nešiel do Monte Carla. Vracal sa cestou, odkiaľ prišiel. Zo tridsať metrov pred vilou Casa sa objavil šofér Mordon a vzal chlapcovi uzdu z ruky.

„Zistili ste, čo ste chceli, mademoiselle?“ spýtal sa.

Jean prikývla. Do vily vošla vchodom pre služobníctvo a nepozorovane sa dostala do svojej izby. Stiahla z hlavy čiernu parochňu a zmyla fľaky z tváre. Ranná práca sa podarila.

Vystriehla otca na schodoch.

„Dnes sa musíš pani Meredithovej venovať celý deň,“ prikázala mu.

Dopoludnia mala veľa práce. Najskôr zašla do Hôtel de Paris a pod zámienkou, že si v salóne chce napísať list, zaobstarala si dva-tri hárky papiera s hlavičkou hotela a obálku. Potom si požičala písací stroj a zaviezla si ho domov. List napísala za hodinu. S podpisom sa bolo treba trochu pohrať. Musela prekutať Lýdiinu kazetu s listami, kým našla list od Jacka Glovera - Lýdiin podpis napodobnila raz-dva.

Ak tomu všetkému priložila šek, ktorý vytrhla zozadu z Lýdiinej šekovej knižky.

Popoludní šofér Mordon zašiel autom do Nice a večer o deviatej odletel lietadlom do Paríža. Ráno bol - posol súrneho listu pánovi Rennettovi, hoci nešiel k nemu osobne - už v Londýne.

List Charlesovi Rennettovi zanieslo isté francúzske dievča z Londýna, ktoré Mordon poznal. Veľakrát sa Rennett poškrabal na hlave, kým vzal papier a napísal riaditeľovi banky:

„Šek je v poriadku. Prosím, vyplaťte.“

„Nebezpečné choroby,“ poúčala Jean Briggerlandová, „si vyžadujú nebezpečné lieky.“

Pán Briggerland zdvihol oči od knihy.

„Akú rozprávku o Gloverovom hazardovaní si dnes rozprávala Lýdii? Veď tu bol iba deň.“

„Dosť dlho, aby prehral veľké peniaze,“ odpovedala Jean. „Prirodzene, že nehral, tak ani neprehral. Iba som sa trochu zahrala na rozsievača - človek nevie, kedy vyklíči pravé slovo na pravom mieste.“

„Povedala si jej, že veľa prehrával?“ vyhŕkol.

„Čo som blázon? Pravdaže nie! Iba to, že mladosť-pochabosť, a že ak je v človeku hráčsky pud, nezáleží na tom, aké má spoločenské postavenie alebo zodpovednosť, vášni neodolá.“

Pán Briggerland si pohladil bradu. Niekedy Jeanine plány boli nad jeho pochop - nenávidel duševné cvičenia, na aké nestačil. Vedel iba jedno: že každý deň prichádzali z Londýna súrne listy od veriteľov a že budúcnosť mu chystá chvíle, o akých radšej nerozmýšľal. Bol v nezávideniahodnom položení: finančne podporoval ľudí - mužov aj ženy - ktorí slúžili všelijako a ktorých spokojnosť, ba čo viac, lojalita, závisela zväčša od pravidelnosti príjmov od neho.

„Pôjdem hrať, lebo vykonám niečo zúfalé, preriekol zachmúrene. „Ak nevymyslíš, čo by nám vynieslo dvadsaťtisíc libier v hotovosti, dostaneme sa do kaše, Jean.“

„Myslíš, že to neviem?“ poznamenala opovržlivo. „Veď len preto, že peniaze potrebujeme naozaj súrne, som sa odhodlala na kroky, aké nenávidím.“

Ohúrený počúval, keď mu rozprávala, čo spravila, aby vybŕdli z ťažkej situácie.

„Mordon nás má čoraz pevnejšie v hrsti,“ povedal pán Briggerland a pokrútil hlavou. „Dakedy sa ho priam bojím.“

„Pre Mordona sa netráp.“ usmiala sa. no trochu tvrdo. „Vydám sa zaňho.“

Sústredene sa zadívala na svoju topánočku. Pán Briggerland skočil na rovné nohy.

„Čože?“ zvrieskol. „Vydať sa za šoféra? Chlapa, ktorého som vytiahol zo stoky? Zbláznila si sa! Je to potkan, ktorý si už viackrát vyslúžil gilotínu!“

„A kto si nevyslúžil?“ spýtala sa.

„Neuveriteľné! Šialenstvo! Nenachádzam…“ zastal, lebo lapal dych.

Mordon sa stával nepríjemným. Vedela to lepšie ako otec.

„Po tej ,náhode', z ktorej nič nebolo, ma začal trochu otravovať.“ podotkla. „Vravíš, že nás má v hrsti čoraz pevnejšie? Nuž, už to naznačil. Nepáčilo sa mi to. No keď mi začal trochu dvoriť, myslela som si. že je to lepšia alternatíva, ako keby nás odhalil. Či by nás udal, neviem - asi hej.“

„A kedy bude tá zaujímavá udalosť?“

„Svadba? Asi o dva mesiace. Kedy je Veľká noc? Mládenci ako on sa vždy chcú ženiť na Veľkú noc. Poprosila som ho, aby o svadbe pomlčal, dokonca aj pred tebou. Ani ja by som ti nebola nič povedala, keby si nebol spomenul v akom sme položení.“

„O dva mesiace?“ Pán Briggerland prikývol. „Daj mi vedieť, keď budeš s ním chcieť skoncovať, Jean,“ doložil.

„To sa stane raz-dva. Netráp sa, otecko,“ povedala

Jean. „A ešte jedno. Ak v noci zbadáš v záhrade pána Jaggsa, nepokúšaj sa ho zastreliť. Je veľmi užitočný.“

Otec klesol na operadlo.

„Nechápem,“ povedal bezmocne.

Mordona ubytovali vo dvoch izbách nad garážou, čo Jean veľmi vyhovovalo - na druhý deň prišiel domov neskoro, ale svetlo, čo sa rozsietilo v jeho izbách, jej povedalo všetko, čo chcela vedieť.

Podľa istých kritérií bol Mordon pekný muž. Tmavé lesklé vlasy, sinavá pleť, pridávajúca mu zaujímavosti, na akú si ľudia ako on dosť potrpia, postava, akú obdivujú komorné, a maniere, aké služobníctvo pokladá za džentlmenské, no džentlmeni za povýšenecké. Otvoril, len čo začul kroky pred dverami.

„Priniesli ste?“ spýtala sa bez úvodu.

Na večerné šaty si prehodila tmavý plášť. Kochal sa na nej očami.

„Áno, priniesol, Jean,“ odpovedal.

Priložila si prst na ústa.

„Opatrne, Francois,“ upozorňovala ho potichu.

Mordon vedel po anglicky rovnako dobre ako po francúzsky, ale zhovárali sa po francúzsky. Podišiel k cestovnému vaku na posteli, otvoril ho a vybral z neho päť hrubých zväzkov tisícfrankových bankoviek.

„V každom je tisíc, mademoiselle. Päť miliónov frankov. Časť som vymenil v Paríži, a časť v Londýne.“

„A to dievča - nie je nebezpečné?“

„Kdeže, mademoiselle,“ usmial sa pokojne. „Nezradí ma, veď ani nevie, ako sa volám a kde bývam. Zoznámil som sa s ňou vo Swiss Waiters' Clube,“ vysvetľoval. „Nemá dobrú povesť. Pátra po nej francúzska polícia, no dievča je veľmi šikovné.“

„Čo ste jej povedali?“ spýtala sa Jean.

„Že pracujem s Vaudom a Montheronom. Známi páni z Paríža, ktorých poznám. Dal som jej za pomoc päťtisíc frankov.

„Nijaké ťažkosti?“

„Ani najmenšie, mademoiselle. Sledoval som ju, keď niesla list do banky. Len čo som premenil peniaze, nasadol som na Croydonskom letisku na lietadlo a z Paríža tiež lietadlom do Marseilles.“

„Dobre ste si počínali, Francois,“ pochválila ho a pohladila po ruke.

Bol by ju chytil za ruku, no rýchlo ju odtiahla.

„Viete, čo ste mi sľúbili, Francois,“ pripomenula mu dôstojne, „a francúzsky gavalier slovo neporušuje.“

Francois sa usklonil.

Francúzskym gavalierom nebol, no strašne mu záležalo, aby si Jean myslela, že je, veď jej aj porozprával, z akého je rodu, a podľa všetkého na ňu zapôsobil.

„Ešte by ste pre mňa niečo urobili?“

„Všetko na svete, Jean,“ odpovedal vášnivo a znovu ju chytil za plece.

„Tak si sadnite a píšte, viete po francúzsky lepšie ako ja.“

„A čo? spýtal sa. Nikdy sa nedovolávala jeho učenosti, nuž sa detinsky tešil, že ukáže milovanej žene, čo vie, hoci toho bolo neveľa.

„Píšte: Drahá mademoiselle…“

Poslúchol.

„Vrátil som sa z Londýna a priznal pani Meredithovej, že som sfalšoval jej podpis a vybral z banky stotisíc libier…“

„Načo to píšem, Jean?“ spýtal sa prekvapene. „Raz vám to poviem - len píšte, Francois,“ pobádala ho Jean.

„A teraz som sa dozvedel, že madame Meredithová ma miluje. Skončiť sa to môže len - akiste chápete…“

„Chcete zvaliť podozrenie na iného?“ spýtal sa v pomykove. „Ale načo treba…?“

Zakryla mu ústa rukou.

„Aká ste báječná, Jean,“ vyhŕkol s obdivom, keď pijakoval papier. „Takže ak vám prídu na stopu…“ podal jej papier.

Pozrela mu do očí a usmiala sa.

„Dakto sa dostane do kaše,“ odvetila nežne a vložila si papier do vrecka.

Vtom - nestačila si ani uvedomiť, čo sa robí - ju schytil do náručia a pritlačil ústa na jej pery.

„Jean, Jean,“ mumlal, „zbožňovaná žena!“

Odtisla ho jemne, s úsmevom, ale oči jej stvrdli ako žula.

„Pomaly Francois, musíte by trpezlivý!“

Vykĺzla dverami. Hoci v nej vrelo, nebuchla nimi, ba ani nezbehla dolu schodmi. Šla pomaly a do svojej izby sa vrátila celkom nebadane. V jej tvári, čo sa mihla na zrkadle, bol pokoj, zato v duši jej vystrájal diabol a dychtil po skaze.

Ešte nestretla muža, ktorému by sa bolo podarilo vzbudiť v nej lásku, no Mordonovi sa podarilo vyvolať v nej ničivú nenávisť, ktorá ju priam spaľovala.

Od chvíle, čo si mokrou vreckovkou z jemnučkého hodvábu poutierala pery a vyhodila ju otvoreným oknom, akoby bola infikovaná, sa Francois Mordon mohol pokladať za mŕtvolu.

Na druhý deň dopoludnia prišiel list od Jacka Glovera. Cestu mal dobrú, je rád, že mal možnosť navštíviť Lýdiu, a dúfa, že porozmýšľa o závete. Lýdia nerozmýšľala o závete, ale o zámienke, ako odcestovať nazad do Londýna. Z ničoho nič ju znechutila krása Monte Carla a už takmer zabudla, prečo sa vlastne tešila na zmenu kraja a podnebia.

„Vrátiť sa do Londýna, drahá? zopakovala pani Cole-Mortimerová ohúrená. „Aké unáhlené! Veď v Londýne mrzne a je hmla a… a naozaj vás nemôžem pustiť!“

Pani Cole-Mortimerovú znepokojila už číra myšlienka na odchod. Krásne chvíle na Riviére záviseli od toho, či zostane Lýdia. Jean to vysvetlila znepokojenej hostiteľke celkom zreteľne. Ona vraj môže odísť, kedy sa jej zachce, no pani Cole-Mortimerová podľa toho, ako sa rozhodne Lýdia. Zmena príčiny a následku ju prekvapila - pani Cole-Mortimerová konečne pochopila, že hybnou pákou všetkého je Jean.

Keby bola Lýdia vedela, prečo tak z ničoho nič zatúžila po ušpinenej metropole, možno by bola na odchode nástojila. Neuvedomovala si, že čaro Monte Carla súvisí s mužom, ktorý v nej vzbudzoval zúrivú zlosť a s ktorým sa zväčša škriepila. Jean ju chápala, keď jej spomenula, že v Monte Carlo nemá pokoja.

„Riviéra je ako turecký med - veľmi sladký, ale nie veľmi dobrý,“ poučila Lýdiu. „Zostaň ešte týždeň, a ak sa ti tu ani potom nebude páčiť, odídeme vedno.“

„Pokazila by som ti dovolenku,“ vyčítala si Lýdia.

„Vôbec nie,“ upokojovala ju Jean, „o týždeň sa možno budem cítiť tak i ja.“

O týždeň! Čo sa za týždeň môže stať, pomyslela si Lýdia. Večer sa udalosti rozbehli, ale nie tak, ako predpokladala.

Pán Briggerland čítal noviny.

„V Nice okolo toho Maura akosi priveľa obskakujú,“ poznamenal a zdvihol hlavu. „V Nice však, ak sa dobre pamätám, vždy zbožňujú kadejakých tajuplných levov.“

„Volá sa Muley Hafiz,“ povedala Lýdia. „Videla som ho, keď som bola s pánom Stepneym na obede - pekný muž.“

„Domorodci ma neveľmi zaujímajú,“ podotkla Jean ľahostajne. „Čo je, černoch?“

„Nie, nie, pleť má belšiu ako…“ Lýdia chcela povedať ,ako tvoj otec', no pomyslela si, že diskrétnejšie bude nájsť iné prirovnanie. „Pleť má belšiu ako obyvatelia južného Francúzska. Koniec koncov, Maurovia z urodzených rodín majú pleť bielu, či nie?“

Jean pokrútila hlavou.

„V etnológii sa vôbec nevyznám,“ povedala žartom. „Predstavu o Mauroch mám zo Shakespeara, a zdá sa mi, že boli zväčša čierni. A kto je to? Noviny som nečítala.“

„Nápadník na maurský trón,“ odvetila Lýdia. „Vo francúzskom senáte boli vďaka nemu veľké nepríjemnosti. Francúzsko ho podporuje a Španieli vypísali naňho odmenu, za živého či mŕtveho, takže medzi Francúzskom a Španielskom sú teraz napäté vzťahy.“

Jean sa dívala na ňu obveselená.

„Zaujímať sa takto o medzinárodnú politiku! Hádam preto, že si pracovala v novinách, Lýdia.“

Ukázalo sa, že sa Jean bude o Muley Hafiza zaujímať väčšmi, ako sa nazdala. Šla do Monte Carla na nákupy. Mesto je síce bližšie, no radšej šla autom do kniežatstva.

Herne ju neveľmi vábili, a tak, kým Mordon opravoval v garáži valec, zašla na terasu Casina a potom zišla dolu širokým schodišťom, zamieriac k moru. Chatky na prezliekanie boli zavreté, veď nebola sezóna, a cestička na pláž, ktorou sa zakaždým, keď prišli do Monte Carla, rada prechádzala, bola opustená.

Pri chatkách stála skupina počerných chlapov v dlhých bielych jellaboch. Rada by bola vedela, kto z nich je ten slávny Muley. Jeden, s typickou černošskou tvárou, mal na splývajúcej róbe červenú stužku Čestnej légie, no dajako sa jej nevidel zaujímavý. Šla teda ďalej na pláž.

Na brehu mora stál muž, vysoký, impozantný, a díval sa na slnkom zaliaty oceán. Istotne nepočul, keď prišla, hoci kráčala po piesku, ale uvedomil si, že nie je sám, lebo sa zvrtol. Takmer zastala, keď mu uvidela tvár. Mohol byť Európanom - pleť mal svetlú, iba obočie a oči mal čierne ako žúžoľ, ale aj briadku a fúziky. Pod konvenčným jellabom uvidela tmavozelený kabát. Rýchlo ho zakryl plášťom, no ešte stačila zočiť ligotavé vyznamenania. Upútali ju jeho oči. Veľké a čierne ako noc a vsadené do tváre takej sily a dôstojnosti, až si Jean inštinktívne uvedomila, že sa díva na následníka maurského trónu.

„Pardon,“ ospravedlnil sa po francúzsky, „tuším som vás naľakal.“ Jean sa trochu zrýchlil dych. Nevedela sa rozpamätať, žeby bol niekedy niekto zapôsobil na ňu tak bezprostredne a priaznivo. Zabudla na opovrhnutie k domorodcom, na rasu, na náboženstvo - a pritom bola veľmi nábožná - zabudla na všetko, uvedomovala si len, že za čiernymi očami je čosi, čo jej je blízke. „Ste Angličanka, prirodzene,“ povedal po anglicky.

„Škótka,“ usmiala sa Jean.

„Takmer všetko jedno, či nie?“ odpovedal bez náznaku nesprávnej výslovnosti alebo gramatickej chyby. Bol to hlas vzdelaného muža.

Stál, aby mohla prejsť popri ňom, no Jean váhala.

„Však ste Muley Hafiz?“ spýtala sa a neznámy obrátil hlavu. „Veľa som o vás čítala,“ doložila, hoci o ňom nečítala naskrze nič.

Zasmial sa a ukázal dva rady dokonalých bielych zubov. Len v kontraste s nimi si všimla zlatohnedú farbu pleti.

„Som medzinárodne významný,“ poznamenal zľahka a pozrel, kde stáli pobočníci.

Pomyslela si, že už treba ísť, no Muley ju pristavil.

„Ste prvým človekom, s ktorým sa zhováram po anglicky, odkedy som vo Francúzsku,“ povedal, „okrem amerického veľvyslanca.“ Usmial sa, akoby mal naňho príjemnú spomienku.

„Viete po anglicky takmer ako Angličan.“

„Bol som v Oxforde,“ odpovedal. „Brat v Harvarde. Môj otec, brat nebohého sultána, bol veľmi pokrokový muž, nazdával sa, že jeho deťom bude na osoh západné vzdelanie. Nesadnete si?“ spýtal sa a ukázal na piesok.

Chvíľku váhala a potom sa spustila na zem. Skrížil nohy a sadol si k nej.

„Bol som vo Francúzsku štyri roky,“ pokračoval, podľa všetkého rád, že ju vie udržať rozhovorom, „takže viem obstojne aj po francúzsky. Viete po arabsky?“ spýtal sa slávnostne, ale oči sa mu blyšťali smiechom.

„Nie ktovieako,“ odvetila vážne. „Zostanete dlhšie?“ Bola to konvenčná otázka a na odpoveď ani nečakala.

„Odchádzam dnes večer,“ odpovedal, „no vie to veľmi málo ľudí. Vyzradil som vám štátne tajomstvo,“ znova sa usmial.

A potom sa rozhovoril o Maroku, o jeho histórii. Nezvyčajne nenútene jej rozprával životopisy rodín, ktoré vládli tomuto sužovanému štátu.

Zľahka sa dotkol aj vlastného podielu na povstaní, ktoré len-len že nerozpútalo vojnu v Európe.

„Trónu sa zmocnil strýko, viete,“ vysvetľoval a vyhodil za hrsť piesku do povetria. „Porazil môjho otca a zabil ho. Potom sme my zajali jeho dvoch synov.“

„Čo ste im urobili?“ spýtala sa Jean zvedavo.

„Zabili sme ich,“ odvetil ľahostajne. „Dal som ich obesiť pred mojím stanom. Ste pohoršená?“

Zavrtela hlavou.

„Ste toho názoru, že nepriateľov treba zabíjať?“

Prikývla.

„Prečo nie? Jedine logický postup. Môj brat vstúpil do sultánovho vojska. Ak ho raz chytím, i jeho obesím,“ usmial sa.

„A keď on chytí vás?“ spýtala sa.

„Nuž, on obesí mňa,“ zasmial sa. „Také je pravidlo hry.“

„Aké zvláštne!“ povedala skôr sebe.

„Myslíte? Z európskeho hľadiska…“

„Nie, nie,“ skočila mu do reči, „mala som na mysli inšie. Rozmýšľate logicky a konáte logicky. Takto by som i ja zaobchádzala s nepriateľmi.“

„Ak by ste ich mali,“ dodal. Prikývla.

„Ak by som mala,“ opakovala a tvrdo sa usmiala. „Povedzte mi, prosím vás - ako vás vlastne titulovať - pán Muley, alebo lord Muley?“

„Volajte ma vezírom, ak sa vám to tak žiada,“ odpovedal.

„ Teda, vezír, povedzte mi, prosím vás: ak niekto má niečo, čo veľmi potrebuje, a nechce vám to dať, a vy máte možnosť ho zničiť, čo by ste urobili?“ „Zničil by som ho,“ odvetil Muley Hafiz. „Načo vôbec taká otázka? ,Prosté pravidlo, jednoduchý plán',“ zacitoval.

Uprene naňho hľadela a mračila sa, hoci si to neuvedomovala.

„Som rada, že som sa s vami zoznámila,“ povedala. „Vo vašom prostredí je život istotne báječný, v prostredí sily a moci, kde nad mužmi a ženami nevládnu uškatuľkované predpisy, aké znečisťujú západný svet.“ Zasmial sa.

„Západná civilizácia sa vám teda zunovala,“ poznamenal. Keď jej pomáhal vstať, dotkol sa jej dlhými jemnými rukami. Zrýchlil sa jej dych. „Musíte prísť do môjho mestečka vo vrchoch, kde je zákonom meč Muleya Hafiza.“

Pozrela naňho. „Takmer si to želám,“ odvetila a vystrela ruku. Chytil jej ju po európsky a uklonil sa. Bola pri ňom taká maličká, ani nie po plece.

„Good bye,“ vyhŕkla, zvrtla sa a odišla odkiaľ prišla. A on stál a pozeral za ňou, kým sa mu nestratila z očí.

„Jean!“

Obrátila sa a uvidela zamračeného Marcusa Stepneyho.

„To už prestáva všetko,“ začal zúrivo. „Viem si ťa predstaviť všelijako, ale stáť za bieleho dňa s negrom a zhovárať sa s ním…“

„Ak viem stáť za bieleho dňa s falošným hráčom, Marcus, môžem si dovoliť takmer všetko.“

„Prekliaty maurský neger!“ vyprskol a oči sa mu zúžili.

„Poď, a pousiluj sa zhovárať so mnou hlasom, akým sa džentlmeni zvyčajne zhovárajú s dámami.“ odpovedala Jean.

Bola v lepšej kondícii, a kým došli do Café de Paris, trochu sa zadychčal. Kaviareň bola plná. Hostia pili odpoludňajší čaj.

Pohľadal tichý kút a medzitým sa mu vyparil aj hnev, aj tá trocha odvahy.

„Len ty mi ležíš na srdci. Jean,“ takmer modlikal. „Predsa nechceš, aby sa ľudia nášho spoločenského postavenia dozvedeli, že sa priatelíš s tým čertovským Maurom!“

„Akých ľudí máš na mysli, keď hovoríš o ľuďoch ,nášho spoločenského postavenia'?“ spýtala sa nepríjemne. „Ak máš totiž na mysli ľudí, ktorých ja, tí ma pre moje záľuby nemôžu vystáť. Cítila by som sa ponížená, keby ma obdivovali ľudia tvojho postavenia, Marcus.“

„No tak, no tak,“ začal neisto.

„Nazdávam sa, že som ti to vysvetlila, a dúfam, že do smrti nezabudneš,“ Marcus Stepney začul v hlase zlomyseľný tón a zažmurkal, „že ti nedovolím nado mnou vládnuť, ani kritizovať, čo robím. ,Neger', ktorého si spomenul, je väčším džentlmenom, ako ty kedy budeš, Marcus. Je z urodzeného rodu, čo tebe Boh nedal.“

V tej chvíli podišiel k stolíku čašník s čajom a rozhovor sa skrútol na bežnú tému.

„Som trochu rozčúlený,“ ospravedlňoval sa, keď čašník odišiel. „Včera večer som prehral šesťtisíc luis.“

„Teda máš šesťtisíc dôvodov byť so mnou zadobre,“ zasmiala sa Jean veselo.

„Jaskynný muž?“ spýtal sa a pokrútil hlavou. „Vychovala by Kaina.“

Jean sa v duchu usmiala, no neukázala, že jej je veselo.

„Skús,“ povedala. „Už som ti povedala, ako sa to robí.“

„Zajtra skúsim,“ pristal po chvíli. „Namojdušu, zajtra skúsim!“

Už mala na jazyku, že nie zajtra, no ovládla sa.

Čoskoro prišiel po ňu Mordon autom. Mordon! Zlostne mykla briadkou, čo si zriedkakedy dovolila. A pritom jej bolo nezvyčajne veselo. Zoznámenie s Maurom bolo v jej živote míľnikom - zo spomienky naňho bude čerpať odvahu a spokojnosť.

„Zoznámila si sa s Muleym?“ čudovala sa Lýdia. „Aké úžasné! Aký je, Jean? Černoch?“

„Nie, nie černoch,“ odvetila pokojne. „Správal sa nezvyčajne inteligentne.“

„Hm,“ zašomral otec. „Kde si sa s ním zoznámila, drahá moja?“

„Našla som ho na pláži,“ odpovedala Jean chladne, „ako žabka nájde mušku.“

Pán Briggerland zalapal po dychu.

„Neznášam, keď takto rozprávaš, Jean. Kto ti ho predstavil?“

„Veď som ti povedala,“ odvetila pokojne. „Sama som sa predstavila. Prihovorila som sa, on sa prihovoril, potom sme sa hrali v piesku a povedali sme si, kto srne, čo sme.“

„Aká si bola odvážna, Jean,“ povedala Lýdia s obdivom.

Aj pán Briggerland chcel čosi poznamenať, ale potom si to rozmyslel.

Večer bol v divadle koncert. Išli naň všetci. Sedeli v lóži a po prestávke si Lýdia všimla, že do lóže na druhej strane hľadiska kohosi uvádzajú, a s toľkou úctou, že by bola vedela koho, aj keby nebola uvidela červený fez a bielu róbu.

„Tamto je tvoj Muley,“ zašepkala.

Jean sa obzrela.

Muley Hafiz sa díval na ňu. Keď sa im oči stretli, zľahka sa uklonil.

„Komu, dočerta, sa ukláňa?“ zavrčal pán Briggerland. „Veď si si ho nevšimla, Jean.“

„Uklonila som sa mu,“ odpovedala dcéra, ale nedala si toľko námahy, aby pozrela na otca. „Nebuď hlupák, otecko. Opätovala by som pozdrav, aj keby nebol milý. Som na koncerte najvýznamnejšou dámou, lebo sa poznám s Muleym Hafizom a pozdravil ma! Neuvedomuješ si spoločenskú hodnotu pozdravu leva!“

Lýdia ho videla nejasne. Zazdalo sa jej, že má svetlú tvár, dva veľké čierne tiene, kde bývajú oči, a čiernu bradu. Sedel v tieni závesu.

Jean sa poobzerala, či nie je na koncerte aj Marcus Stepney. Dúfala, že bol svedkom vzájomných zdvorilostí, lenže Marcus sedel v tej chvíli v herni a díval sa na zväzoček dvanásťtisícových bankoviek, ako ich krupier zhrabúva na svoj kraj stola - čo je obchodná stránka Monte Carla.

Pred vilou vystúpila posledná Jean. Mordon na ňu úctivo zavolal.

„Prepáčte, mademoiselle,“ povedal, „bol by som rád, keby ste sa šli do garáže pozrieť na tie nové pneumatiky. Akosi sa mi nepozdávajú.“

To bolo dohovorené heslo, ak by jej chcel niečo povedať.

„Dobre, Mordon „prídem neskoršie,“ odpovedala ľahostajne.

„Čo chce Mordon?“ spýtal sa otec zachmúrene.

„Počul si ho. Nepozdávajú sa mu nové pneumatiky,“ odvetila chladne. „A nevypytuj sa ma. Bolí ma hlava a umieram za trochou kakaa.“

„Ak ťa ten chlap bude otravovať, oľutuje,“ zdôraznil Briggerland. „A ešte ti poviem, Jean, tá tvoja svadba…“

Iba naňho pozrela. Pohľad poznal a skrotol.

„Nechcem sa ti miešať do súkromných záležitostí,“ zahučal, „no keď si na to pomyslím, idem sa zblázniť.“

Garáž bola z tehál a stála pri cestičke, oveľa bližšie pri vile, ako garáže bývajú.

Jean chvíľu počkala a potom vykĺzla z domu. Mordon ju čakal pred otvorenými dverami do garáže. Bola už tma, zazrela ho, až keď bola iba zopár krokov od neho.

„Poďme hore do izby,“ začal rezko.

„Čo chcete?“ spýtala sa.

„Chcel by som sa v vami pozhovárať, ale nie tu.“

„Teraz som prichystaná zhovárať sa s vami jedine tu, Francois,“ odpovedala vyčítavo. „Neuvedomujete si, že nás otec môže počuť a každú chvíľu môže vyjsť pani Meredithová? Ako by som im vysvetlila, čo robím vo vašej izbe?“

Chvíľu mlčali.

„Jean, trápite ma,“ ozval sa napokon ustarosteným hlasom. „Nechápem vaše plány, na mňa sú primúdre, a to poznám mužov aj ženy veľkých kvalít. Veľký Bersac…“

„Veľký Bersac je mŕtvy,“ skočila mu do reči chladne. „Bol takých veľkých kvalít, že ho preklali nožom. Ostatne, netreba aby ste chápali moje plány, Francois!“

Veľmi dobre vedela, čo ho trápi, ale vyčkávala.

„Nechápem, načo som napísal ten list,“ pokračoval Mordon. „List, v ktorom píšem, že ma pani Meredithová miluje. Rozmýšľal som o tom Jean, a vidí sa mi, že som sa skompromitoval.“

Jean sa nežne zasmiala.

„Chudák Francois,“ povedala ironicky. „U koho by ste sa skompromitovali? U svojej budúcej manželky, nie? Chcela som, aby ste list napísali, a na inom nezáleží, či hej?“

Znova zmĺkol.

„Tu nebudem hovoriť,“ odpovedal takmer surovo. „Poďte ku mne do izby.“

Váhala. V hlase sa mu ozvalo čosi, čo sa jej nepáčilo.

„Prosím,“ odpovedala a pobrala sa za ním príkrymi schodmi.

„Tak vysvetľujte!“ Bol to kategorický rozkaz.

Jean - čítala v mužoch ako v otvorenej knihe - si uvedomila, že nemôže otáľať.

„Vysvetlím, Francois, ibaže sa mi nepáči spôsob, akým sa so mnou zhovárate,“ odvetila Jean. „Nechcem skompromitovať vás, ale pani Meredithovú!“

„V liste sa hovorí, že odchádzam a že som sfalšoval šek na päť miliónov frankov. To je veľmi závažný doklad, mademoiselle, a okrem mňa ho nesmie mať nikto.“ Pozrel jej rovno do očí a Jean ani nežmurkla.

„Zajtra všetko pochopíte, Francois,“ odpovedala jemne, „a naozaj sa nemáte prečo trápiť. Skoncujem so všetkými nepríjemnosťami.“

„So mnou?“ vyhŕkol.

„Nie, s pani Meredithovou,“ odpovedala. „Aj mne sa už zunovalo čakať na svadbu. Požiadam otca, aby sme sa mohli vziať budúci týždeň. Veď,“ stíšila cudne hlas, „už som napísala britskému konzulovi v Nice, aby nám pomohol vybaviť svadobné obrady.“

Šoférovi očervenela bledožltá tvár ako rak.

„Naozaj?“ vyrazil dychtivo. „Jean. Neklamete ma?“

Pokrútila hlavou.

„Nie, Francois,“ odvetila tichým, skormúteným hlasom. „V takej pre mňa dôležitej veci by som vás nevedela klamať.“

Stál a pozoroval ju. Hruď sa mu vzdúvala a žeravý pohľad ju priam spaľoval.

„Vrátite mi ten list, Jean?“

„Dám vám ho zajtra.“

„Dnes,“ naliehal a uchopil jej obe ruky do svojich. „Určite mám pravdu. List je veľmi nebezpečný, treba ho zničiť, Jean, nebezpečný vám aj mne. Dáte mi ho dnes?“

Váhala.

„Mám ho v izbe,“ odvetila - slová zbytočné a v tej chvíli aj nebezpečné. Oči mu skĺzli na kabelku prevesenú na zápästí.

„Tam je,“ povedal. „Jean, miláčik, poslúchnite ma,“ modlikal. „Viete, keď si pomyslím na ten list, priam meraviem. Nemal som rozum, keď som ho písal.“

„Nemám ho tu,“ odpovedala pevne. Chcela cúvnuť, ale už bolo neskoro. Zdrapil ju za zápästie a vytrhol jej kabelku.

„Odpustite mi, viem, že mám pravdu,“ začal, no vtom sa naňho zúrivo vrhla a vyšklbla mu kabelku. Divý útok ho odsotil dozadu.

Vytriešťal na ňu oči a farba sa mu strácala z tváre. Zbledol ako mŕtvola.

„Čo zamýšľate? zagánil na ňu.

„Prídem zajtra, Francois,“ odpovedala a zvrtla sa.

Došla iba k schodom, lebo ju znova zdrapil a zavliekol nazad.

„Priateľka milá,“ precedil pomedzi zuby, „toto mi neveští nič dobré.“

„Pusťte ma,“ zadychčaná ho udrela po tvári.

Zápasili hodnú chvíľu. Napokon sa otvorili dvere a vošiel Briggerland. Šofér pustil Jean. len čo zazrel osinetú tvár.

„Sviňa!“ zasyčal Briggerland. Vymrštil veľkú päsť a Mordon sa skydol na zem. Chvíľu ležal omráčený, no potom zavrčal, prevrátil sa na bok a vytrhol zo zadného vrecka revolver. Pravda, vystreliť už nestihol, lebo mu Jean vykrútila pištoľ z ruky.

„Vstaň!“ prikázal Briggerland prísne. „A vysvetli mi, priateľko, prečo si tak hanebne zaútočil na mademoiselle.“

Chlap vstal a mechanicky sa oprášil. Jeho tvár neveštila nič dobré.

Chcel čosi povedať, ale predišla ho Jean.

„Otecko,“ zasiahla pokojne, „nemal si právo udrieť Francoisa.“

„Francoisa!“ vyprskol Briggerlanda očervenel zlosťou ako rak.

„Francoisa,“ zopakovala pokojne. „Aby si vedel, budúci týždeň sa zosobášime.“

Pánu Briggerlandovi ovisla brada.

„Čože?“ takmer zvrieskol.

Prikývla.

„Budúci týždeň sa vezmeme,“ potvrdila, „a scénka, ktorej si bol svedkom, sa teba vôbec netýkala.“

Slová zaúčinkovali na Mordona priam zázračne. Zlomyseľná chmára, čo mu hyzdila tvár, sa stratila, a hľadel na Jean, akoby neveril vlastným ušiam.

„Francois a ja sa ľúbime,“ pokračovala Jean pokojne. „Pred chvíľou sme sa Poškriepili, ale to sa týkalo iba nás a nikoho do toho nič nie je.“

„Budúci… týždeň… sa zaňho… vydáš?“ prehovoril Briggerland tupo. „Doparoma, nič také nevykonáš!“

Zdvihla ruku. „Zasahuješ neskoro, otecko,“ tíšila ho pokojne. „Pôjdeme s Francoisom svojou cestou, budeme čeliť svojmu osudu. Ľutujem, že ti nerobím po vôli, lebo si mi vždy bol milujúcim otcom.“

To bol prvý náznak, ktorý Briggerland pochopil tak, že si dcérine slová treba vysvetľovať inakšie. Už bol pokojnejší.

„Dobre teda, no vravím ti, že tvoj čin naskrze neschvaľujem a vôbec ti nepomôžem v takom neuváženom kroku. A teraz domov! Nedovolím, aby sa o mojej dcére trúsili kadejaké reči.“

Prikývla.

„Uvidíme sa včasráno, Francois,“ obrátila sa k šoférovi. „Možno si pred raňajkami zájdeme do Nice. Treba mi čo-to pokúpiť.“

Uklonil sa a načiahol ruku za revolverom.

Pozrela na bohato zdobenú zbraň, na postriebrené kovové časti a pôvabnú pažbu zo slonoviny.

„Dnes vám ju nezverím,“ preriekla so zvláštnym úsmevom. „Dobrú noc, Francois.“

Chytil jej ruku a bozkal.

„Dobrú noc, Jean,“ odpovedal rozochveným hlasom. Na chvíľu sa im oči stretli, potom sa Jean akoby nasilu zvrtla a pobrala sa dolu schodmi za otcom.

Už sa blížili k domu, keď ho chytila za lakeť.

„Tu máš,“ prihovorila sa a podala mu Francoisov revolver. „Asi je nabitý a tuším som na slonovinovej pažbe zbadala strieborné iniciálky. Ako poznám Francoisa Mordona, istotne sú jeho.“

„Čo si s ním počať?“ spýtal sa a strčil revolver do vrecka.

Zasmiala sa.

„Keď pôjdeš spať, zájdi ku mne. Mám ti čo rozprávať,“ doložila a vplávala do salónu, kde pani Cole-Mortimerová zaúčala otrávenú Lýdiu do tajov beziqua.

„Kde si bola, Jean?“ spýtala sa Lýdia a zložila karty na stôl.

„Zariaďovala som si čosi nezvyčajné, no nie som si istá, či dosť zaujímavé; všetko závisí od toho, v akom stave je tvoje mladé srdce,“ odvetila Jean a pritiahla si stoličku.

„Moje srdce je celkom zdravé,“ zasmiala sa Lýdia. „A o čo zaujímavé ide?“

„Si zamilovaná?“ spýtala sa Jean a strčila ruku do kartúnovej tašky, kde mávala potreby na vyšívanie a nedokončenú prácu - Lýdia sa nevedela prenačudovať, ako domácky založená bola Jean.

„Zamilovaná? Ešte to by mi chýbalo! Nie.“

„Tým lepšie,“ prikývla Jean. „Či vraj zaujímavé! Takto priam fascinujúce!“

Počkala, kým navliekla niť do ihly, a vysvetľovala ďalej.

„Ak naozaj nie si zamilovaná a sadneš si na Stolec milencov, dozvieš sa meno svojho budúceho manžela. Ak si zamilovaná, situácia sa, prirodzene, trochu skomplikuje.“

„A ak sa nechcem dozvedieť meno môjho budúceho manžela?“

„Tak to by si nebola žena,“ odvetila Jean.

„Kde je ten zázračný stolec?“

„Na ceste do San Rema, za pohraničnou stanicou. Vy ste tam boli, Margaret, či nie?“

„Raz,“ odpovedala pani Cole-Mortimerová. Nebola na východ od Cap Martina ani na piaď, no pridŕžala sa pravidla ani za svet sa nepriznať, že nevidela niečo, čo za to stojí.

„Na strašidelnom mieste,“ pokračovala Jean, „na míle od ľudského obydlia.“

„Pôjdeš aj ty?“

Jean pokrútila hlavou.

„Pokazila by som čaro,“ odvetila slávnostne. „Nie, milá moja, ak sa ti žiada vzrušenie. Ale vážne, oplatí sa ta zájsť - na celom pobreží niet utešenejšieho miesta. Choď sama.“

Lýdia prikývla.

„Dobre. Peši je to ďaleko?“

„Pravdaže,“ potvrdila Jean. „Mordon ťa zavezie. Cestu pozná výborne, nebolo by dobre, brať si neskúseného šoféra. Mám priepustku do Talianska. Možno sa v San Reme stretneš s oteckom - spomínal si, že ta ideš na výlet motocyklom, či nie?“

Pán Briggerland sa zhlboka nadýchol a prikývol. Začalo mu svitať.

V monackom prístave kotvil dlhý biely čln s nízkym sťažňom a s honosným menom Kráľovná džungle. Patril chudobnému anglickému šľachticovi, ktorý ho prenajímal a zarábal slušné peniaze.

Pani Cole-Mortimerová sa čudovala, že za prenajatie na dva mesiace nežiadal šľachtic až tak veľa, kým nevidela čln hneď na druhý deň, čo pricestovali do Cap Martina.

Predstavovala si veľkú, priestrannú jachtu, a uvidela dosť veľký motorový čln s kajutou, aká býva na veľrybárskom člne. V agentovom katalógu sa uvádzalo, že na Kráľovnej džungle sa pohodlne vyspia štyria - takú informáciu podala pravdepodobne skupina mladých chvastúňov, ktorá si kedysi prenajala šľachticov čln. Možno sa na člne tí „štyria“ aj vyspali, ale istotne zrúbaní na mol. Aj dvom by sa bolo zle spalo. Pohodlne by sa vyspal hádam iba jeden, aj to nevysoký, ak by si v kajute ľahol priečne.

Aj Jean Kráľovná džungle sklamala. V usilovnom mozgu vymyslela znamenitý spôsob, ako vyriešiť zásadnú otázku, no stačil jediný pohľad na Kráľovnú džungle a vedela, že peniaze, čo dala za prenajatie člna, vyhodila do povetria. Jej samej sa more protivilo, a keďže v úžitok z prenajatého člna neverila, prepustila mladíka, čo obsluhoval riadne vydraté motory.

Pán Marcus Stepney prejavoval o motorové člny iba mierny záujem, o zábavu oveľa väčší, ak ju neplatil z vlastného vrecka. Stal sa teda jediným patrónom Kráľovnej džungle. Vyšiel si na ňom na more každé ráno na dve hodinky, obyčajne sám, no dakedy aj s novým známym, koho mu osud určil za zdroj príjmov v najbližšej budúcnosti.

Rozhovor s Jean o spôsobe, akým dvorieval jaskynný muž, veľmi naňho zaúčinkoval - veď ho aj zdôraznila dvoma zlostnými rezmi na jeho ruke. Akosi sa mu v poslednom čase nedarilo, zdroj príjmov od bohatých a dôverčivých mladíkov z ničoho nič vyschol. Večery pri kartách v jeho súkromnom byte celkom zredli. Ešte si prilepšoval, no výhry v súkromnom byte vyvažovali ťažké prehry v herniach.

Známa je skutočnosť, že ľudia, čo žijú mimo zákona, sa pridržiavajú vlastnej úrovne. Falošný hráč sa zriedka dopustí násilia. Nebolo prípadu, že by sa vlamač zaoberal aj falošnou hrou v karty.

Pán Stepney žil zo zaliečavého jazyka a dvoch nezvyčajne obratných rúk. Prekročiť hranice svojej sféry mu nezišlo na um ani raz, veď násilie mu bolo odporné aj vulgárne.

Lenže poznámka o dvorení jaskynného muža mu priam počarila. Vedel, ako na istý typ žien, a keď mu sebadôverou otriasla Jeanina divokosť a Lýdiina ľahostajnosť, zachoval si trochu nádeje, že správnou metódou dobyje obe dievčatá.

Metóda na Jean mu bola v podvedomí.

Čo sa týka Lýdie - Jeanina pripomienka bola veľmi príťažlivá.

Chytil odvahu do hrsti po noci v niceskom kasíne, poznačenej ťažkými prehrami, a dal sa hneď ráno zaviezť pred vilu Casa.

Prišiel zavčasu, no Lýdia už skončila petit déjeuner. Hneď zbadal, že ju neprekvapil príjemne.

„Dnes nepôjdem plávať, pán Stepney,“ oznámila mu, „a podľa všetkého ani vy.“

Bol v bielych ľanových nohaviciach, bielych topánkach a modrom námorníckom saku s mosadznými gombíkmi - všetko na ňom ako uliate. Na počernú hlavu si nabok založil jachtársku čiapku.

„Nie, idem chytať ryby,“ odpovedal, „a prišiel som sa opýtať, či by ste nešli láskavo so mnou.“

Zavrtela hlavou,

„Ľutujem, dopoludnia mám iný program,“ odvetila Lýdia.

„Nemohli by ste ho narušiť,“ prosil, „ako prejav zvláštnej priazne? Všetko som už prichystal a na palube mám znamenité občerstvenie - nedávno ste sľúbili, že pôjdete so mnou na ryby.

„Rada by som,“ priznala sa, „bohužiaľ, na dopoludnie mám naozaj niečo dôležité.“

Neprezradila mu dôležitú povinnosť: sedieť na Stolci milencov. V studené jasné ráno sa jej výlet videl dosť hlúpy.

„Dopravil by som vás nazad včas.“ modlikal. „Tak poďte, pani Meredithová! Pokazíte mi celý deň.“

„Lýdia by ti istotne vyšla v ústrety.“

Ani nezbadali, ako sa objavila Jean.

„Pán Stepney by si rád vyšiel so mnou na jachte.“ odvetila Lýdia a Jean sa usmiala.

„Som rada, že si čln pomenovala jachtou,“ podotkla vecne. „Si druhá, prvý ho tak pokrstil agent. Vezmi ju zajtra, Marcus.“

V očiach sa jej zaligotala veselosť. Vycítil, že vie, čo zamýšľal.

„Dobre teda,“ pristal tónom, ktorý prezrádzal opak. „Videl som ťa ráno preletieť Nice s tým tvojím bledožltým šoférom, Jean,“ doložil.

„Vstávaš tak zavčasu?“ spýtala sa veselo.

„Ešte som nebol oblečený, díval som sa oknom - izbu mám na Promenade d'Anglaise. Ten chlap sa mi nepáči.“

„To by sa nemal dozvedieť,“ odpovedala chladne, „je veľmi citlivý. Ostatne, toľkí sa ti nepáčia.“

„Hádam by si mu nemala toľko dovoľovať,“ pokračoval Marcus Stepney. Bol v nemilej nálade a vedomie, že Jean dráždi, ho iba posmeľovalo. „Daj francúzskemu šoférovi prst, a chytí ti celú ruku.“

„Možno,“ odvetila zamyslene. „A čo tvoja rúčka, Marcus?“

Ticho zavrčal a vopchal si ju hlboko do vrecka na námorníckom kabáte.

„Je v poriadku,“ odvrkol a planúci sa vracal do Monaka na samotársky výlet na more.

„Veď po tieto dni…“ zahučal a zapol motor. Nedopovedal, iba obrátil Kráľovnú džungle a plnou rýchlosťou vyrazil na šíre more.

Rozhovor s Jean v to ráno Mordona nijako neuspokojil. Trochu ho utíšila, no neprestával húsť o liste. Prisľúbila mu ho dať večer.

„Milý môj,“ dodala, „ste veľmi impulzívny, veľmi galský. Večer som sa s otcom strašne povadila. Chce, aby som zasnúbenie zrušila, vraj čo mi povedia priatelia v Londýne, a že budem spoločenským vyvrheľom.“

„A vy - vy, Jean?“

„Povedala som mu, že mi je to jedno,“ odvetila a smutne spustila kútiky. „Viem, že by som s iným nebola šťastná, Francois, ä kvôli vám sa rada postavím proti výsmechu Londýna, ba i proti nenávisti a opovrhnutiu vlastného otca.“

Chcel ju chytiť za ruku - uháňali v aute - ale odtiahla sa.

„Dávajte pozor, Francois,“ upozornila ho. „Veď už nebudete dlho čakať.“

„Nie a nie uveriť, že mám také šťastie.“ bľabotal, keď zabočil do mierneho kopca pred Monte Carlom. Vyhol sa rannej električke, len-len nezrazil nič netušiaceho chodca, čo vyšiel spoza nej, a zamieril s veľkou fiatkou do palmovej triedy.

„Neuveriteľné, hoci som vždy tušil, že sa mi prihodí čosi veľké, aj som, Jean, kvôli vám veľa riskoval. Bol by som zabil paniu v Londýne, nech ju ten starý nestrhne z cesty. A či som nestriehol, keď Meredith…“

„Pst,“ zasipela potichu. „Zhovárajme sa o niečom inom.“

„Mám ísť k vášmu otcovi? Mrzí ma. čo som vykonal včera večer,“ ospravedlňoval sa, keď dochádzali k vile.

„Otec sadol na motorku a šiel na výlet do Talianska. Radšej mu nehovorte nič, aj keby tu bol. Po čase sa zmieri. Strašne som ho zarmútila, pochopte. Dúfal, že sa vydám bohvie za koho. Treba mať na zreteli, že je sklamaný.“

Prikývol. Nezaviezol ju až pred dom. zastal pri garáži.

„A nezabudnite, že o pol jedenástej zaveziete pani Meredithovú k Stolcu milencov - viete, kde to je?“

„Pravdaže,“ prikývol. „Len sa tam ťažko obracať. Musím ju zaviezť až do San Rema. A prečo chce ísť k Stolcu milencov? Nazdal som sa, že ta chodia iba obyčajní ľudia…“

„To jej nepovedzte,“ upozornila ho ostro. „Ostatne, i ja som tam bola.“

„A na koho ste mysleli, Jean?“ spýtal sa zrazu.

„Nepoviem - ešte nie,“ odvetila a vbehla do domu.

Francois stál a vytriešťal oči, kým nezmizla, a potom ako človek preberajúci sa z tranzu pribral sa do pozemskej práce: nalial benzín do nádrže.

Lýdia sa obliekala na cestu, keď pani Cole-Mortimerová vstúpila do salónu, kde Jean čosi písala.

„Telefón z Monte Carla,“ oznámila. „Ktosi sa chce zhovárať s Lýdiou.“ Jean vyskočila. „Ja to vybavím,“ povedala.

Hlas na druhom konci drôtu bol drsný a neznámy.

„Chcel by som sa zhovárať s pani Meredithovou.“

„Kto volá?“ spýtala sa Jean.

„Istý jej známy,“ odpovedal hlas v telefóne. „Povedzte jej to láskavo. Ide o súrnu záležitosť.“

„Ľutujem,“ odvetila Jean, „ale práve odišla.“

V telefóne sa ozval nahnevaný výkrik.

„A viete, kam odišla?“ vypytoval sa hlas.

„Tuším do Monte Carla,“ odpovedala Jean.

„Ak ju nezastihnem, buďte taká láskavá a povedzte jej, aby ma počkala doma.“

„Prosím,“ prisľúbila Jean a zavesila slúchadlo.

„Volali mňa?“ spytovala sa Lýdia celkom hore na schodoch.

„Áno, drahá. Tuším Marcus Stepney sa chcel s tebou zhovárať. Mala som ťa zavolať?“

„Ešte to! Naozaj nejdeš so mnou?“

„Radšej zostanem doma,“ odpovedala Jean pravdivo.

Auto už stálo pred dverami a pri otvorených dvierkach sa motal Mordon, elegantný, v bielom plášti.

„Koľko mi to potrvá?“ spýtala sa Lýdia.

„Asi dve hodiny, drahá, kým sa vrátiš, poriadne vyhladneš,“ odpovedala Jean a bozkala ju. „A myslieť na toho pravého,“ upozorňovala ju posmešne.

„Uvidím,“ podotkla Lýdia pokojne.

Jean sa dívala za autom, kým nezmizlo, a vrátila sa do salónu. Ledva si sadla, už zacengal telefón. Predišla pani Cole-Mortimerovú a zdvihla slúchadlo.

„Pani Meredithová neodišla do Monte Carla,“ zaznel hlas v telefóne. „Jej auto som nevidel na ceste.“

„Ste to vy, pán Jaggs?“ spýtala sa sladko.

„Áno, slečna,“ odpovedal.

„Pani Meredithová sa už vrátila. Strašne ma mrzí, naozaj som sa nazdala, že odišla do Monte Carla. Je vo svojej izbe, veľmi ju bolí hlava. Chceli by ste ju navštíviť?“

Na chvíľku zavládlo ticho.

„Hej, prídem,“ ozval sa Jaggs.

O dvadsať minút zastal pred dverami taxík, z ktorého vystúpil starý Jaggs. Slúžka ho zaviedla do salónu.

Jean vstala a privítala ho. Dívala sa mu na zohnutú postavu. Prezrela si ho celého, od šedivej hlavy po zaprášené baganče, a potom ukázala na stoličku.

„Sadnite si,“ ponúkla ho a starý Jaggs poslúchol. „Iste chcete pani Meredithovej oznámiť niečo dôležité.“

„Oznámim jej to sám,“ prehovoril starec nevľúdne.

„No najskôr by som sa chcela k čomusi priznať,“ usmiala sa na starého Jaggsa a pritiahla si stoličku, aby boli zoči-voči.

Sedel chrbtom k svetlu a na kolenách držal ošúchaný klobúk.

„Zavolala som vás vlastne pod falošnou zámienkou,“ preriekla Jean, „totiž pani Meredithová vôbec nie je tu.“

„Nie?“ starký sa nadvihol.

„Nie, šla na výlet so šoférom. Chcela som vás vidieť, pán Jaggs, lebo…“ zmĺkla. „Uvedomujem si, že patríte k jej drahým priateľom a máte na srdci len jej dobro.

„Neviem, kto ste,“ pokrútila hlavou, „iba to, že vás najal pán Glover.“

„Načo to všetko?“ spýtal sa mrzuto. „Čo mi chcete povedať?“

„Neviem, ako začať,“ zahryzla si do pery. „Delikátna záležitosť, radšej by som o nej vôbec nehovorila. Totiž vzťah pani Meredithovej k nášmu šoférovi Mordonovi ma zarmucuje. Hádam by som to mala oznámiť pánu Gloverovi.“

Mlčal a Jean pokračovala.

„Stáva sa to, viem. Som šťastná, že som také niečo ešte nezažila. Ostatne, Mordon je pekný muž a ona mladá…“

„Čo to tu tárate?“ spýtal sa panovačne. „Len to,“ odvetila Jean, „že chuderka Lýdia sa zamilovala do Mordona.“ Skočil na rovné nohy.

„Prekliata lož!“ vyrazil zo seba a Jean vytreštila oči. „Tak mi povedzte, čo sa stalo Lýdii Meredithovej,“ pokračoval, „a vravím vám, Jean Briggerlandová, že ak sa tomu dievčaťu skriví čo len jediný vlások na hlave, dokončím, čo som začal tamto,“ ukázal do záhrady. „Zadrhnem vás týmito rukami.“ Zdvihla oči a znovu ich sklopila, roztriaslä sa, zvrtla a vbehla do svojej izby. Zamkla dvere a oprela sa o ne bledá a roztrasená. Druhý raz v živote sa Jean Briggerlandová bála. Na chodbe zašuchotali rýchle kroky a potom sa ozvalo zaklopanie na dvere.

„Pusťte ma dnu,“ zavrčal starý Jaggs a Jean sa neovládla. Divo sa poobzerala po izbe, kade by unikla. Vtom jej prišla na um spásonosná myšlienka: vbehla do kúpelne a schytila veľkú špongiu, čo sa sušila na okne. Na poličke pri vani stála fľaša so čpavkom. Jean odvrátila tvár a liala čpavok na špongiu, pokým celkom nenasiakla. Potom sa prikradla k dverám, otočila kľúčom a otvorila.

Starec vrazil do izby, no kým si uvedomil, čo sa robí, pritlačila mu špongiu o tvár. Štipľavá droga ho takmer oslepila a ochromujúce výpary ho zrazili na kolená. Zdrapil ju za zápästie, usilujúc sa odtlačiť ruku, no Jean mu medzitým ovinula ruku okolo krku - už sa nemohol oslobodiť.

Zastonal a zvalil sa na zem. Zaraz sa naňho vrhla ako mačka a zakliesnila mu plecia medzi kolená.

V mrákotách cítil, že mu dáva ruky za chrbát a zväzuje ich. Urobila to hodvábnym pásom, čo si odopla, a - dôkladne.

Napokon ho prevrátila na chrbát. Čpavok bol ešte v očiach, nemohol ich otvoriť. Mučila ho hrozná, takmer neznesiteľná bolesť. S jej rukou pod pazuchou sa horko-ťažko zviechal zo zeme. Kamsi ho viedla a potom sotila na stoličku. Na chvíľku ho nechala samotného, a keď sa vrátila, zviazala mu aj nohy. Premohla ho sama, bolo to úžasné. Nikdy by si nebola pomyslela, že zvíťazí tak ľahko.

„Mrzí ma, že som ublížila starcovi,“ v hlase jej zaznel výsmech, aký ešte nepočul. „No ak mi sľúbite, že nebudete kričať, ústa vám nezapchám.“

Začul tiecť vodu a o chvíľku mu mokrou handričkou jemne utierala oči.

„O chvíľu budete vidieť,“ oznámila Jean chladne. „Zatiaľ zavolám na políciu.“

Hoci ho trýznila bolesť, uškrnul sa.

„Zatiaľ zavoláte na políciu, čo? Poznáte ma?“

„Viem len, že ste podlý starec, ktorý sa vlámal do domu, kým som bola sama,“ odvetila Jean.

„Viete, načo som prišiel?“ spytoval sa starý ďalej.

„Prišiel som oznámiť pani Meredithovej, že jej na falošnú zmenku vybrali z banky stotisíc libier.“ „Nezmysel,“ odpovedala Jean. Sedela na krajíčku vane a dívala sa na ušpinenú postavu. „Ako mohli vybrať peniaze z banky, pokým je jej drahý priateľ a strážca Jack Glover v Londýne a dáva pozor, aby ju neokradli?“

,Starý Jaggs' zagánil na ňu zapálenými očami.

„Viete veľmi dobre“ odvetil dôrazne, „že som Jack Glover a že som sa nehol z Monte Carla, odkedy je tu Lýdia Meredithová.“

Pán Briggerland sa nenadchýnal nijakým športom ani telesným cvičením. Jediným koníčkom mu bol motocykel. Nielenže sa tým rekreoval, ale aj pomáhal uskutočňovať dôležité plány, ktoré vymýšľa jeho dcéra.

V Mentone sa naraňajkoval, a keď prišiel v Pont St. Louise za colnicu, namieril hore kopcom ku Grimaldi. Mal pred sebou celé dopoludnie, nuž sa neponáhľal. Vo Ventimille zastal na desiatu, lebo vyhladol, a rád si dobre zajedol. Pochodil po mestečku, s cigarou medzi zubami, v jednom obchode kúpil zopár kuriozít a pokračoval v pohodlnej ceste.

Konečným cieľom bolo San Remo. O jednej sadne na vlak, podá naň motocykel, vráti sa do Monte Carla a strávi tam celé odpoludnie. V Pont St. Louis sa zhováral s colníkom.

„Nie, m'sieur, dopoludnia je na hradskej veľmi málo ľudí,“ poinformoval ho colník. „Premávka sa začína až popoludní. Na Riviére už nie je tak, ako bývalo, veľa ľudí chodieva do Cannes. Stará hradská býva takmer opustená.“

O jedenástej pán Briggerland zastal na istom mieste a ukryl motocykel v olivovom lesíku na stráni. Náhodou to bolo aj báječné miesto na odpočinok - bol z neho znamenitý výhľad na západnú hradskú.

Aj Lýdii sa príjemne cestovalo. Aj ona sa pristavila v Mentone, poprezerala si mestečko a z Pont St. Louis odišla hodinu po pánu Briggerlandovi.

Hradská do San Rema beží v tieni príkrych kopcov kúskom pustého kraja, kde sa nevedia obživiť ani usilovní severotalianski sedliaci. Vŕšky holé, hrozivé, iba kde-tu fliačik obrobenej zeme.

Na jednej strane pusté náhorné plošiny, na druhej morské pobrežie posiate balvanmi, nuž nebolo toho veľa, čo by pritiahlo zrak, iba ak tu a tam talianske mesto v diaľke. Divý, drsný kraj jej naháňal hrôzu. Vše auto uháňalo celkom pri mori a spŕška z vĺn postriekala okná, vše sa vyštveralo na výbežok a Lýdia sa dívala na balvany na pobreží zo štyridsaťmetrovej výšky.

Zastali na hrebeni takého výbežku.

Hradská sa tu krútila v polkruhu, takže z nej videli iba kúsok. Vpredu mizla za previsom vysokého braliska, do ktorého ju vysekali, a vzadu sa zvažovala k zálivu, ktorý nevideli z miesta, kde zastali.

„Stolec milencov, mademoiselle,“ ozval sa Mordon a ukázal na skalný výstupok pod hradskou.

K výstupku viedli schody. Zostúpila po nich. Sadla si na Stolec milencov vytesaný do brala a kochala sa utešeným výhľadom. V samote, v tíšine, ktorú narušovali iba lenivé vlny, v prekrásnom prostredí ju pojal zvláštny pokoj. Za výstupkom padal útes strmo do mora a Lýdiu striaslo, keď cúvla k Stolcu.

Mordon ju nevidel. Sedel na blatníku, tvár zaborenú v dlaniach, pohrúžený do chmúrnych myšlienok. Čo len bude ďalej, vravel si. Premáhal ho nepokoj - zapochyboval o úprimnosti ženy, ktorá mu bola bohyňou.

Pána Briggerlanda nezbadal, lebo počerný džentlmen vykročil spoza brala veľmi zľahka. Mordon bol k nemu obrátený chrbtom. Zrazu sa šofér zvrtol.

„M'sieur,“ vyjachtal a chcel vstať, no Briggerland mu položil ruku na plece.

„Len seďte, Francois,“ preriekol priateľsky. „Obávam sa, že som sa večer prenáhlil.“

„M'sieur, ja som sa prenáhlil,“ odvetil Mordon chrapľavo, „to sa nedá odpustiť…“

„Pletky,“ Briggerland potľapkal Mordona po pleci. „Tamto tá loď je - vojnová, Francois?“

Francois Mordon obrátil hlavu k moru a Briggerland vytiahol spoza chrbta revolver s pažbou zo slonoviny. Namieril a vystrelil.

Ozvena medzi bralami zatrešťala ako hrom. Lýdia sa sprvoti nazdala, že praskla pneumatika, a vybehla hore schodíkmi.

Pán Briggerland stál chrbtom obrátený k autu a pri nohách mu ležal zastrelený Mordon.

„Pán Brig…!“ zvolala a vtom mu zočila v ruke revolver. Vykríkla a priam sa vrhla dolu schodmi. Revolver vyštekol. Guľka jej strhla klobúk z hlavy. Rozhodila ruky, lebo sa nazdala, že ju trafil.

Počerná tvár sa ukázala nad výstupkom a Briggerland znova namieril. Zadívala sa mu do dobráckych očí a vtom ju čosi prudko udrelo. Zatackala sa a zletela z výstupku rovno do mora pod útesom.

Jean Briggerlandová sa hádam ešte nikdy nezatvárila tak úžasne prekvapene, ako keď jej starý Jaggs oznámil, že je vlastne Jack Glover.

„Pán Glover,“ zopakovala nedôverčivo.

„Ak mi láskavo rozviažete ruky,“ vyhŕkol Jack zúrivo, „hneď vás o tom presvedčím.“

Jean, zosobnená krotkosť, ho poslúchla a Jack stonajúc vstal.

„Takmer ste ma oslepili,“ podotkol a obrátil sa k zrkadlu.

„Keby som bola vedela, že ste to vy…“

„Ešte ma rozosmejete!“ odvrkol. „Pravdaže ste vedeli, že som to ja!“ Strhol si parochňu a odlúpol bradu.

„Veľmi bolelo?“ opýtala sa súcitne a Jack zahundral.

„Ako som mohla vedieť, že ste to vy?“ znova sa opýtala nahnevane. „Nazdala som sa, že ste zlomyseľný starec…“

„Vôbec ste sa nenazdali, slečna Briggerlandová,“ odsekol Jack. „Dobre ste vedeli, kto som. ba i to, prečo som v takej maškaráde. Nebol som ďaleko od vás, keď vám svitlo, že v byte Lýdie Meredithovej som mohol spávať iba v prestrojení za starého človeka.“

„A vôbec, prečo ste tam spávali?“ spýtala sa nevinne. „Nie veľmi slušná snaha.“

„Zbytočná otázka. Nemienim strácať čas odpoveďou,“ odsekol Jack. „Chodieval som ta, aby som jej chránil život, ochraňoval ju pred vašimi vražednými zámermi.“

„Mojimi vražednými zámermi?“ zopakovala užasnutá. „Neviete, čo vravíte.“

„Viem,“ odvetil s nepríjemnou tvárou. „Mám dosť dôkazov, aby som dal zatknúť vášho otca a možno aj vás. Už mesiace študujem tú vašu prvú nehodu zavinenú prozreteľnosťou - prípad bohatého Austrálčana, čo zahynul tak báječne z ničoho nič. Možno sa mi nepodarí zatiahnuť vás do Meredithovho prípadu, možno sa mi nepodarí dostať vás za mreže ani za útoky na pani Meredithovú, ale o prvom zločine mám dosť dôkazov, aby som dotiahol pod šibenicu vášho otca.“

Na Jeaninej tvári nebolo badať nič - nijaký výraz. Tak bezprostredne, ako sa jej vyhrážal Jack Glover, sa jej nevyhrážal doteraz nikto, ani jej nikdy nehrozilo nebezpečenstvo odhalenia. Dívala sa naňho uprene, na tvári sa jej nehol ani sval, pritom však rozmýšľala o minulosti, skúmala každý detail zločinu, ktorý spomenul, hľadala štrbinku v starostlivo pripravenej vražde, čo priniesla násilnú a predčasnú smrť dobrému človeku.

„Takým blufom na mňa nechoďte,“ odpovedala napokon. „Zle je s vami, ak si musíte vymýšľať zločiny a pripisovať ich mne.“

„O tom neskoršie. Kde je Lýdia?“ spýtal sa úsečne.

„Vravím vám, že neviem. Viem len, že šla autom. Dúfam, že sa čoskoro vráti.“

„Váš otec šiel s ňou?“

Pokrútila hlavou.

„Nie, otec odišiel včas ráno. Neviem, kto vám dal právo takto ma vypočúvať. Prosím vás, tvárite sa dôležito ako francúzsky vyšetrujúci sudca,“ usmiala sa.

„Ako dôležito sa tvári francúzsky sudca, uvidíte tuším veľmi skoro,“ poznamenal Jack významne. „Kde je šofér Mordon?“

„Aj Mordon odišiel - veď šiel s Lýdiou. Prečo?“ spýtala sa a srdce jej trochu stislo. Zvrchovaný čas, pomyslela si. Teda sfalšovaný podpis pripisujú Mordonovi!

Ďalšie slová potvrdili Jeanin predpoklad.

„Na Mordona vydali zatykač, zatknú ho, len čo sa vráti,“ oznámil Jack. „Stopovali sme ho v Londýne, aj ženu, čo predložila šek. Vieme, čo robil, odkedy odletel z Nice do Paríža, až kým sa nevrátil. Ľudia, čo mu rozmenili peniaze, pod prísahou potvrdia jeho totožnosť.“

Myslel si, že sa Jean preľakne - sklamal sa. Zdvihla obočie.

„To nie je možné. Mordon bol veľmi počestný muž,“ odpovedala. „Dôverovali sme mu bezvýhradne a ani raz nás nesklamal. Pán Glover,“ dodala chladne, „nezdá sa vám, že rozhovorom s pánom v spálni si nezvýšim úctu pred služobníctvom? Boli by ste taký láskavý a počkali ma dolu?“

„Nie aby ste odišli z domu!“ varoval ju a Jean sa zasmiala.

„Naozaj sa správate ako neomylní detektívi z populárnych časopisov,“ podotkla ironicky. „Nemáte právo zadržať ma v dome a sám to viete veľmi dobre. No nebojte sa. Sadnite si na schodišti, ak sa vám páči, a počkajte, kým nezídem.“

Keď odišiel, zacengala na slúžku a podala jej obálku.

„Budem v salóne s pánom Gloverom,“ hovorila jej potichu. „Donesiete list a poviete, že ste ho našli v hale.“

„Prosím, slečna,“ odpovedala slúžka.

Jean pomaly vošla do obliekárne. V zápase s Jackom si potrhala šaty. Prezliekla sa do bledozelených hodvábnych - Jack chodil po hale hore-dolu, len-len že nevybehol hore, či neušla - a pokojne sa zniesla dolu schodmi.

„Chcela by som vedieť, pán Glover,“ obrátila sa k Jackovi, keď vošli do salónu, „čo mienite urobiť. Odvábite Lýdiu od nás? Pravdaže, viem, že ste do nej zaľúbený a tak ďalej.“

Začervenal sa.

„Nie som do pani Meredithovej zaľúbený,“ zacigánil.

„Netárajte hlúposti,“ poznamenala vecne. „Pravdaže, ste do nej zaľúbený.“

„Najskôr jej treba vrátiť peniaze, a vy mi pri tom pomôžete.“

„Prirodzene, pomôžem vám,“ pristala. „Ak je Mordon naozaj taký podliak, nech si znáša následky. Ste múdry a isto ste všetko pozisťovali. Chudák Mordon. Ktovie, prečo to urobil, veď sa s Lýdiou veľmi priatelil. Vážne, pán Glover, myslím, že Lýdia je naozaj nerozvážna.“

„Už ste to spomenuli,“ odvetil pokojne. „Dúfam, že vysvetlíte, čo máte na mysli.“

Pokrčila plecami.

„Stále sú spolu. Včera sa prechádzali v záhrade do neskorého večera. Tak som sa bála, že ich uvidí aj pani Cole-Mortimerová…“

„To znamená, že pani Cole-Mortimerová ich nevidela. Ste múdra, Jean! Už popredku vyvraciate dôkazy, s ktorými by mohla vyrukovať druhá stránka. Neverím, vám ani slova.“

Zaklopali na dvere. Vošla slúžka a na podnose niesla list.

„Je adresovaný vám, slečna,“ poznamenala slúžka. „Bol na stolíku v hale - nevideli ste ho?“

„Nie,“ začudovala sa Jean. Vzala list, pozrela na adresu a otvorila ho.

V očiach jej zazrel úžas a na tvári hrôzu.

„Panebože!“ vydýchla Jean.

„Čo sa stalo?“ spýtal sa a skočil na rovné nohy.

Vytriešťala oči, vše naňho, vše na list.

„Čítajte,“ preriekla dutým hlasom.

„Drahá mademoiselle,

vrátil som sa z Londýna a priznal sa pani Meredithovej, že som sfalšoval jej podpis a vybral z banky stotisíc libier. A teraz som sa dozvedel, že madame Meredithová ma miluje. Skončiť sa to môže len - akiste chápete…“

Jack prečítal list dvakrát.

„Písmo je jeho,“ zašomral. „Nemožné, neuveriteľné! Vravím vám, že som pani Meredithová mal na očiach, odkedy je tu. Aj ona napísala list?“ spýtal sa zrazu. „Nie, nie, nemožné. Nemožné!“

„Nebola som v jej izbe. Idete so mnou?“

Vyšiel za ňou po schodoch a potom do veľkej spálne. Prvé, čo zazrel, bol zapečatený list na nočnom stolíku. Zdvihol ho. Bol adresovaný jemu a písmo bolo Lýdiino. Horúčkovite roztrhol obálku.

Keď dočítal, bol bledý ako predtým Jean.

„Kam odišli?“ spýtal sa.

„Do San Rema.“ „Autom?“

„Prirodzene.“

Zvrtol sa bez slova a zbehol dolu schodmi.

Taxík, ktorým bol prišiel, už odišiel, no dolu nižšie na hradskej stálo auto, ktoré si najal po príchode do Monte Carla. Povedal šoférovi, kam ísť, a skočil do auta. Preleteli cez Mentone a na colnici zastali len na chvíľku, pokým sa Jack informoval o Lýdii.

„Áno, akási dáma šla tadeto, no nevrátila sa.“

„Kedy?“

„Asi pred hodinou, a možno ani nie pred hodinou.“

Auto sa rútilo prímorskou hradskou najväčšou rýchlosťou - krútilo sa na zákrutách, pikovalo do údolí a štveralo sa do príkrych kopcov. Napokon za ostrou zákrutou zočil Jack auto a skupinku ľudí. Srdce mu oťaželo ako kameň, keď vyskakoval z auta.

Chrbtom k nemu stáli aj dvaja talianski žandári. Odtisol zo dvoch zvedavcov a stal si doprostred skupiny. Mordon ležal tvárou v kaluži krvi a jeden z policajtov prezeral revolver s pažbou zo slonoviny.

„Zločin spáchal týmto revolverom,“ vysvetľoval kvetnatou taliančinou: „Prázdne sú tri komory. Na koho vystrelil tie dve?“

Jack sa Zatackal. Zachytil sa blatníka, aby nespadol, potom sa mu oči zatúlali k priechodu v brale, za ktorým bolo more.

Zišiel na výstupok a pozrel dolu. Prvé, čo uvidel, bol roztrhnutý klobúk a závoj - hneď vedel, že sú Lýdiine.

Pán Briggerland zabíjal čas na monackom móle, a tak uvidel pristáť Kráľovnú džungle aj Marcusa vystúpiť s udicami v ruke.

Keď Marcus došiel zarovno s ním, zavolal naňho. Pán Stepney sa strhol a poobzeral.

„Hello, Briggerland,“ odpovedal a preglgol slinu.

„Tak čo, chytali ste ryby?“ spýtal sa pán Briggerland nezvyčajne otcovským tónom.

„Hej,“ priznal sa Marcus.

„A chytili ste dačo?“

Stepney prikývol.

„Iba jednu,“ odpovedal.

„Nemali ste veľké šťastie,“ usmial sa pán Briggerland, „ale kde je pani Meredithová? Počul som, že mala ísť dnes s vami na ryby.“

„Šla do San Rema,“ odvetil Stepney stručne a Briggerland prikývol.

„Pravdaže, celkom som zabudol.“

Neskôr si kúpil Nicoise a dočítal sa o tragédii na sanremskej hradskej. Poponáhľal sa domov viditeľne vzrušený.

„Hrozná správa, drahá moja,“ dobehol zadychčaný do salónu, no priam zdrevenel, keď zočil Jacka Glovera.

„Vstúpte, Briggerland,“ prikázal mu Jack bez okolkov. Pri Gloverovi stál vysoký bystrý Francúz, v ktorom Briggerland zaraz spoznal hlavného policajného inšpektora Prefektúry. „Chceli by sme vedieť, kde ste boli a čo ste robili.“

„Kde som bol a čo som robil?“ zopakoval Briggerland urazene. „V spojitosti s tou hroznou tragédiou? Tragédiou, pri ktorej som priam onemel hrôzou a výčitkami? Načo som len dovolil tomu podliakovi zhovárať sa s chuderkou Lýdiou?“

„Aj tak nám, m'sieur,“ odvetil vysoký inšpektor pokojne, „musíte povedať, kde ste boli.“

„To vám ľahko poviem. Bol som v San Remo.“

„Vlakom?“

„Nie, nie vlakom,“ odvetil pán Briggerland. „motocyklom.“

„Kedy ste došli do San Rema?“

„Na poludnie, možno štvrť hodinu skôr.“

„Viete, že vraždu spáchali o pol dvanástej?“ spýtal sa Jack.

„Tak píšu v novinách.“

„Čo ste robili v San Remo?“ spýtal sa inšpektor.

„Zašiel som do kaviarne na pohár vína. potom som sa prešiel po meste a na obede som bol vo Viktorii. Ešte som chytil vlak do Monte Carla, čo odchádza o jednej.“

„O vražde ste nepočuli?“

„Ani slova,“ odvetil Briggerland, „ani slova.“

„Auto ste videli?“

Pán Briggerland pokrútil hlavou.

„Odišiel som pred chuderkou Lýdiou,“ odpovedal ticho.

„Vedeli ste, že sa pani Meredithová a váš šofér mali radi?“

„To som ani netušil. Ak by som bol,“ odvetil Briggerland poctivo, „bol by som ju priviedol k rozumu.“

„Vaša dcéra nám povedala, že bývali často spolu. Aj vy ste si to všimli?“

„Hej, všimol som si, no my sme demokrati. Spriatelili sme sa s Mordonom, a čo by sa možno videlo familiárne vám, sme si vôbec nevšimli. Áno, pamätám, prechádzali sa v záhrade.“

„Toto je vaše?“ inšpektor vytiahol spoza záclony starú britskú pušku.

„Áno, moje,“ priznal sa Briggerland bez zaváhania. „Kúpil som ju v Amiense ako pamiatku na našich udatných vojakov…“

„Chápem, chápem, že ste ju kúpili z vlasteneckých pohnútok,“ prisvedčil detektív sucho, „no povedali by ste mi, ako sa dostala nám do rúk?“

„Nemám poňatia,“ odpovedal pán Briggerland prekvapene. „Vôbec som nevedel, že som ju stratil - nevidel som ju už pár týždňov. Hádam len nie Mordon - nie, nie, taký zlý nebol.“

„Chceli ste povedať,“ skočil mu do“ reči Jack, „že na pani Meredithovú, keď sa kúpala v mori, vystrelil Mordon? Ak áno, tak sa radšej nenamáhajte klamať. Strieľali ste vy a ja som vás zrazil na zem.“

Briggerlandova tvár bola hádanka.

„Nechápem, prečo ma tak fantasticky a nepodložene obviňujete,“ poznamenal jemne. „Hádam nám záhadu objasníš ty, drahá.“

Odkedy vstúpil, Jean neprehovorila. Sedela na stoličke vystretá ako struna, s rukami v lone a dívala sa smutnými očami vše na Jacka, vše na inšpektora. Pokrútila hlavou.

„O puške neviem nič, ani som netušila, že máš pušku,“ odpovedala. „Len, prosím ťa, otecko, odpovedz im na všetky otázky. Nielen ty, aj ja by som chcela vedieť, prečo sa stala táto strašná tragédia. Povedali ste oteckovi o listoch?“

Inšpektor pokrútil hlavou.

„Nie, veď som s ním doteraz nebol.“

„O listoch?“ Briggerland pozrel na dcéru. „Chuderka Lýdia napísala list?“

Prikývla.

„Hádam ti to vysvetlí pán Glover, otecko,“ odvetila Jean. „Úbohá Lýdia ľúbila Mordona. Celkom pochopiteľné, čo sa stalo. Odišli, aby sa už nikdy nevrátili…“

„Pani Meredithová nemienila ísť na Stolec milencov, dokiaľ ste to vy nenavrhli,“ podotkol Jack pokojne. „Pani Cole-Mortimerová to veľmi zdôrazňovala.“

„Mŕtvolu našli?“ spýtal sa pán Briggerland.

„Šoférovu,“ odpovedal detektív.

Inšpektor sa ešte čo-to spýtal a potom odtiahol Jacka nabok.

„Určite ide o nešťastie, aké u nás bývajú často,“ vysvetľoval Jackovi. „Mordon bol Francúz a podľa tetovania na ruke som v ňom spoznal chlapíka, čo bol už viackrát v rukách polície.“

„Teda niet nádeje?“

Inšpektor pokrčil plecami.

„Prehľadávame dno v zálive. Pod útesom je more veľmi hlboké, no možno vlny odniesli telo na šíre more. Niet proti ním dôkazov - okrem vášho. Prirodzene, listy sú možno nepravé, ale, ako vravíte, písmo je určite pani Meredithovej.“ Jack prikývol.

Kráčali dolu hradskou k inšpektorovmu autu.

„Mohol by som ešte vidieť ten list?“ spýtal sa Jack.

Inšpektor vytiahol list z notesa. Jack zastal a skúmal ho.

„Hej, písmo je jej,“ potvrdil, a v tom skríkol.

„Vidíte?“

Prstom ukazoval na úvodzovky pred oslovením ,Drahý priateľ.'

„Úvodzovky,“ prehovoril zarazený detektív. „Načo ich napísala?“

„Už viem!“ zvolal Jack. „Poviedka! Slečna Briggerlandová mi povedala, že píše poviedku, a pamätám, že spomínala, že ju bolí zápästie od písania. Čo ak diktovala časť poviedky pani Meredithovej a čo ak jej diktovala aj ten list - Lýdia by bola úvodzovky napísala automaticky.“

Inšpektor mu vzal list.

„To je možné,“ podotkol, „písmo je vyrovnané, ani stopy po vzrušení a, prirodzene, L. M. sú možno iniciálky hrdinky. Dôvtipná hypotéza, a nie celkom nepravdepodobná, lenže ak je list časťou poviedky, určite sú aj ďalšie strany. Chcete, aby som dal prehľadať vilu?“

Jack pokrútil hlavou.

„Je oveľa múdrejšia, istotne nie sú v dome,“ odpovedal Jack. „Pravdepodobne ich spálila.“

„Ako spálila?“ opýtal sa inšpektor sucho. „V týchto domoch je ústredné kúrenie - iba ak v kuchyni.“

„To by neurobila,“ namietol Jack zamyslene. „Nie, spálila ich v záhrade.“

Jean, zahĺbená do rozhovoru s otcom, ich zbadala, keď sa znova objavili, a pozorovala ich, keď kráčali trávnikom k stromom, s očami upretými na zem.

„Čo len hľadajú?“ spýtala sa zachmúrene.

„Idem sa pozrieť,“ ponúkol sa Briggerland, no Jean ho chytila za lakeť.

„Nazdáš sa, že ti povedia?“ spýtala sa sarkasticky.

Vybehla do svojej izby a pozorovala ich spoza záclony. O chvíľu zmizli za rohom a Jean vbehla do Lýdiinej izby, aby ich nestratila z očí. Zrazu sa inšpektor zohol a zdvihol čosi zo zeme. Zaťala zuby.

„Spálená poviedka,“ zamrmlala. „Nikdy by som sa nebola nazdala, že ju budú hľadať.“

Bol tam iba zdrap, ale bolo na ňom Jeanine písmo - na zuhoľnatenom papieri zreteľne videli stopy po tužke.

„Laura Martinová,“ čítal detektív. „L. M. a ešte tragické a výčitky.“

Zo spálených kúsočkov papiera neposkladali nič dôležité. Jean ich pozorovala, dokiaľ nezmizli v aleji, a potom zišla k otcovi.

„Bála som sa,“ povedala.

„Aj sa ešte bojíš,“ poznamenal a ostro sa zadíval na ňu.

Pokrútila hlavou.

„Otec, cháp, že toto dobrodružstvo sa môže skončiť katastrofálne. Pravda nevyjde najavo na deväťdesiatdeväť percent, no bojím sa toho jedného percenta. Mali sme Lýdiu odstrániť tichšie, prirodzenejšie. Priveľa bolo melodrámy a streľby, hoci neviem, čo inšie sme mali urobiť - Mordon si už veľa dovoľoval.“

„Odkiaľ sa tu vzal Glover?“ spýtal sa pán Briggerland.

„Bol tu celý čas,“ odvetilo dievča.

„Čože?“

Prikývla.

„Ako starý Jaggs. Šípila som to, no istá som si bola, až keď som si spomenula, že spával u Lýdie.“

Zložil šálku s čajom a poutieral si ústa hodvábnou vreckovkou.

„Len aby sme to už mali všetko za sebou,“ preriekol prestrašený. „Zdá sa, že budeme mať trampoty.“

„Pravdaže budeme,“ skočila mu do reči chladne. „Hádam si sa nenazdal, že nám toľké bohatstvo spadne do lona bez trampôt. Určite nás podozrievajú. No aby som sa trápila, treba veľa podozrenia. Čoskoro budeme v tichej vode, až do smrti.“

„Len aby,“ zaželal si neveľmi presvedčivo.

Pani Cole-Mortimerová zničene ležala v posteli. Jean ju netúžila vidieť.

Kázala priniesť večeru. Práve dojedli, keď vošla návšteva - pán Marcus Stepney.

O takomto čase Marcus k nim nechodieval, a keď, tak iba v smokingu. Jean sa začudovala.

„Mohol by som sa pozhovárať s tebou, Jean?“ spýtal sa.

„Čo je, čo je?“ spýtal sa pán Briggerland prchko. „Nebolo už dosť záhad?“

Marcus naňho pozrel nie práve láskavo.

„O jednu bude viac, ak dovolíte,“ odpovedal nevrlo a Jean - všetky zmysly mala čulé - vzala šál a vyšla do záhrady. Marcus jej šiel za pätami.

Prešla hodná chvíľa, nevracali sa, prešla štvrťhodina a Briggerlanda pochytil nepokoj. Vstal, zavrel knihu a pobral sa k dverám. Vtom sa dvere otvorili a vošiel Jack Glover a za ním inšpektor.

Prehovoril Francúz:

„M'sieur Briggerland, mám na vás zatykač od prefekta Alpes Maritimes.“

„Zatykač na mňa?“ vyprskol počerný chlap a zuby mu zadrkotali. „A… a z čoho som obvinený?“

„Z úkladnej vraždy Francoisa Mordona,“ odvetil inšpektor.

„Lož - lož!“ vrieskal Briggerland. „Neviem o ničom…“ a vtom sa mu z úst vydral hrdelný zvuk. Briggerland vypleštil oči - vo dverách stála Lýdia Meredithová.

Toho dopoludnia sa pán Stepney sklamal aj v inom: znova a znova vyťahoval prázdnu udicu, až ju napokon šmaril do člna.

„Ešte ani tie prekliate ryby neberú!“ zahrešil, no vtipná poznámka ho rozveselila. Bol asi na desať míľ od pobrežia - hmlistej, potrhanej čiary na horizonte. Vytiahol z kajuty kôš s občerstvením a mrzuto sa naň zadíval - stál ho dvesto frankov. Otvoril košík a pri pohľade na jeho obsah si mienku o vyhodených peniazoch ešte utvrdil, lebo maitre ďhôtel mu starostlivo pribalil aj dve fľaše šampanského.

Pán Marcus Stepney si riadne zajedol. a keď odhodil do mora prázdnu fľašu, díval sa na život veselšie. Hodil do vody aj zvyšky z hostiny, zastrčil prázdny košík pod lavičku v kajute, vytiahol kotvu a spustil motor.

Obloha sa belasela, more trblietalo a Marcusovi sa chcelo mať dokonca o Jean Briggerlandovej veľkodušnejšiu mienku ako kedykoľvek predtým.

„Diablik“, Zahundral a usmial sa zahľadený do nedávnej minulostí.

Otvoril na jej počesť druhú fľašu - pán Marcus Stepney píjaval málo - a poťahoval si slávnostne, ak už nie rozvážne. Slnko pripekalo a Marcusa pochytila nevysvetliteľná ospalosť. Ešte bol natoľko triezvy, že si uvedomil, že zaspať na šírom mori by znamenalo privolávať si na hlavu nešťastie. Obrátil Kráľovnú džungle a zamieril, kde bol breh najbližšie.

Plavil sa popri brehu a onedlho našiel miesto súcejšie, ako dúfal. More a čas vyhĺbili vo vysokom útese veľkú priehlbinu, akurát takú veľkú, že sa v nej zmestila Kráľovná džungle, a takú hlbokú, že v nej mohol spoľahlivo zakotviť. Zátoku, ktorú vyhĺbili do kamenného morského dna morské vlny, chránila pred búrlivým oceánom bariéra z brál. Keď spúšťal kotvu, vyrušil záľahu rýb. Znova sa v ňom prebudil pud rybára. Spustil udicu, pohodlne sa usadil vo veľkom prútenom kresle a slastne zadriemal…

Prebudil ho výstrel. Za ním druhý a tretí. A hneď nato zletelo čosi z útesu a pleslo na vodu.

Marcus sa už celkom prebral a takmer vytriezvel. Zahľadel sa do priezračných hlbín a zaraz zočil obracať sa a stúpať k hladine ženskú postavu. Vtom sa žena prevrátila na chrbát a Marcus uvidel tvár. Nezaváhal ani na okamih a vrhol sa do vody.

Bolo by bývalo múdrejšie počkať, kým by nebola vyplávala na hladinu, lebo len horko-ťažko doplával nazad k člnu a načiahol sa doň po povraz. Uviazal jej ho okolo drieku a druhý koniec o trám v člne, potom sa vyštveral na palubu a vytiahol ženu za sebou.

Sprvoti sa nazdal, že je mŕtva, no keď priložil ucho na srdce, zistil, že bije. Vytiahol z koša fľašu likéru, čo mu bol zabalil Alfonz, pán hlavný, priložil jej ju k perám a nalial trochu do úst. Rozkašľala sa a o chvíľu otvorila oči.

„Ste medzi priateľmi,“ preriekol Marcus zbytočne.

Sadla si a zakryla si oči rukami. Hrozná spomienka sa vynorila ako blesk a zmrazila jej krv v žilách.

„Čo sa vám stalo?“ spýtal sa Marcus.

„Vlastne ani neviem,“ odvetila slabým hlasom. „Bolo to hrozné, hrozné!“ vybúšila.

Marcus jej podával fľašu, a keď zavrtela hlavou, veľkoryso si sám potiahol.

Lýdiu bolelo ľavé plece. Rukáv bol odtrhnutý a na ramene sa tiahol ohyzdný krvavý švík.

„Ako stopa po guľke,“ poznamenal Marcus a zvážnel. „Počul som výstrel. To na vás?“

Prikývla.

„Kto?“

Otvorila ústa, no iba ju zachvátil kŕčovitý plač. „Hádam nie Jean?“ spýtal sa chrapľavo.

Zavrtela hlavou.

„Briggerland?“

Prikývla.

„Briggerland!“ pán Stepney zhíkol a zachvel sa. „Poďme odtiaľto. Zomrieme na prechladnutie. Slnko nás zohreje.“

Spustil motory a bezpečne vyšiel úzkym priechodom na more. Až ďalej od pobrežia uvidel hradskú, potom auto a policajta zostupovať z bicykla a zohýnať sa nad čímsi. Odložil ďalekohľad a obrátil sa k Lýdii.

„Je to zlé, pani Meredithová. Vďakabohu, že nie som vtom.“

„Kam ideme?“ spýtala sa.

„Na more,“ usmial sa Marcus. „Nebojte sa, pani Meredithová. Porozprávajte mi, čo sa stalo. Ak sa dozviem, čoho sa obávam, bude lepšie, ak sa Briggerland bude nazdávať, že ste mŕtva.“

Povedala mu, čo vedela, a Marcus ju mlčky vypočul do konca.

„Teda Mordon je mŕtvy? To je zlé. Ale ako doparoma to chcú vysvetliť? Hádam,“ usmial sa, „ste nenapísali list, že odchádzate so šoférom?“

Sadla si.

„Veru napísala,“ odvetila pomaly. „Ale nie ozajstný list, iba v poviedke, čo mi diktovala Jean.“

Zavrela oči.

„Aké hrozné,“ preriekla. „Nie a nie uveriť ani teraz!“

„Porozprávajte mi všetko,“ vyhŕkol Marcus.

„Písala poviedku do akéhosi londýnskeho časopisu a rozbolelo ju zápästie. Tak som ja písala, ona diktovala. Iba zo tri strany, ale bol tam aj ten list - hrdinka píše priateľovi, že odchádza, lebo miluje niekoho, kto nie jej je spoločensky roveň.“

„Panebože!“ vydýchol ohromený Marcus. „To že urobila?“

Jeanin skutok ho celkom zgniavil. Hodnú chvíľu nepreriekol ani slova.

„Som rád, že to viem,“ ozval sa napokon.

„Naozaj sa ma celý ten čas usilovala pripraviť o život?“

Prikývol.

„Použila každého, aj mňa,“ odvetil trpko. „Nechcel by som, aby ste ma pokladali za zlého človeka, no poviem vám pravdu. Tento čln som dnes zásobil na tisícdvestomílový výlet a vy ste mali ísť so mnou.“

„Ja?“ opýtala sa neveriaco.

„Vymyslela to Jean, no tuším plán zmenila, alebo sa nazdala, že som naň zabudol. Chcel som vyjsť s vami na šíre more a nevrátiť sa, pokým by ste nepristali…“ zavrtel hlavou. „Neverím, že by som to bol vedel urobiť,“ doložil napoly sebe. „Nie som na také úklady. Také hrubosti ma nikdy nepriťahovali. Aspoň som sa nepokúsil.“

„Nie, pán Stepney,“ podotkla pokojne, „a keby ste sa aj boli, sotva by sa vám to bolo podarilo.“

Otvoril jej srdce. Priam sa naľakala, keď sa priznal, čím sa zaoberá, pričom sa vôbec nepokúšal ospravedlňovať či prikrášľovať prostriedok, ktorým si zarábal na živobytie.

„Bol som už takmer na dne a nazdal som sa, že ľahko prídem k peniazom, nuž som neodolal. Viem, budete si o mne myslieť, že som podlý chrapúň, a naozaj, som ešte horší.“

Díval sa na pobrežie. Cap Martin sa vysúval do mora ako zelený jazyk.

„Hádam vás zaveziem do Nice. Vzbudíme menšiu pozornosť a možno sa mi podarí nájsť vášho starého Jaggsa. Neviete, kde ho hľadať? Pôjdem aj do vily Casa, čo tam budú rozprávať.“

„A možno mi prinesiete suché šaty,“ doložila Lýdia a uškrnula sa. „Viete, ako mi je nepríjemne?“

„Viem,“ doložil pokojne, „aj mne, len čo sa pohnem, stečie dolu chrbtom celý prúd vody.“

Do Nice prišli o pol šiestej. Marcus odprevadil dievča do hotela, prezliekol sa a vrátil člnom do Monaka, kde ho uvidel Briggerland.

Dve hodiny zápasil Marcus Stepney s láskou k vyslovenej vražedkyni, a láska zvíťazila. Keď sa spustil súmrak, doniesol na Kráľovnú džungle potraviny, naložil benzín a namieril ku Cap Martinu, do zálivu, kde sa kúpavali. Jean odišla s ním na čln.

„A čo otec?“ spýtala sa, keď vkročila na palubu.

„Akiste ho zatkli,“ odvetil Marcus.

„Bude sa mu hnusiť vo väzení,“ povedala pokojne. „Poponáhľaj sa, Marcus, aj mne by sa hnusilo!“

Lýdia sa ubytovala v Nice, v tichom hoteli, a pani Cole-Mortimerová zostala s ňou ako gardedáma.

V ten deň ešte nepocítila dôsledky hrozného zážitku, ale ráno, keď sa zobudila, bola s nervami v koncoch a múdro sa rozhodla zostať v posteli.

Jack očakával ďalšie zhoršenie a zašiel po lekára, no Lýdia lekára, nechcela ani vidieť. Aj Jacka prijala až na tretí deň.

Hoci mu len stručne povedala, akú úlohu zohral pri jej vyslobodení Marcus Stepney, Jack sa hneď pobral do hotela, kde bol dotyčný pán ubytovaný, aby mu osobne poďakoval. Stepney však nebol doma - nebol doma celú noc. Diskrétny informátor to, pravdaže, neprezradil dobrovoľne. Nikto si tiež nevšimol, že Kráľovná džungle nie je dva dni v prístave, pokým pani Cole-Mortimerová v rozhovore s Jackom nespomenula „jachtu.“

„Kráľovná džungle, to je ten motorový čln, nie?“ spýtal sa Jack. „Vídaval som ho v prístave. Nazdal som sa, že je Stepneyho.“

Jeho podozrenie ešte zosilnelo. Znova zašiel do hotela, tentoraz už s detektívom, aby zamestnanci vypovedali ochotnejšie. Vysvitlo, že Stepneyho nikto nevidel, odkedy zatkli Briggerlanda.

„Teda, tak zmizli. Stepney si tuším na to dievča veľmi potrpel,“ poznamenal Jack.

Detektív bol nahnevaný.

„Nech to viem skôr, boli by sme ich zadržali. Vo villafranskom prístave je niekoľko torpédoborcov. Už je, obávam sa, neskoro.“

„Kam zamierili?“ spýtal sa Jack.

Inšpektor pokrčil plecami.

„Bohvie. Do Talianska alebo do Španielska, možno do Barcelony. Pošlem telegram šéfovi tamojšej polície.“

Lenže z barcelonskej polície im nemali čo oznámiť - Kráľovnú džungle nevideli. Počasie bolo pekné, more pokojné. Všetko žičila utečencom.

Ďalej sa zistilo, že Stepney mal veľkú zásobu benzínu, a v ten večer, ju ešte doplnil, a nakúpil aj veľa potravín.

Prešiel už týždeň od vraždy a pán Briggerland mal už za sebou predbežný výsluch, keď od španielskej polície prišiel telegram, že do malagského prístavu došiel čln zodpovedajúci opisu, zásobil sa potravinami, doplnil zásobu benzínu a zaraz vyrazil na more. Malagská polícia ich nestihla zadržať.

„Budete si myslieť, že nemám zdravý rozum,“ povedala Lýdia, „no dúfam, že unikne.“

Jack sa zasmial.

„Keby bola s vami dlhšie, Lýdia, bola by vás prevychovala na prvotriedneho zločinca,“ odvetil Jack. „Nezabúdajte, že vás obrala presne o stotisíc libier - inými slovami, o šestinu vášho majetku.“

Lýdia pokrútila hlavou.

„To je skôr útecha. Je, aká je, Jack, ale jej najväčším previnením je, že sa nenarodila pred šesťsto rokmi. Keby bola žila v období talianskej renesancie, bola by tvorila dejiny.“

„Vaše sympatie k nej sú nesmrteľné,“ podotkol Jack. „Aby som nezabudol, Briggerlanda odovzdali do rúk talianskym úradom. Vraždu spáchal na talianskom území, nuž hlava mu nespadne do koša.“

Striaslo ju.

„Čo mu urobia?“

„Zavrú na doživotie,“ odvetil Jack, „a to je tuším ešte horšie ako gilotína. Vravíte, že sa trápite pre Jean - ja skôr pre Briggerlanda. Keby sa nebol dal viesť svojej dcére, možno by patril k najctihodnejším členom spoločnosti.“

Kráčali po jednej zo svojráznych úzkych uličiek v Grasse. Jack - mesto poznal a miloval - jej ukazoval pamätihodnosti, takže jej ani nezišla na um továreň na voňavky, mekka priemerného turistu.

„Už sa budem musieť usadiť,“ prehovorila Lýdia a zatvárila sa znechutene.

„Tak to vyzerá,“ odpovedal Jack. „Aj účty si budete musieť vyrovnať - príde vám to dosť draho.“

„Prečo mi to vravíte?“ zastala a vážne sa na neho zadívala.

„Lebo som advokát, ktorého ste si najali,“ odvetil Jack.

„Chcete zaviesť, čo ste pre mňa urobili, na inú koľaj,“ opravila ho. „Vďačím vám za všetko, čo mám. A peniaze sú z toho na poslednom mieste. Trikrát ste mi zachránili život.“

„Štyrikrát,“ opravil ju, „a raz Marcus Stepney.“

„Prečo ste toľko riskovali kvôli mne? Páčila som sa vám?“ opýtala sa po chvíli.

„Veľmi,“ odpovedal Jack. „Páčili ste sa mi od chvíle, keď ste vyšli z Mordonovho taxíka do toho blata, ale najmä keď…“

„Keď čo?“ spýtala sa.

„Keď som vysedával noc čo noc pred dverami do vašej spálne a nepočul vás chrápať,“ odvetil nehanebne, a Lýdia sa začervenala.

„Dúfam, že dobrodružstvá vášho starého Jaggsa už nebudete spomínať. Bol…“

„Aký?“

„Chcela som povedať strašný, ale nebola by to pravda,“ priznala sa úprimne. „Bola som rada, keď ste boli v byte. Chuderka pani Morganová sa nepoteší, keď sa dozvie, že náš starý nájomník už nepríde.“

Vošli do chládku starodávnej katedrály a sadli si.

„V kostole sa človek veľmi upokojí, však?“ zašepkal. „Pozrite na to veľkolepé okno. Keby som mal dosť peňazí a mohol sa oženiť so ženou, ktorú ľúbim, zosobášili by sme sa v takejto katedrále, kde je plno starých hrobiek, sôch a pestrých okien.“

„A koľko peňazí by ste museli mať?“ spýtala sa.

„Aspoň toľko, koľko ona.“

Naklonila sa k nemu a priložila mu na ucho svoje pery.

„Povedzte mi, koľko máte,“ zašepkala, „a ja vám doložím.“

Chytil ju pevne za ruku. Sedeli pred oltárom svätej Kataríny, kým nezašlo slnko a kým ich nespokojná stará kostolníčka nepoklepala po pleci.

„Gibraltár,“ povedal Marcus Stepney a ukázal na sivý masív, vynárajúci sa z mora.

Bol neoholený - zabudol si v hoteli britvu - a sužovala ho zima. Triasol sa, hoci si vyhrnul golier po uši.

Jean však zmena teploty asi nemorila. Sedela hore na kajute a rukou opretou lakťom o skrížené nohy si podopierala bradu.

„Do Gibraltáru nejdeme?“ spýtala sa.

„Nie,“ odpovedal, „ani do Algecirasu. Všimla si si v Malage toho chlapíka, čo za nami vrieskal, aby sme sa vrátili? Zlé znamenie. Akiste dostala polícia inštrukcie, aby nás zadržali. V prístavoch o nás už vedia.“

„Pokade pôjdeme?“

„S benzínom a žranicou, čo máme, až do Daaccu,“ odpovedal, „zhruba osemdňová cesta.“

„Na africkom pobreží?“

Prikývol, hoci ho nevidela.

„Kde by sme sa mohli dostať na loď do Južnej Ameriky?“ spýtala sa a obrátila.

„V Lisabone“, odvetil zamyslene. „Hej, do Lisabonu by sme došli, lenže tam je veľa parníkov a určite by nás zbadali. Mohli by sme zájsť do Las Palmas, tam kotví väčšina lodí do Južnej Ameriky, no byť tebou, zostal by som v Európe. Pod chytiť kormidlo, Jean.“

Poslúchla bez slova a Marcus sa pustil do roboty, čo prerušil, keď jedli - do natierania trupu. Práca ťažká, priam akrobatická, lebo mu prichodilo hlboko sa vykláňať za trup. Farbu kúpil v Malage. Našťastie, čln nebol veľký, nebolo treba ktovie koľko natierať. Nízky sťažeň na Kráľovnej džungle horko-ťažko odpílil a zhodil do mora na druhý deň po odchode z Cap Martina.

Zamyslene ho pozorovala - ešte nikdy nevyzeral natoľko nepríťažlivý ako s osemdňovou bradou a košeľou s fľakmi od farby a oleja. Nikto by v strašiakovi s umazanými rukami nespoznal elegantného hosťa z módnych kúpeľov, do ktorých chodieva spoločenská smotánka.

A predsa mu mala byť za čo vďačná. Správal sa k nej bezchybne. Nevyslovil jediné slovo lásky, zhovárali sa iba o plánoch do budúcnosti, lebo sa ich týkali oboch.

„A ak bezpečne dôjdeme do Južnej Ameriky? Čo bude potom, Marcus?“

Prekvapene sa obzrel od práce.

„Vezmeme sa,“ odpovedal pokojne a Jean sa zasmial.

„A čo bude s terajšou pani Stepneyovou?“

„Rozviedla sa,“ odvetil nečakane. „Papiere som dostal práve v deň, keď sme odišli.“

„Chápem,“ podotkla nežne. „Teda sa vezmeme…“

Zmĺkla. Pozrel na ňu a zamračil sa.

„Veď aj ty chceš, či nie?“

„Vydať sa? Hej, i ja chcem. Vidí sa mi to síce čudný, nezaujímavý koniec, ale hádam nie je.“

Znova sa pustil do práce, vyklonený nad vodu. Zrazu Jean z ničoho nič zvrtla kormidlo a čln sa prudko skrútol doprava. Na chvíľku sa zdalo, že po nečakanom trhnutí Marcus Stepney neudrží rovnováhu a zletí do mora, no nadľudským úsilím sa mu podarilo vybalansovať do bezpečia. Zbledol ako smrť a vytreštil na ňu oči.

„Prečo si to urobila?“ spýtal sa chrapľavým hlasom. „Len-len si ma nezhodila do mora.“

„Na hladine som zbadala korytnačku, asi spala,“ odvetila pokojne. „Veľmi ma to mrzí, Marcus, nevedela som, že by si mohol stratiť rovnováhu.“

Poobzeral sa po korytnačke, no spáčka už zmizla.

„Povedal si mi, aby som sa im vyhýbala,“ ospravedlňovala sa Jean. „Naozaj som ťa takmer zhodila?“

Oblizol si vyschnuté pery, schytil nádobu s farbou a šmaril ju do mora.

„Necháme to, kým nebudeme na brehu. Nastrašila si ma, Jean.“

„Veľmi ma to mrzí. Sadni si sem, ku mne.“

Pomkla sa. Marcus si sadol a chytil kormidlo.

Na obzore sa ukazovalo pílovité pohorie severnej Afriky.

„Maroko,“ ukazoval. „Gibraltáru sa vyhneme zďaleka a pôjdeme popri pobreží do Tangeru.“

„V Tangere by nebolo zle pristáť, keby sme neboli dvaja,“ pokračoval. „Pravdepodobne si nás všimnú, keď pôjdeme spolu. Ty by si mohla predstierať, že prichádzaš z Gibraltáru - úradníci v prístave sú strašne darební.“

„Alebo by sme mohli vyjsť na breh dakde na pobreží,“ navrhoval ďalej. „Hocikde sa dá pristáť. Šli by sme dolu popri brehu a ráno by sme sa z ničoho nič objavili v Tangere. V Tangere sa z ničoho nič objaví kde-kto a nevzbudí podozrenie.“

Dívala sa na pobrežie s čudným výrazom v tvári.

„Maroko!“ prevravela nežne. „Maroko - nebola by som si pomyslela!“

Onedlho sa naľakali. Z temravého východu vyrazila sivá obluda. Marcus skrútol kormidlo na opačnú stranu a torpédoborec sa prevalil popri nich ku Gibraltáru. Svetlo na korme už takmer zmizlo, keď torpédoborec zrazu zabočil na ľavú stranu.

„Hľadajú nás,“ povedal Marcus.

Spustila sa tma a Marcus zamieril na východ.

Nepochybovali, že torpédoborec vyslali za nimi. Z paluby vyšľahol biely prúd svetla a ohmatával more. Už sa nazdali, že mu neuniknú, keď ich zachytil a na chvíľu osvetľoval. Potom ich stratil a znova hľadal. A zasa osvietil malý čln, lenže osvietil aj čosi iné - hmlu. Ponorili sa do nej, riedkej bielej hmly, čo zahaľuje Stredozemné more v dňoch bez vetra. Oslepujúce svetlo reflektora zmatnelo.

„Bum!“

„Strieľajú, aby sme zastali,“ precedil Marcus pomedzi zuby.

Zamieril na juh. Hazardný krok, lebo sa vynorili z hmly, no vrazili do nej v poslednej chvíli - biele svetlo sa už zakrádalo po okraji hmly. Onedlho zmizlo, a už sa neukázalo.

„Hľadajú nás,“ zopakoval Marcus.

„Už si to povedal,“ odvetila pokojne.

„Akiste upozornili aj Tanger. Nesmieme ísť do zálivu,“ doložil. Nervy mal napäté do prasknutia.

Znova zamieril na západ popri skalnatom pobreží severnej Afriky. Na brehu zbadali strapec svetiel. Usiloval sa spomenúť si, ktoré sú tam mestá.

„To väčšie je tuším Cutra, španielska trestanecká stanica,“ vysvetľoval.

Spomalil a posmelený sa pustil pozdĺž brehu. O chvíľu mu blikavé svetlo majáka povedalo, kde sú.

„Cape Spartel,“ ukázal na svetlo. „O chvíľu pristaneme. V Maroku som bol tri mesiace a ak sa dobre pamätám, po brehu sa dá krásne prísť až do Tangeru.“

Vošla do kajuty, a keď sa čelo Kráľovnej džungle jemne zaborilo do piesočnej pláže, bola už prezlečená.

Odniesol ju na breh a zložil. Potom obrátil čln, zamieril ním na šíre more, skočil doň, uviazol kormidlo a spustil motory. Zoskočil, prebrodil sa na breh a hľadel do temravy, kam zmizla Kráľovná džungle.

„To by sme mali,“ poznamenal zachmúrene. „A teraz, drahá moja, musíme ísť pešo zo desať míľ.“

Trochu sa prepočítal. Do Tangeru bolo dvadsaťpäť míľ a s obchádzkami celkom neobývaným krajom. A práve vtedy tam táboril Muley Hafiz - rokoval so španielskou vládou „o trvalom mieri,“ ktorý často trval iba pár rokov.

Muley Hafiz popíjal svoju polnočnú kávu a počúval hudbu zo zdobeného gramofónu v kúte štvorhranného stanu.

Spoza hodvábneho závesu vpredu na stene ozval sa hlas a Muley Hafiz zastavil gramofón.

„Čo je?“ spýtal sa.

„Pán môj, chytili sme muža a ženu, šli po brehu.“

„To sú Riffiho ľudia - pustite ich,“ odpovedal Muley po arabsky. „Usilujeme sa o mier, človeče, nie o vojnu.“

„Pán môj, to sú neveriaci, tuším Angličania.“

Muley Hafiz si pohladil upravenú briadku.

„Doveďte ich,“ prikázal.

Tak ich doviedli - strapatého chlapa a dievča. Keď jej uvidel tvár, otvoril ústa.

„Priateľka z Riviéry,“ preriekol začudovane a úsmev, ktorým ho obdarovala, mu zahrial srdce ako lúč slnka.

Vstal - impozantná postava - a Jean naňho hľadela s obdivom.

„Mrzí ma, ak vás moji ľudia nastrašili,“ ospravedlňoval sa. „Nemáte sa čoho báť, madam. Moji vojaci vás odprevadia až do Tangeru.“

Zrazu sa zamračil.

„Odkiaľ ste prišli?“

Pred upretým pohľadom pozorných očí nemohla klamať.

„Prišli sme v člne a pristáli na pobreží,“ odpovedala.

Prikývol.

„Teda to vás hľadajú,“ podotkol. „Večer bol u mňa špeh z Tangeru, vraj francúzska a španielska polícia pátra po istej dáme, ktorá sa vo Francúzsku dopustila zločinu. Neverím, že by ste ten zločin spáchali vy - a ak, tak ho treba odpustiť.“

Pozrel na Marcusa.

„A či,“ preriekol pomaly, „chcú zatknúť vášho spoločníka?“

Jean pokrútila hlavou.

„Nie, nie jeho,“ odvetila, „mňa.“

Ukázal na vankúš.

„Sadnite si,“ ponúkol ju a nasledoval jej príklad.

Marcus stál ďalej a rozmýšľal, čo z toho bude.

„Čo mienite urobiť? Ak odídete do Tangeru, obávam sa, že vás tam neochránim. Medzi kopcami je mesto,“ mávol rukou, „ďaleko odtiaľto, kde sú vŕšky zelené, a kde zo zeme, mademoiselle, vyvierajú utešené pramene - tam som ja pánom.“

Zhlboka sa nadýchla.

„Pôjdem do mesta medzi kopcami,“ odpovedala mäkko. „A čo sa stane s týmto pánom,“ pokrčila plecami, „mi je jedno,“ dodala a pobavene sa usmiala na bledého Marcusa.

„Tak do Tangeru pôjde sám.“

Lenže Marcus Stepney nešiel sám - do Tangeru si odnášal tašku a v nej takmer päť miliónov frankov, ktoré by bola Jean vzala z člna. Jean si na ne spomenula až na ceste do mesta medzi kopcami, pravda, vtedy ju peniaze už nezaujímali.

Edgar Wallace – Anjel hrôzy

Aj londýnsky Scotland Yard je chvíľami bezmocný proti diabolským intrigám ženy, ktorá chodí po svete s tvárou anjela. V skutočnosti je to anjel hrôzy…

